卫尉寺
卿一人少卿二人丞二人主簿二人录事一人府六人史十一人亭长四人掌固六人
两京武库
令各一人丞一人府一人史六人监事一人典事二人掌固四人
武器署
令一人丞二人府二人史六人监事一人典事二人掌固四人
守宫署
令一人丞二人府二人史四人监事二人掌设六人幕士一千六百人掌固四人
宗正寺
卿一人少卿二人丞二人主簿二人录事一人府五人史九人亭长四人掌固四人
崇玄署
令一人丞一人府二人史三人典事六人掌固二人
卫尉寺：卿一人，从三品；(《汉书百官表》云： 卫尉，秦官也，掌宫门卫屯兵。汉因之。景帝中六年，更名中大夫令；后元年，复为卫尉。属官有公车司马、卫士、旅贲三令、丞；又诸屯卫侯司马二十二官皆属焉。又有长乐、建章、甘泉卫尉，各掌其宫之职，不常置。 后汉卫尉又有南宫、北宫卫士令、丞，余同前汉。荀绰百官表： 卫尉，品第三，银章、青绶，五寺朝服，武冠，佩水苍玉。 过江省，宋孝建元年复置，齐因之。梁天监七年置十二卿，卫尉与廷尉、大匠为秋卿，班第十二，位视侍中，兼统武库令。陈因之。后魏卫尉卿从第一品下，太和二十二年降为第三品，北齐因之。隋卫尉掌军器、仪仗、帐幕，以监门卫掌宫门屯兵。炀帝降卿为从三品，皇朝因之。龙朔二年改为司卫寺正卿，咸亨中复旧。光宅元年又改为司卫寺卿，神龙元年复故。)少卿二人，从四品上。(后魏太和十五年初置少卿官，第三品上；二十二年，降为正四品上，北齐因之。隋炀帝降为从四品，皇朝因之。贞观中置二人。龙朔、咸亨、光宅、神龙并随寺改复。)卫尉卿之职，掌邦国器械、文物之政令，总武库、武器、守官三署之官属；少卿为之贰。凡天下兵器入京师者，皆籍其名数而藏之。凡大祭祀、大朝会，则供其羽仪、节钺、金鼓、帷帘、茵席之属。其应供宿卫者，每岁二时阅之，其有损弊者，则移于少府监及金吾修之。
丞二人，从六品上；(秦、汉卫尉丞一人，比千石。魏、晋并同。宋孝建元年增置一人。梁、陈各一人。梁选簿： 列卿丞班第三。 后魏列卿丞从五品中；太和二十二年，第七品上。北齐卫尉丞一人，从六品下。隋卫尉丞二人，品同北齐；大业五年，复为从五品。皇朝改为从六品上。)主簿二人，从七品上；(《汉官仪卤簿篇》： 卫尉驾四马，主簿前车八乘，有铃下、侍閤、辟车、骑吏等员。 《晋令》： 卫尉主簿二人。 宋、齐卫尉并有主簿员。梁天监七年，十二卿各置主簿，位三班。陈因之。北齐卫尉寺有主簿。隋主簿二人。皇朝武德中置二人，正八品；贞观中减置一人，从七品上。后又置二人。)录事一人，从九品上。丞掌判寺事。凡器械出纳之数，大事则承制敕，小事则由省司。主簿掌印，勾检稽失。录事掌受事发辰。
武库令：两京各一人，从六品下；(《周礼》有司甲下大夫、司弓矢下大夫、司兵中士、司戈盾下士，并武库之任也。汉属执金吾。后汉太仆属官有考工令、丞，主作兵器，弓、弩、刀、铠之属，成则付执金吾入武库。又云： 武库令，六百石。 魏、晋因之。宋尚书库部属官有武库令，掌军器；齐因之。梁卫尉卿统武库令。北齐卫尉寺统武库署令、丞，掌甲兵及吉凶仪仗。后周依《周官》。隋卫尉寺统武库署令二人，皇朝因之，后减一人。)丞一人，从八品下；(汉、魏、晋时并有武库丞，北齐亦同。隋有武库丞二人，皇朝因之，后减一人。)监事一人，正九品上。武库令掌藏天下之兵仗器械，辨其名数，以备国用；丞为之贰。凡军鼓之制有三：一曰铜鼓，二曰战鼓，三曰铙鼓。(《世本》曰： 巫咸作鼓。 《周官》云： 鼓人掌教六鼓、四金之音声。以节声乐，以和军旅，以正田役。以鼗鼓鼓军事。 然鼓名实繁，享祀所用，并具太乐、鼓吹署令。铜鼓盖南中所置。军旅之间，即有战鼓，复有铙鼓焉。)金之制有四：一曰錞，二曰镯，三曰铙，四曰铎。(《周礼》云： 以金錞和鼓，以金镯节鼓，以金铙止鼓，以金铎通鼓。 郑玄云： 镯，钲也，军行鸣之以节鼓。铙，如铃无舌，鸣之以止鼓。铎，大铃，振以通鼓。 《司马职》曰： 卒长执铙，两司马执铎，公司马执镯，司马振铎。行军，鸣镯鼓；退，呜铙且却。兵战，击鼓以进之，击金以止之。 )弓之制有四：一曰长弓，二曰角弓，三曰稍弓，四曰格弓。(《释名》曰： 弓，穹也，张之穹然。其末曰 肃 ，言肃邪也；以骨为之曰 弭 。中央曰 柎 ，所抚持也。 今长弓以桑柘，步兵用之；角弓以筋角，骑兵用之；稍弓，短弓也，利于近射；格弓，彩饰之弓，羽仪所执。)弩之制有七：一曰擘张弩，二曰角弓弩，三曰木单弩，四曰大木单弩，五曰竹竿弩，六曰大竹竿弩，七曰伏远弩。(《释名》曰： 弩，怒也，有怒势也。其柄曰 臂 ，似人臂也。钩弦者曰 牙 ，似牙齿也。牙外曰 郭 ，为牙之规郭也。合名之曰 机 ，言如机之巧也；亦言如门户枢机，开阖有节也。 蔡邕曰： 冀州强弩，幽州突骑，天下之精也。 《汉书》有《远望连弩射法》十五篇。华峤《后汉书》云： 陈敬王宠善弩射，其秘法以天覆地载参连为奇；又有三微、三小，三微为经，三小为纬，万胜之方。然要在机牙，其射至十发十中，皆仝孔。 《魏氏春秋》曰： 诸葛亮损益连弩，谓之 元戎 。以铁为矢，矢长八寸，一弩十矢俱发。 《周礼》： 司弓掌六弓、四弩。 今擘张弩、小弩，步兵所用；角弓弩，骑兵所用；木单、竹竿、伏远等弩，其力益大，所及渐远。)箭之制有四：一曰竹箭，二曰木箭，三曰兵箭，四曰弩箭。(《周礼》： 司弓矢掌八矢之法：枉矢、絜矢利火射，用诸守城、车战；杀矢、镞矢用诸近射、田猎；矰矢、茀矢用诸弋射；恒矢、痺矢用诸散射。 《方言》曰： 自关而东谓之矢，江、淮之间谓之镞。关西谓之箭。 其本曰 镝 ，体曰 干 ，其旁曰 羽 ，其矢末曰 栝 ，其栝旁曰 义 。又《通俗文》曰骨镞，曰骲铁镞，曰镝鸣箭，曰骹霍叶，曰纰，皆古之制也。竹箭以竹为笴，诸箭亦通用；木箭以木为笴，唯利射猎；兵箭刚镞而长，用之射甲；弩箭皮羽而短，用之陷坚也。)刀之制有四：一曰仪刀，二曰鄣刀，三曰横刀，四曰陌刀。(《释名》曰： 刀末曰 锋 ，其本曰 环 。 今仪刀盖古班剑之类，晋、宋已来谓之御刀，后魏曰长刀，皆施龙凤环；至隋，谓之仪刀，装以金银，羽仪所执。鄣刀盖用鄣身以御敌。横刀，佩刀也，兵士所佩，名亦起于隋。陌刀，长刀也，步兵所持，盖古之断马剑。)枪之制有四：一曰漆枪，二曰木枪，三曰白干枪，四曰朴头枪。(《释名》曰： 矛，冒也，刃下冒矜也。长八尺曰 槊 ，马上所执。 盖今之漆枪短，骑兵用之；木枪长，步兵用之，白干枪，羽林所执；朴头枪，金吾所执也。)甲之制十有三：一曰明光甲，二曰光要甲，三曰细鳞甲，四曰山文甲，五曰鸟鎚甲，六曰白布甲，七曰阜绢甲，八曰布背甲，九曰步兵甲，十曰皮甲，十有一曰木甲，十有二曰锁子甲，十有三曰马甲。(甲，似物之浮甲以自卫也。《史记》曰： 楚人鲛革以为甲。 《汉书》曰： 魏氏武卒衣三属之甲。 谓上身一，髀禅一，兜鍪一，凡三属也。今明光、光要、细鳞。山文、乌鎚、锁子皆铁甲也，皮甲以犀兕为之，其余皆因所用物名焉。)彭排之制有六：一曰膝排，二曰团排，三曰漆排，四曰木排，五曰联木排，六曰皮排。(《释名》曰： 彭，旁也，在旁排敌御寇也。 《纂文》曰： 卤，大柏也，今谓之彭排。故诸葛亮曰： 帐下持彭排百枚。  其膝、团、漆、木、皮，皆古制也，盖亦因其所用物为名焉。)旗之制三十有二：一曰青龙旗，二曰白兽旗，三曰朱雀旗，四曰玄武旗，五曰黄龙负图旗，六曰应龙旗，七曰龙马旗，八曰玉马旗，九曰凤凰旗，十曰鸾旗，十一曰鵕鸃旗；十二曰太平旗，十三曰麒麟旗，十四曰飞麟旗，十五曰飞黄旗，十六曰駃騠旗，十七曰白泽旗，十八曰五牛旗，十九曰犀牛旗，二十曰金牛旗，二十一曰兕旗，二十二曰三角兽旗，二十三曰角端旗，二十四曰吉利旗，二十五曰騼〈马蜀〉旗，二十六曰驺牙旗，二十七曰黄鹿旗，二十八曰白狼旗，二十九曰赤熊旗，三十曰辟邪旗，三十一曰苣文旗。三十二曰刃旗。(《周礼》： 司常掌九旗之名物：日月为常，交龙为旂，通帛为旃，杂帛为物，熊虎为旗，鸟隼为旟，龟蛇为旐，全羽为旞，析羽焉旌。 《列子》曰： 黄帝与炎帝战于阪泉之纾，以雕、鹖、鹰、鸢为旗。 今白泽旗、朱雀、辟邪、玄武等旗，金吾队所执；青龙、白兽、麒麟、角端、赤熊等旗，左、右卫队所执；凤凰、飞黄、吉利、咒旗、太平等旗，骁卫队所执；五牛、飞麟、駃騠、鸾旗、犀牛、鵕鸃、騼〈马蜀〉等旗，武卫队所执；应龙、三角兽、玉马、白狼、龙马、金牛等旗，领军队所执；黄龙负图、黄鹿、驺牙、苍乌等旗，威卫队所执。苣文旗，脚为苣文；刃旗，火烂燔也。)袍之制有五：一曰青袍，二曰绯袍，三曰黄袍，四曰白袍，五曰阜袍。(《说文》曰： 袍，襺也。以絮曰襺，以缊曰袍。 今之袍皆绣画以武豹、鹰鹯之类，以助兵威也。)器用之制有八：一曰大角，(《乐录》曰： 角者，说云： 蚩尤氏率魍魉与黄帝战于涿鹿，帝乃始命吹角为龙鸣以御之。 至魏武北征乌丸，度沙漠，而军士思归，于是减马中鸣，而尤更悲矣。胡角者，本以应胡笳之声，后渐用之。故有长鸣、中鸣、胡角。凡三部。今唯有大角，金吾主之也。)二曰纛，(后汉有纛头，每天子行幸及大军征伐，则建于旗上。隋阳帝亲征辽左，每百人置一纛，皇朝因而用之。)三曰钺斧，(《石氏星经》曰： 天钺一星，在井旁。 《舆服志》曰： 钺，黄帝所造，涂以黄金，行则载以车，可以斩戮。 《传》云： 汤伐昆吾，躬把大钺。武王入商国，周公把大钺，毕公把小钺，以夹王。 以铁为之。《六韬》云： 武王军中有大柯斧，刃广八寸，重八斤，名为天钺。 即今之大钺也。魏、晋已来，上公亲征，犹假其器。)四曰铁蒺莉，(《汉书》：晁错上疏云 磊石、渠荅 ，注云 渠荅，铁蒺莉也 。至隋阳帝征辽，布铁菱于地，亦其类也。)五曰捧，(太公《六韬》曰： 方扇及铁棓，重十二斤，柄长五尺，千二百枚。一名天棓。 《星占》云： 天棓五星，天之杖也。 )六曰钩，(《越绝书》云： 船军之备，必备长斧、长钩。 长钩者，所以钩引敌船也。)七曰铁盂，(古谓之盂，盖今之铁锅也，为军中食器也。)八曰水斗。(《汉书》云： 斗，所以量多少。 今军中用斗以汲水。)
凡诸道行军皆给鼓、角：三万人已上，给大角十四具、大鼓二十面；二万人已上，大角八具、大鼓十四面；万人已上，大角六具、大鼓十面；万人已下，临事量给。其镇军则给三分之二。凡大驾亲征及大田、巡狩，以羝羊、猳猪、雄鸡衅鼓；若皇太子亲征及大将军出师，则用猳肫。凡有赦则先建金鸡，兼置鼓于宫城门之右，视大理及府、县囚徒至，则挝其鼓。(《关东风俗传》云： 宋孝王尝问先达司马膺之云后魏、北齐赦日建金鸡事。膺之曰： 按《海中星占》：天鸡星动，必当有赦。 盖王者以鸡为赦候。 按其所设，其制始于后魏，不知起自何帝也。《隋书刑法志》曰： 北齐赦日，皆武库令设全鸡及鼓于阙门右，挝鼓千声，宣赦，释囚徒。 隋因之。牛弘《大兴记》曰： 赦日建金鸡，自后魏以来常然，或云起于吕后，未之详也。 )
武器署：令一人，正八品下；(隋行台尚书省有武器监令、录事。皇朝永徽中始置其署，以主器仗。)丞二人，正九品下；(隋置，皇朝因之。)监事一人，从九品下。武器署令掌在外戎器，辨其名物，会其出入；丞为之贰。凡大祭祀、大朝会、大驾巡幸，则纳于武库、供其卤簿。若王公、百官拜命及婚、葬之礼应给卤簿，及三品已上官合列启戟者，并给焉。
守宫署：令一人，正八品下；(汉少府属官有守宫令、丞，主御纸、笔、墨，及财物诸用，并封泥之事。晋光禄勋属官有守宫令，梁、陈光禄卿属官有守宫令员。北齐光禄寺统守宫令、丞，掌凡张设之事。隋卫尉寺统守宫署令二人，皇朝减一人。)丞二人，正九品下，(隋守宫丞四人，皇朝减置二人。)监事二人，从九品下。守宫署令掌邦国供帐之属，辨其名物，会其出入，丞为之贰。凡大祭祀、大朝会、大驾巡幸，则设王公、百官位于正殿南门外。若吏部、礼部、兵部、考功试人，则供帐幕之属。若王公婚礼，亦供其帐具。
宗正寺：卿一人，从三品；(《石氏星经》云： 宗正二星，在帝座东南。 《周礼》： 小宗伯掌三族之别，以辨亲疏。 《汉百官表》云： 宗正，秦官，掌亲属。平帝元始四年，更名宗伯。王莽并其官于秩宗。 光武复置。《续汉书百官志》： 宗正掌序录王国嫡庶之次，宗室亲属远近。 汉宗正之官不以佗族，楚元王子郢客、刘辟强、刘德等递为之。魏亦以宗室居之。晋桓温奏省属太常，宋、齐并不置，梁天监七年乃置焉。宗正，春卿，位视列曹尚书，皆以宗室为之，班第十三。陈因之。后魏亦曰宗正卿，第二品上。北齐第三品。隋开皇初，宗正卿正三品，炀帝为从三品，皇朝因之。光宅元年改为司属，神龙初复为宗正。)少卿二人，从四品上；(后魏太和中初置少卿，第三品；二十三年，为第四品。隋初，正四品。炀帝降为从四品，皇朝因之。)丞二人，从六品上；(汉宗正有丞，秩千石，历魏、晋亦如之。东晋省，宋、齐因之。梁宗正丞为四班。陈六百石，第八品。后魏第七品，北齐因之。隋初丞二人，并七品下；炀帝大业五年，增为从五品。皇朝置二人，从六品上。)主簿二人，从七品上；(梁天监七年置，为七班。陈因之，北齐同。隋置二人，皇朝置一人，开元二十五年加一人。自卿以下，并于宗室中择才行者补授也。)录事一人，从九品上。宗正卿之职，掌皇九族、六亲之属籍，以别昭穆之序，纪亲疏之列，并领崇玄署；少卿为之贰。九庙之子孙，其族五十有九：光皇帝一族，定州刺史乞豆；景皇帝之族六，谯、蔡、毕、雍、郇、郑；(谯王、蔡王二族无后。)元皇帝之族三，梁、蜀、汉；(梁王、汉王二族无后。)高祖之族二十有一，隐太子、卫、巢、楚、荆、汉、酆、周、徐、韩、彭、郑、霍、号、道、邓、舒、鲁、江、密、滕；(隐太子、卫王、巢王、楚王、荆王、汉王、酆王、周王八族无后。)太宗之族十有三，恒山、楚、吴、濮、齐、蜀、蒋、越、纪、代、江、赵、曹；(楚王、齐王、蜀王、越王、江王、代王、赵王七族无后。恒山王，贞观中降为庶人；开元二十四年，孙适之为御史大夫，朝政肃清，多所纲纪，上嘉其才能，因追雪而复旧焉。)高宗之族六，梁、许、泽、郇、孝敬、章怀；(梁王、许王、孝敬三族无后，郇王追封许王。)中宗之族四，懿德、庶人、节闵、殇帝；(懿德太子、庶人重福、殇帝并无后。)睿宗之族五：宁王、惠庄、惠文、惠宣、隋王。(隋王无后。)
凡太皇太后、皇太后、皇后之亲分五等，皆先定于司封，宗正受而统焉。凡皇周亲、皇后父母为第一等，准三品；皇大功亲、皇小功尊属、太皇太后、皇太后、皇后周亲为第二等，准四品；皇小功亲、皇緦麻尊属、太皇太后、皇太后、皇后大功亲为第三等，准五品；皇緦麻亲为第四等，皇袒免亲、太皇太后小功卑属、皇太后、皇后緦麻亲及舅母、姨夫为第五等，并准六品。其籍如州县之法。
凡大祭祀及册命、朝会之礼，皇亲、诸亲应陪位豫会者，则为之簿书，以申司封。若皇亲为王公，子孙应袭封者，亦如之。
丞掌判寺事。主簿掌印及勾检稽失。
崇玄署：令一人，正八品下；(北齐有昭玄寺，掌释、道二教，置大统一人、都维那三人，亦有主簿、功曹员，以管诸州、县沙门，又鸿胪寺统典寺署，有丞一人。后周有司寂上士、中士，掌法门之政；又有司玄中士、下士，掌道门之政。隋置崇玄署令、丞。炀帝改佛寺为道场，改道观为玄坛，各置监、丞。皇朝又为崇玄署令。又置诸寺、观监，隶鸿胪寺，每寺、观各监一人。贞观中省。开元二十五年，敕以为 道本玄元皇帝之教，不宜属鸿胪。自今已后，道士、女道士并宜属宗正，以光我本根 ，故署亦随而隶焉。其僧、尼别隶尚书祠部也。)丞一人，正九品下。(北齐典寺署有僧只部丞。隋崇玄署丞一人，皇朝因之。)崇玄署令掌京、都诸观之名数，道士之帐籍，与其斋醮之事，丞为之贰。


亲王府
傅一人谘议参军事一人友一人文学二人东閤祭酒一人西閤祭酒一人长史一人司马一人掾一人属一人主簿一人史二人记室参军事二人史二人录事参军事一人录事一人府一人史三人功曹参军事一人府一人史二人仓曹参军事一人府一人史二人户曹参军事一人府一人史二人兵曹参军事一人府一人史二人骑曹参军事一人府一人史二人法曹参军事一人府一人史二人士曹参军事一人府一人史二人参军事二人行参军四人典签二人
亲事府
典军二人副典军二人府一人史二人执仗亲事十六人执乘亲事十六人亲事三百三十三人校尉旅帅队正队副准人部领
帐内府
典军二人副典军二人府一人史二人帐内六百六十七人校尉旅帅队正队副准人部领
亲王国
国令一人大农二人尉二人丞一人录事一人府五人史十人典卫八人舍人四人学官长食官长丞各一人厩牧长丞典府长丞各二人
公主邑司
令一人丞一人录事一人史八人主簿二人谒者二人舍人二人家吏二人
亲王府：傅一人，从三品；(汉高祖初置诸侯王，有太傅，辅导王。后汉曰傅，秩二千石。魏、晋因之。宋、齐、梁、陈皆为师，后魏始蕃王、二蕃王、三蕃王各有师、傅、北齐唯置师。隋皇伯叔、昆弟、皇子为亲王者，置师。皇朝因之。开元初，改为傅。)谘议参军事一人，正五品上；(晋氏公府置谘议参军事，盖取谘询谋议军事也。宋、齐因之。梁、陈诸王·公府及位从公开府者，及皇弟、皇子、皇弟·皇子之庶子府各有谘议参军员。隋三公府及诸王府各有谘议参军，正五品上，皇朝因之。)友一人，从五品下；(后汉东平宪王为骠骠将军。辟杜抚以为西曹掾，寻以为师友。魏、晋诸王置友一人，宋、齐因之，品第六，进贤一梁冠，绛朝服。梁皇弟、皇子府友各一人，班第八，正六品。陈因之。后魏诸王友从四品下。北齐皇子置友一人，第五品上。隋为从五品下，皇朝因之。)文学二人，从六品上；(汉氏公府、州郡并有文学，魏氏诸王始有文学员，晋、宋、齐、梁、陈皆因之。梁班第五，从七品。后魏太和末，六品上。北齐因之。隋亲王府有文学二人，从六品上，皇朝因之。)东閤祭酒、西閤祭酒各一人，从七品上。(晋初，位从公以上并置东閤、西閤祭酒，宋、齐、梁、陈、后魏、北齐皆相因。亲王府及嗣王、上柱国府各有东、西閤祭酒，从七品上，皇朝因之。)王傅掌傅相训导。而匡其过失。谘议掌訏谋左右，参议庶事。友掌陪侍游居，规讽道义。文学掌雠校典籍，侍从文章。祭酒掌接对贤良；导引宾客。
长史一人，从四品上；(汉相国、丞相有两长史，秩千石。后汉三公府各有长史员，魏太祖、吴长沙桓王府因之。宋、齐诸王领镇者有长史，品第六，秩千石，铜印、墨绶，进贤两梁冠，绛朝服。梁、陈公府并有长史，后魏、北齐亦同。隋亲王、嗣王、郡王各有长史，皇朝因之，嗣王、郡王则不置。)司马一人，从四品下；(司马，古主兵之官也。宋、齐诸王领镇者各有司马。梁、陈、后魏、北齐、隋并与长史同置，皇朝因之。)掾一人，正六品上；(汉氏三公、大将军、御史大夫并有掾、属员。西汉辟召皆上言之，故东、西曹掾比四百石，余曹比三百石，其属并二百石。后汉皆自辟除，不复上言；故通降为百石。品秩虽下，优礼甚弘。三公盖天子之股肱，掾、属则三公之喉舌，故三府掾乃言行之本，祸福之主；及其迁除，或周月而长州郡，或数年而至公卿。魏、晋皆相因置，多者或至数十人。江左以来，诸公置掾二人，其加崇者置四人。掾、属常敦明教义，肃清风俗，非礼不言，非法不行，以训群吏。宋、齐、梁、陈、后魏、北齐公府皆有掾、属。隋氏二师、三公不开府，国王、嗣王、郡王府有掾、属各一人，皇朝因之。)属一人，正六品上；(汉、魏已来，与掾同置。过江之后，则为曹名，诸公置户曹属一人，其加崇者置仓曹属一人。梁、陈诸公、皇子、皇弟府并有属，后魏、北齐三师·三公府各有属，隋亲王府有属一人，皇朝因之。)主簿一人，从六品上；(汉三公府有黄閤主簿，省录众事。魏、晋已下皆有。梁、陈诸公、皇弟、皇子府各有主簿。后魏皇子主簿从六品。北齐诸王皆有主簿，隋亲王符二人，皇朝置一人。)史二人；(皇朝因隋置，余史并同。)记室参军事二人，从六品上；(汉三公及大将军皆有记室令史，主上章表，奏报书记。魏太祖辅汉，以陈琳、阮瑀管记室，军国书檄，多二人所作。晋氏诸公及位从公以上并有记室员，宋诸公府有记室参军事，梁、陈公府及王府皆有记室参军，北齐因之。隋亲王府及嗣王府有记室参军，皇朝因之。)录事参军事一人，从六品上；(晋元帝初为镇东大将军，有录事参军一人。梁、陈王府有中录事参军及录事参军各一人，后魏亦同，北齐因之。隋亲王、嗣王府有录事参军一人，皇朝因之。)录事一人，从九品下；功曹参军事一人，正七品上；(汉、魏、晋、宋、齐、梁、陈、后周，州、郡、县并有功曹员。后魏太和末，诸王府并有功曹员。隋氏亲王、嗣王府有功曹参军，炀帝改为功曹书佐，皇朝复为功曹参军。)仓曹参军事一人，正七品上；(后魏诸王府有仓曹参军。隋亲王、嗣王府有仓曹参军，炀帝改为仓曹书佐，皇朝复为参曹参军。)户曹参军事一人，正七品上；(后魏、隋氏并与仓曹同置。)兵曹参军事一人，正七品上，(梁、陈王府有中兵曹参军、中直兵曹参军各一人。后魏有皇子府中兵参军，始蕃王、二蕃王有兵曹参军。北齐皇子府有中兵、外兵参军。隋亲王、嗣王府有兵曹参军，炀帝改为兵曹书佐，皇朝复为兵曹参军。)骑曹参军事一人，正七品上；(隋亲王、嗣王府有骑曹参军一人，炀帝改为骑曹书佐，皇朝复故。)法曹参军事一人，正七品上；(梁、陈、后魏诸王府，隋亲王、嗣王府，并有法曹行参军；炀帝改曰法曹行书佐，皇朝复旧。)士曹参军事一人，正七品上；(后魏诸王府、隋亲王府皆有士曹行参军，炀帝改为士曹行书佐，皇朝复旧。)参军事二人，正八品下；(后汉末，三公府有参军事，如孙坚参车骑军事，荀彧参丞相军事是也。魏武帝征荆州，请邯郸淳参军事。自晋、宋已来，代有其任。梁选簿： 皇弟、皇子府有正参军。 后魏有皇子参军，北齐因之。隋亲王、嗣王府有参军六人，长兼行参军八人，炀帝改为行书佐，皇朝复为参军四人，今减二人。六曹已下官吏，三府并同。其杂使又有执刀十五人、典狱十八人、问事十二人、白直二十四人。)行参军四人，从八品上；(晋氏加置行参军，以自辟召，故曰 行 也。宋、齐、梁、陈皆有之。《梁选簿》： 嗣王府行参军降正王府一阶。 隋亲王、嗣王府并有长兼行参军，炀帝改为长兼行书佐，皇朝改为行参军。)典签二人，从八品下。(《齐职仪》云： 诸公领兵，局有典签二人。 隋亲王府、嗣王府、上柱国·柱国府、上大将军·大将军府各有二人，皇朝因之。)长史、司马掌统理府寮，纪纲职务。掾掌通判功曹、户曹、仓曹事。属掌通判兵曹、骑曹、法曹、士曹事。主簿掌覆省王教。记室掌表、启、书、疏。录事参军事掌付事勾稽，省署钞目。录事掌受事发辰，兼勾稽失。功曹掌文官簿书、考课、陈设、仪式等事。仓曹掌廪禄请给，财物市易等事。户曹掌封户、田宅、僮仆、弋猎等事。兵曹掌武官簿书、考课、仪卫、假使等事。骑曹掌厩牧、骑乘、文物、器械等事。法曹掌推按欺隐，决罚刑狱等事。士曹掌公廨舍宇，缮造工徒等事。参军事掌出使及杂检校事。典签掌宣传教令事。
亲王亲事府，典军二人，正五品上；(《齐职仪》： 诸公领兵职，局有库典军七职二人、仓典军七职二人，又有船官典军、茭箬典军、樵炭典军等员。 皇朝因其名而置，多以武官及流外为之。)副典军二人，从五品上；执仗亲事十六人，正八品上；执乘亲事十六人，正八品上。(已上并皇朝置。)
亲王帐内府，典军二人，正五品上；(《齐职仪》： 诸公领兵职，局有车厩典军五品二人、马典军五品二人，又有酿仓典军、炭屯典军、樵屯典军。 皇朝因其名而置。)副典军二人，从五品上；府一人；史一人；帐内六百六十七人。(并皇朝置。)
亲事府典军、副典军掌领校尉已下守卫陪从事。执仗掌执弓仗。执乘掌供骑乘。亲事掌仪卫事。校尉、旅帅、队正、队副掌领亲事陪从事。
帐内府典军、副典军掌领校尉已下仪卫陪从事。帐内掌仪卫事。校尉、旅帅、队正、队副掌领帐内陪从事。
亲王国：国令一人，从七品下；(隋置，皇朝因之。)大农二人，从八品下；(汉诸侯王国置大司农。晋诸王国置大农，与郎中令、中尉为三卿。宋、齐、梁、陈、北齐王国并有大农，隋置一人，皇朝因之。)尉二人，正九品下；(汉诸王国有王尉，魏、晋、宋、齐、梁、陈、北齐并有中尉，隋因为尉，皇朝因之。)丞一人，从九品下；录事一人；府五人；史十人；(已上并皇朝置。)典卫八人；(汉诸王国有卫士长，主卫士侍卫。晋诸王国有典卫令，宋、齐、梁、陈、北齐并有。隋王国有典卫八人，皇朝因之。)舍人四人；(陈、北齐王国皆有舍人，隋王国有舍人四人，皇朝因之。)学官长一人；(晋、宋、齐、梁、陈王国并有学官令，隋有学官长，皇朝因之。)食官长一人，丞一人；(宋、齐、梁、陈、北齐王国并有食官长，隋亲王国有食官长、丞各一人，皇朝因之。)厩牧长二人，丞二人；(汉诸侯王国有太仆，武帝改曰仆。晋、宋王国置牧长，南齐、北齐为厩牧长，隋置长、丞各一人，皇朝因之。)典府长二人，丞二人。(晋氏王国有典府丞，梁、陈、北齐亦因之。隋置长、丞各一人，皇朝因之。)国令、大农掌通判国司事。国尉掌分判国司事。国丞掌付事勾稽，省署钞目，监印，给纸笔事。典卫掌守卫居宅事。舍人掌供引纳驱策事。学官掌教授内人事。食官掌营造膳食事。厩牧掌知畜牧牛马事。典府掌知府内杂事。
公主邑司，令一人，从七品下；(《汉书百官表》： 宗正属官有公主家令。 公主所食曰 邑 。晋太康中，为长山长公主置家令一人。宋、齐已后，时有其职。隋氏复置，皇朝因之。神龙初，公主府并同王府置官属；景云初，罢之。)丞一人，从八品下；(《晋起居注》云： 太康十一年，诏曰： 南郡公主家令丞缺，何以不补？  隋有其职，皇朝因之。)录事一人，从九品下。(皇朝因隋置。)公主邑司官各掌主家财货出入、田园徵封之事。其制度皆隶宗正焉。


刑部尚书一人侍郎一人
郎中二人员外郎二人主事四人令史十九人
书令史三十八人亭长六人掌固十人
都官郎中一人
员外郎一人主事二人令史九人书令史十二人
掌固四人
比部郎中一人
员外郎一人主事四人令史十四人书令史二十
七人计史一人掌固四人
司门郎中一人员外郎一人主事二人令史六人书令史十三人
掌固四人
刑部尚书一人，正三品，（周之秋官卿也。汉成帝始置三公曹，主断狱事。后汉以三公曹掌天下岁尽集课事，又以二千石曹主中都官水火、盗贼、辞讼、罪法事。晋初，依汉置三公尚书，掌刑狱；太康中，省三公尚书，以吏部尚书兼领刑狱。宋始置都官尚书，掌应该师非违得失事，兼掌刑狱。齐、梁、陈、后魏、北齐皆置都官尚书。后周依《周官》，置大司寇卿一人。隋初曰都官尚书，开皇三年改为刑部，皇朝因之。龙朔二年改为司刑太掌伯，咸亨元年复为刑部。光宅元年改为秋官尚书，神龙元年复故。）侍郎一人，正四品下。（周之秋官小司寇中大夫也。汉以来尚书侍郎，今郎中之任。后周依《周官》。隋炀帝置刑部侍郎，皇朝因之。龙朔二年改为司刑少常伯，咸亨、光宅、神龙并随曹改复。）刑部尚书、侍郎之职，掌天下刑法及徒隶句覆、关禁之政令。其属有四：一曰刑部，二曰都官，三曰比部，四曰司门；尚书、侍郎总其职务而奉行其制命。凡中外百司之事，由於所属，咸质正焉。
郎中二人，从五品上；（周礼大司寇属官有士师下大夫，盖郎中之任也。后汉有二千石曹尚书，掌刑法，因立二千石郎曹。魏、晋、宋、齐并以三公郎曹掌刑狱，置郎中各一人；梁、陈因为侍郎。后魏、北齐三公郎中各置二人。后周秋官府有小刑部下大夫一人。隋初省三公曹，置刑部郎曹，掌刑法，置侍郎一人；炀帝除 侍、又改为宪部郎，皇朝因之。武德三年改曰刑部郎中，龙朔二年改为司刑大夫，咸亨、光宅、神龙并随曹改复。）员外郎二人，从六品上；（周礼大司寇属官有上士，后周依焉，盖员外之任也。隋开皇六年置刑部员外郎，炀帝改为宪部承务郎，皇朝因之。武德三年改曰刑部员外郎，龙朔、咸亨、光宅、神龙并随曹改复。）主事四人，从九品上。郎中、员外郎掌贰尚书、侍郎，举其典宪而辨其轻重。凡文法之名有四：一曰律，二曰令，三曰格，四曰式。凡律一十有二章：一曰《名例》，二曰《卫禁》；三曰《职制》，四曰《户婚》，五曰《厩库》，六曰《擅兴》，七日《贼盗》，八日《斗讼》，九曰《诈伪》，十曰《杂律》，十一日《捕亡》，十二日《断狱》，而大凡五百条焉。（律，法也。魏文侯师李悝集诸国刑书，造《法经》六篇：一、《盗法》，二、《贼法》，三、《囚法》，四、《捕法》，五、《杂法》，六、《具法》。商鞅傅之，改法为律，以相秦，增相坐之法，造参夷之诛，大辟加凿颠、抽胁、锲烹、车裂之制。至汉，萧何加悝所造《户》、《兴》、《厩》三篇，谓之《九章之律》。汉兴，虽约法三章，然大辟尚有夷三族之令。当族者皆先黥、劓、斩左。右趾，笞杀之，枭其首，菹骨肉於其市，诽谤、罟诅又先断其舌，谓之具五刑。至文帝，感缇萦之言，除肉刑，命丞相、御史定律曰： 诸当完者，为城旦春；当黥者，髡钳为城旦春；当劓者，答三百籍笞；当斩左趾者，笞五百籍笞；当斩右趾及杀人先自告及吏坐受赃枉法，守县官财物而即盗之、已论而复有笞罪者，皆弃市。罪人狱已决，完为城旦春；满三岁，为鬼薪白粲：鬼薪白粲一岁，马隶臣、妾；隶臣、妾一岁，免为庶人。鬼薪白粲满三岁为隶臣、妾，隶臣、妾满二岁为司寇，司寇一岁及作如司寇二岁皆免为庶人。其亡逃及有罪耐已上，不用此令。 是后，外有轻刑之名，内实杀人，而笞五百、笞三百率多至死。巨景帝定律，苔五百曰三百，笞三百曰二百；犹尚不全，又减笞三百曰二百，答二百曰一百，遂定《令》： 以竹为之，长五尺，其本大一寸，末薄半寸，皆平其节。当答者，答臀，无得更人。毕一罪，乃更人。 自是得全。至武帝时，张汤、赵禹增律令科条，大辟四百九条。宣帝时，于定国又删定律令科条。成帝时，律令烦多，百有余万言，大辟之罪千有余条。至后汉，马融、郑玄诸儒十有余家，律令章句数十万言，定断罪所用者，合二万六千余条。魏武为相，造甲子科条：犯斩左、右趾，易以木械。魏氏受命；参议复肉刑；属军团多故，竟寝之。乃命陈群等采汉律，为《魏律》十八篇，增汉萧何律《劫掠》、《诈伪》、《毁亡》、《告劾》，《系讯》、《断狱》、《谙赇》、《惊事》、《价赃》等九篇也。依古义，制为五刑，其大辞有三，髡刑有四，完刑、作刑各三，赎刑十一，罚金六，杂抵罪七，凡三十七名。晋氏受命，议复肉刑，复寝之。命贾充等十四人增损汉、魏律，为二十篇：一、《刑名》，二、《法例》。三、《盗律》，四、《贼律》，五、《诈伪》，六、《请赇》，七、《告劾》，八、《捕律》，九、《系讯》，十、《断狱》，十一、《杂律》，十二、《户律》，十三、《擅兴律》，十四、《毁亡》，十五、《卫宫》，十六、《水火》、十七、《厩律》，十八、《关市》，十九、《违制》，二十、《诸侯》，凡一千五百三十条。其刑名之制，大辟之刑有三：一曰枭，二曰斩。三曰弃市。髡刑有四：一曰髡钳五岁刑，笞二百；二曰四岁刑；三曰三岁刑；四曰二岁刑。赎死，金二斤；赎五岁刑，金一斤十二两；四岁、三岁、二岁各以四两为差。又有杂抵罪罚金十二两、八两、四两、二两、一两之差。弃市以上马死罪，二岁刑以上为耐罪，罚金一两以上为赎罪。宋及南齐律之篇目及刑名之制略同晋氏，唯赎罪绢兼用之。梁氏受命，命蔡法度、沈约等十人增损晋律，为二十篇：一、《刑名》，二、《法例》，三、《盗劫》，四，《贼叛》，五、《诈伪》，六、《受赇》，七、《告劾》，八、《讨捕》，九、《系讯》，十、《断狱》，十一、《杂律》，十二、《户律》，十三、《擅兴》，十四、《毁亡》，十五、《卫宫》，十六、《水火》，十七、《仓库》，十八、《厩律》，十九、《关市》，二十、《违制》，大凡定罪二千五百二十九条。其刑名之制，加《晋律》一岁刑，半岁刑，百日刑，鞭杖二百，鞭杖一百，鞭杖五十、三十、一十之差；又加杖八等之差。其鞭有制鞭、法鞭、常鞭三等之差：制鞭，生革廉成；法鞭，生革去廉；常鞭，熟且不去廉。杖有大杖、法杖、小杖，皆用生荆。其犯劫皆斩；会赦降死者，《黑詹》面为劫 字，髡钳，补冶锁士终身。陈令范泉、徐陵等参定律、令，《律》三十卷，《令》三十卷，《科》三十卷。采酌前代，条流冗杂，纲目虽多，博而非要，其制唯重清议禁锢之科。其罪人贼验昭然而不款，则上测立。立测者，以土为垛，高一尺，上员，劣容囚两足立，鞭二十、答三十讫，著两械及丑上垛，上测七刻，日再上；三七日上测，七日一行鞭，凡经鞭、杖一百五十得实不承者，得减罪论。凡囚鞭、杖著械；徒著锁；死著三械，加壶手。依梁氏。后魏初，置四部大人，坐庭决辞讼，以言语约束，刻契记事，无刑名之制。至太武帝，始命崔浩定刑名，於汉、魏以来律除髡钳五岁、四岁刑，增二岁刑，大辟有に、腰斩、殊死、弃市四等，凡三百九十条，门房诛四条，大辟一百四十条，五刑二百三十一条。始置枷拘罪入。文成时，又增律条章。至孝文时，定律凡八百三十三章、门房之诛十有六，大辟之罪二百三十，五刑三百七十七。北齐初命，造新律未成，文宜犹采魏制，性忍暴，恣行酷虐，讯囚用车辐压踝，或使臂贯烧车，或使立烧黎耳上；常命宪司先定死罪囚，置仗卫内，帝欲杀人，执以应命，谓之 供御囚 。至武成时，赵郡王睿等造律成，奏上。凡十二篇：一、《名例》，二、《禁卫》、三、《户婚》，四、《擅兴》。五、《违制》，六、《诈伪》，七、《关讼》，八、《盗贼》，九、《捕断》，十、《毁损》，十一、《厩牧》，十二、《杂律》，凡定罪九百四十九条，大抵采魏、晋故事。其制刑名五：一曰死，重者に之，其次枭首，其次斩，其次绞。二曰流刑，鞭、笞各一百，髡之，投边裔。未有道里之差，以六年为限。三曰刑罪，即耐罪也，有五岁、四岁、三岁、二岁、一岁之差，凡五等，各加鞭一百，其五岁者又加笞八十，四岁六十、三岁三十。二岁二十岁，一岁无笞，并锁输左校。四曰鞭，看一百、八十、六十、五十、四十之差，凡五等。五曰杖，有三十、二十、一十之差，凡三等。赎罪旧以金，皆代以中绢。罪刑年者锁，无锁以枷，流罪以上加丑械，死罪桁之。又制立重罪十条为十恶。后周命赵肃等造律，保定中奏之，凡二十五篇；一、《刑名》，二、《法例》，三、《祠享》，四、《朝会》，五、《婚姻》，六、《户禁》，七、《水火》，八、《兴缮》，九、《卫宫》，十、《市廛》，十一、《斗竞》，十二、《劫盗》，十三、《贼叛》，十四、《毁亡》，十五，《违制》，十六、《关市》，十七、《诸侯》，十八、《厩牧》，十九、《杂犯》，二十、《诈伪》，二十一、《请求》，二十二、《告劾》，二十三、《逃亡》，二十四、《系汛》，二十五、《断狱》，大凡定罪一千五百三十七条，比於《齐律》，烦而不当。其刑名之制，一曰杖刑五：自十至五十；二曰鞭刑五：自六十至於百；三曰徒刑五：徒一年者鞭六十、笞十，二年、三年、四年、五年皆递加一十，至鞭一百、答五十；四日流刑五：流二千五百里者鞭一百、笞六十，以五百里为差，鞭、笞皆加十，至流四千五百里者鞭、答各一百，以六年为限；五曰死刑五：一曰罄，二曰绞，三曰斩，四曰枭，五曰裂。五刑之属各有五，合二十五等。其赎罪，金、绢兼用。凡囚死罪枷而，流罪枷而梏，徒罪枷，鞭罪桎，杖罪散。至武帝，又造刑书要制，与律兼行。至宣帝残酷，广《刑书要制》为《刑经圣制》，谓之 法经 ，有上书字误，鞭二百四十，名曰 天杖 ；又作辟砺车，以威妇人。隋开皇元年，命高等七人定律；至三年，又敕苏威、牛弘删定，凡十二篇，并蠲除前代枭首、に裂及鞭刑；又依北齐置十恶；应赎者，皆以铜代绢。炀帝以开皇《律》、《令》犹重，除十恶之条，更制《大业律》，凡十八篇：一、《名例》，二、《卫官》，三、《违制》，四、《请求》，五、《户》，六、《婚》，七、《擅兴》，八、《告劾》，九、《贼》，十、《盗》，十一、《斗》，十二、《捕亡》，十三、《仓库》，十四、《厩牧》，十五、《关市》，十六、《杂》，十七、《诈伪》，十八、《断狱》。其五刑之内降从轻典者二百余条。末年严刻，生杀任情，不复依例。及杨玄感反，诛九族，复行に裂、枭首，磔而射之。皇朝武德中，命裴寂、殷开山等定律令，其篇目一准隋开皇之律，刑名之制又亦略同，唯三流皆加一千里，居作三年、二年半、二年皆为一年，以此为异；又除苛细五十三条。贞观初，有蜀王法曹参军裴弘献奏骏律令不便於时三十余条。於时，又命长孙无忌、房玄龄等正，凡为五百条，减《开皇律》大辟入流者九十三条，比古死刑，殆除其半。永徽中，复撰《律疏》三十卷，至今并行。）凡《令》二十有七：（分为三十卷。）一曰《官品》，（分为上、下。）二曰《三师三公台省职员》，三曰《寺监职员》，四曰《卫府职员》，五曰《柬宫王府职员》，六日《州县镇戍岳渎关津职员》，七曰《内外命妇职员》，八曰《祠》，九日《户》，十曰《选举》，十一曰《考课》，十二曰《宫卫》，十三曰《军防》，十四曰《衣服》，十五曰《仪制》，十六曰《卤簿》，（分为上、下。）十七曰《公式》；（分为上、下。）十八曰《田》，十九曰《赋役》，二十曰《仓库》，二十一曰《厩牧》，二十二曰《关市》，二十三曰《医疾》，二十四曰《狱官》，二十五曰《营缮》，二十六曰《丧葬》，二十七曰《杂令》，而大凡一千五百四十有六条焉。（令，教也，命也。《汉书》： 杜周曰： 前主所是著为律，后主所是疏为令。  亦谓法也。汉时，决事集为《令甲》以下三百余篇。汉初，肃何定律令。其后，张汤、赵禹、于定国、黄霸皆继定律令。魏命陈群等撰《州郡令》四十五篇，《尚书官令》、《军中令》合百八十余篇。晋命贾充等撰《令》四十篇：一、《户》，二、《学》，三、《贡士》，四、《官品》，五、《吏员》，六、《俸廪》，七、《服制》，八、《祠》，九、《户调》，十、《佃》，十一、《复除》，十二、《关市》，十三、《捕亡》，十四、《狱官》，十五、《鞭》杖，十六、《医药疾病》，十七、《丧葬》，十八、《杂上》，十九、《杂中》，二十、《杂下》，二十一、《门下散骑中书》，二十二、《尚书》，二十三、《三台秘书》，二十四、《王公侯》，二十五、《军吏员》，二十六、《选吏》，二十七、《选将》，二十八、《选杂士》，二十九、《宫卫》，三十、《赎》，三十一、《军战》。三十二、《军水战》，三十三至三十八皆《军法》，三十九、四十皆《杂法》。宋、齐略同晋氏。梁初，命蔡法度等撰《梁令》三十篇：一、《户》，二《学》，三、《贡士赠官》，四，《官品》，五、《吏员》，六、《服制》，七、《祠》，八、《户调》，九、《公田公用仪迎》，十、《医药疾病》，十一、《复除》，十二、《关市》，十三、《劫贼水火》，十四、《捕亡》，十五、《狱官》，十六、《鞭杖》，十七、《丧葬》，十八、《杂上》，十九、《杂中》，二十、《杂下》，二十一、《宫卫》，二十二、《门下散骑中书》，二十三、《尚书》，二十四、《三台秘书》，二十五、《王公侯》，二十六、《选吏》，二十七、《选将》，二十八、《选杂士》，二十九、《军吏》，三十、《军赏》。后魏初命崔浩定令，役命游雅等成之，史失篇目。北齐令赵郡王睿等撰《令》五十卷，取尚书二十八曹为其篇名，又撰《权令》二卷，两《令》并行。后用命赵肃、拓跋迪定令，史失篇目。隋开皇命高等撰令三十卷：一、《官品》上，二、《官品》下，三、《诸省台职员》，四、《诸寺职员》，五、《诸卫职员》，六、《东宫职员》，七、《行台诸监职员》，八、《诸州郡县镇戍职员》，九、《命妇品员》，十、《祠》，十一、《户》，十二、《学》，十三、《选举》，十四、《封爵俸廪》，十五、《考课》，十六、《官卫军防》，十七、《衣服》，十八、《卤簿上》，十九、《卤簿下》，二十、《义制》，二十一、《公式上》，二十二、《公式下》，二十三、《田》，二十四，《赋役》，二十五、《仓库厩牧》，二十六、《关市》，二十七、《假宁》，二十八、《狱官》，二十九、《丧葬》、三十、《杂》。皇朝之令，武德中裴寂等与律同时撰。至贞观初，又令房玄龄等刊定。麟德中源直心，仪凤中刘仁轨，垂拱初裴居道，神龙初苏环。太极初岑羲、开元初姚元崇，四年宋并刊定。）凡《格》二十有四篇。（以尚书省诸曹为之目，共为七卷。其曹之常务但留本司者，别为《留司格》一卷。盖编绿当时制敕，永为法则，以为故事。汉建武有《律令故事》上、中、下三篇，皆刑法制度也。晋贾充等撰律、令，兼删定当时制、诏之条，为故事三十卷，与《律》、《令》并行。梁易故事为粱科三十卷，蔡法度所删定。陈依梁。后魏以 格 代 科 ，於鳞趾殿删定，名为《麟趾格》。北齐因魏立格，撰《横格》，与《律》、令并行。皇朝《贞观格》十八卷，房玄龄等删定。《永徽留司格》十八卷，《散颁格》七卷，长孙无忌等删定；永徽中，又令源直心等删定，唯改易官号、曹、局之名，不易篇第。《永徽留司格后本》，刘仁轨等删定。《垂拱留司格》六卷，《散颁格》二卷，裴居道等删定。《太拯格》十卷，岑羲等删定。《开元前格》十卷，姚元崇等删定。《开元后格》十卷，宋等删定。皆以尚书省二十四司马篇名。）凡《式》三十有三篇。（亦以尚书省列曹及秘书、太常、司农、光禄、太仆、太府、少府及监门、宿卫、计帐为其篇日，凡三十三篇，为二十卷。后周文帝初辅魏改，大统元年，令有司斟酌今古通变可以益时者，为二十四条之制；七年，又下有十二条之制；十年，命尚书苏绰总三十六条，更损益为五卷，谓之《大统式》。皇朝《永徽式》十四卷，《垂拱》、《神龙》、《开元式》并二十卷，其删定与定格、令人同也。）凡律以正刑定罪，令以设范立制，格以禁违正邪，式以轨物程事。
乃立刑名之制五焉：一曰答，二曰杖，三曰徒；四曰流，五曰死。笞刑五，（笞十至五十也。）杖刑五，（杖六十至于百。其工。乐户及习天文及官户、奴婢等犯流罪者，及家无兼丁犯徒者，各决二百放。又犯罪已发更重犯累决者，计数虽多，亦不过二百。）徒刑五，（自徒一年，以半年为差，至於三年也。）流刑三，（自流二二千里、二千五百里、三千里。三流皆役一年，然后编所在为户。而常流之外。更有加役流者、本死刑，武德中改为断趾，贞观六年改为加役流。谓常流唯役一年，此流役三年，故以加役名焉。）死刑二。（绞、斩。）
乃立十恶，以惩叛逆，禁淫乱，沮不孝，威不道。其一曰谋反，谓谋危社稷。二曰谋大逆；（谓谋毁宗庙、山陵及宫阙。）三日谋叛，（谓谋背国从伪。）四曰恶逆，（谓殴及谋杀祖父母、父母，杀伯。叔父母、姑、兄、姊、外祖父母、夫、夫之祖父母。父母。）五日不道，（谓杀一家非死罪三人，支解人，造畜蛊毒，魇魅。）六曰大不敬，（谓盗大祀神御之物、乘舆服御物。盗及伪造御宝。合和御药误不如本方及封题误，若造御膳误犯食禁，御幸舟船误不牢固，指斥乘舆情理切害及对捍诏使而无人臣之礼。）七曰不孝，（谓告言、罟诅祖父母。父母；及别籍异财，若供养有阙；居父母丧身自嫁娶，若作乐、释服从吉；闻祖父母、父母丧匿不皋哀；诈称祖父母、父母死。）八日不睦，（谓谋杀及卖缌麻已上亲，殴、告夫及大功巳上尊长。）九日不义，（谓谋杀本属府主、刺史、县令、见受业师。）十曰内乱。（谓奸小功已上亲、祖。父妾。）此十者，常赦之所不原。（初，北齐立重罪十条为十恶：一、反逆，二、大逆。三、叛，四、降，五、恶逆，六、不道，七、不敬，八、不孝，九、不义，十、内乱，犯此者不在八议论赎之限。隋氏颇有益损，皇朝因之。）
乃立八议，以广亲亲，以明贤贤，以笃宾旧，以劝功勤。其一曰议亲，（谓皇帝袒免以上亲及太皇太后、皇太后缌麻以上亲、皇后小功以上亲。）二曰议故，（谓故旧。）三曰议贤，（谓有大德行。）四日议能，（谓有大才艺。）五日议功，（谓有大功勋。）六日议贵，（谓职事官三品已上、散官二品已上及爵一品。）七曰议勤，（谓有大勤劳。）八曰议宾。（谓承先代后，为国宾。）八者犯死罪，所司先奏请议，得以减、赎论。（周礼以八辟丽邦法，附刑罚，即八议也。自魏、晋、宋、齐、梁、陈、后魏、北齐、后周及隋皆载於律。）
凡赎罪以铜。（自笞一十铜一斤。至杖一百即十斤。徒一年二十斤，至徒三年则六十斤。流二千里铜八十斤，至流三千里则百斤。绞与斩，铜止一百二十斤。）其私坐也，一斤为一负；其公坐也，则二之。十负为殿。（凡赎者，谓在八议之条及七品已上官祖父母、父母、妻、子；五品已上，上至曾、高祖，下至曾、玄孙；五品已上妾犯非罪十恶；八品巳下身犯流已下罪者，及年七十已上。十五已下及废疾等犯罪加役流、反逆缘坐流，会赦犹流已下罪者，及年八十已上、十岁已下及笃疾犯盗与伤入者；及过误杀人；及大辟疑罪者并以赎论。）凡计赃者，以绢平之。（准律，以当处中绢估平之。开元十六年敕： 其以赃定罪者，并以五百五十为定估。 其征收平赃，并如律也。）其赃有六焉：一曰强盗赃，（自绢一尺，至於十匹。）二曰枉法赃，其刑绞；（自绢一尺，至於十有五疋，其刑与强盗同。）三曰不枉法赃，（自绢一尺，至於三十疋加役流也。）四曰窃盗赃，（自绢一尺，至於五十疋加役流。）五曰受所监临赃，其刑流；（自绢一尺、至於五十疋流二千里，其法与不枉法、窃盗皆同。）六曰坐赃，其刑徒。（自绢一尺，至於五十疋徒三年。）凡六赃定罪有正条，余皆约而断焉。（枉法赃，谓受人财为曲法处分事者，一尺杖一百，已上每一疋加一等，止十五匹绞。不枉法赃，谓虽受财，依法处分者，一尺杖九十，二疋加一等，止三十疋加役流。若无禄人犯此二赃，并减有禄人一等，若枉法，二十匹即绞；不枉法，四十匹加役流。强盗赃，谓以威力取其财。并与药酒及食使狂乱取财，不得，徒二年；得财一尺徒三年。二疋加一等，十疋以上绞。窃盗赃者，谓私窃人财，不得，笞五十；得财一尺杖六十。疋加一等，五疋徒一年，又每五疋加一等，五十疋止加役流。受所监临赃者，谓不因公事受部人财物者，一尺笞四十，每一疋加一等，至八疋徒一年，又每八疋加一等，五十疋罪止流二千里。坐赃者，谓非监临主司而因事受财者，一尺笞二十。每一疋加一等，至十疋徒一年，每十疋加一等，五十疋罪止徒三年。自外诸条皆约此六赃为罪。）
凡应减者，下就轻次焉，二死、三流，俱从一减。凡应加者，上就重次焉；五刑皆累加，睢数盈，不得至於死。凡律法之外有殊旨、别敕，则有死、流、徒、杖、除、免之差。（谓有殊旨、别敕：宜杀却、宜处尽、宜处死、宜配远流、宜流却、配流若干里，及某处宜配流却遣、宜徒、宜配徒若干年，至到与一顿、与重杖一顿、与一顿痛杖、决杖若干，宜处流、依法配流、依法配流若干里，宜处徒、依法配徒、与徒罪，依法处徒若干年，与杖罪、与除名罪、与免官罪、与免所居官罪，皆刑部奉而行之。）
凡决死刑皆於中书门下详覆。（旧制皆於刑部详覆，然后奏决。开元二十五年，敕以为庶狱既简，且无死刑，自今已后，有犯死刑，除十恶死罪、造伪头首、劫杀、故杀、谋杀外，宜令中书门下与法官等详所犯轻重，具状闻奏。其左降官，除逆人亲，并犯贿赃、名教，如有刻己自新，以功补过，使司应合闻荐，不须限以贬黜。）
凡京都大理寺、京兆。河南府、长安。万年。河南。洛阳县咸置狱。（其余台、省、寺、监、卫、府皆不置狱。）
凡死罪枷而丑，妇人及徒、流枷而不丑，官品及勋、散之阶第七已上锁而不枷。（勋官武骑尉及散官宣义郎并七品阶。诸应议、请、减者，犯流已上，若除、免、官当者，并锁禁。）杖、笞与公坐徒及年八十、十岁、废疾、怀孕、侏儒之类，皆讼系以待断。
凡有犯罪者，皆从所发州、县推而断之；在京诸司；则徒以上送大理，杖以下当司断之；若金吾纠获，亦送大理。（犯罪者，徒已上县断定，送州覆审讫；徒罪及流应决杖、笞若应赎者。即决配、征赎其大理及京兆、河南断徒及官人罪，并后有雪减，并申省司审详无失，乃覆下之；如有不当者，亦随事驳正。若大理及诸州断流已上若除、免、官当者。皆连写案状申省案覆，理尽申奏；若按覆事有不尽，在外者遣使就覆，在京者追就刑部覆以定之。）凡决大辟罪皆於市。（古者，决大辟罪皆於市。自今上临御以来无其刑，但存其文耳。）五品已上犯非恶逆已上，听自尽於家。七品已上及皇族、若妇人犯非斩者，皆绞於隐处。（决大辟罪，官爵五品已上在京者，大理正监决；在外者，上佐监决；余并判官监决，在京决者，亦皆有御史、金吾监决。若因有冤滥灼然者。听停决奏闻。）凡决大辟罪，在京者，行决之司五覆奏；在外者；刑部三覆奏。（在京者，决前一日二覆奏，决日三覆奏；在外者，初日一覆奏，后日再覆奏。纵临时有敕不许覆奏，亦准此覆奏。）若犯恶逆已上及部曲、奴婢杀主者，唯一覆奏。（决大辟罪皆防援至刑所，囚一人防援二十人，每一人加五。五品已上非恶逆者，听乘车并官给酒食，听亲故辞诀，宣告犯状，仍日未后乃行刑。囚在外，奏报之日，不得驰驿行下。）凡京城决囚之日，尚食蔬食。内教坊及太常皆彻乐。每岁立春后至秋分，不得决死刑。（若犯恶逆及奴婢、部曲杀主，不依此法。）其大祭祀及致斋、朔、望、上。下弦、二十四气、雨未晴、夜未明、断屠日。月及休假亦如之。（其死囚无亲戚者皆给棺，於官地内权殡。於京城七里外量置地一顷。拟埋诸司死囚；埋讫，仍下本属告家人令取。）
凡犯流罪已下应除、免、官当未奏身死者，免其追夺。（谓不夺告身。若奏时不知身死，奏后云先死者，依奏定。其常赦所不原者，不在免限。）流移之人皆不得弃放妻妾及私遁还乡，（若妻子在远，预为追唤，待至同发。配西州、伊州者，送凉府；江北人配岭南者，送桂、广府；非剑南人配姚、州者，送付益府，取领即还。其凉府等各差专使领送。所领送人皆有程限，不得稽留迟缓。）至六载然后听仕。（其犯反逆缘坐流及免死役流不在此例。）即本犯不应流而特配流者，三载以后听仕。（有资者各依本犯收叙法。其解见任及非除名、移乡者，年限、叙法皆准考解之例。）
其应徒则皆配居作。（在京送将作监，妇人送少府监缝作；外州者，供当处官役及修理城隍、仓库及公廨杂使。犯流应住居作者亦准此，妇人亦留当州缝作及配春。诸流、徒罪居作者皆著钳，若无钳者著盘枷，病及有保者听脱，不得著巾、带。每句给假一日，腊、寒食各给二日，不得出所役之院。患假者，倍日役之。）凡禁囚皆五日一虑焉。（卢，谓检阅之也。断决讫，各依本犯具发处日、月别，总作一帐，附朝集使申刑部。）
凡告言人罪，非谋叛以上，皆三审之。（应受辞、牒官司并具晓示虚得反坐之状。每审皆别日受辞，若有事切害者。不在此例。）告密有不於所由，掩捕则从近也。（谓告密人皆经当处长官；长官有事，经佐官告；长官、佐官俱有事者，经比界论告。若须有掩捕应与余州相知者，所在准法收捕。事当谋叛已上，驰驿奏闻。且称告谋叛已上不肯言事意者，给驿部送京。其犯死罪囚及缘边诸州镇防人等若犯流人告密，并不在送限。）凡察狱之官先备五听，（一曰辞听，二曰色听。三曰气听。四曰耳听，五曰目听。）又稽诸证信，有可征焉而不肯首实者，然后拷掠，二十日一汛之。（讯未毕，更移他司，仍须拷鞫，通计前讯，以充三度。即罪非重害及疑似处少，不必备三。若囚因讯致死者、皆与长官及纠弹官对验。其拷囚及行决罚不得中易人。）凡断狱之官皆举律、令、格、式正条以结之。若正条不见者，其可出者，则举重以明轻；其可入者，则举轻以明重。凡狱囚应入议、请者，皆申刑部，集诸司七品已上於都座议之。（若有别议，所司科简，具状以闻。若众议异常，堪为典则者，录送史馆。）
凡枷、杖、丑、锁之制各有差等。（枷长五尺已上、六尺已下，颊长二尺五寸已上、六寸已下，共阔一尺四寸已上、六寸已下，径头三寸已上、四寸已下。丑长一尺六寸已上、二尺已下，广三寸，厚一寸。钳重八两已上、一斤已下，长一尺已上、一尺五寸已下。锁长八尺已上、一丈二尺已下。杖皆削去节目，长三尺五寸。讯囚杖大头径三分二厘，小头二分二厘；常行杖大头二分七厘，小头一分七厘；笞杖大头二分，小头一分半。其决笞者腿、臀分受、杖者背、腿、臀分受，须数等拷讯者亦同。愿背、腿均受者，听。殿庭决杖者，皆背受。）凡鞫狱官与被鞫人有亲属、仇嫌者；皆听更之。（亲谓五服内亲及大功已上婚姻之家，并授业经师为本部都督、刺史、县令，及府佐与府主，皆同换推。）凡有罪未发及已发未断而逢格改者，若格重则依旧条，轻从轻法。凡天下诸州断罪应申覆者，每年正月与吏部择使，取历任清勤、明识法理者；仍过中书门下定讫以闻，乃令分道巡覆。（若应句会官物者，加判官及典。）刑部录囚徒所犯以授使，（岭南使以九月上旬先发遣。）使牒与州案同，然后复送刑部。（若州司枉断，使推无罪，州司款伏，灼然无罪者，任使判放；其降入流、徒者，亦从流、徒法。若使人与州执见有别者，各以状申。若理状已尽，可断决，而使人妄生节目盘退者，州司录申辨，及赃状露验者即决，不得待使覆；其余罪皆待覆定。使人至日，先检行狱囚枷锁、铺席及疾病、粮饷之事，有不如法者，皆以状申。若巡察使、按察使、廉察使、采访使，皆待制命而行，非有恒也。）
凡在京诸司见禁囚，每月二十五日已前，本司录其所犯及禁时日月以报刑部。（来月一日以闻。）凡有冤滞不申欲诉理者，先由本司、本贯；或路远而踬碍者；随近官司断决之。即不伏，当请给不理状，至尚书省，左、右丞为申详之。又不伏，复给不理状，经三司陈诉。又不伏者，上表。受表者又不达，听挝登阖鼓。若、独、老、幼不能自申者，乃立肺石之下。（若身在禁系者，亲、识代立焉。立於石者，左监门卫奏闻。挝於鼓者，右监门卫奏闻。）
凡国有赦宥之事，先集囚徒於阙下，命卫尉树金鸡，待宣制讫，乃释之。
都官郎中一人，从五品上；（都官者，本因汉置司隶校尉，其属官有都官从事一人，掌中都官不法事，因以名官。都官者，义取掌中都官。中都官者，京师官也。至魏明帝青龙二年，尚书陈矫奏置都官郎曹郎中。晋、宋、齐都官郎中二人，后魏、北齐一人，梁、陈为侍郎，并掌京师非违得失事，非今都官之任。后周置秋官府，有司厉之职，掌诸奴男女。男子入於罪隶。女子入於春饣喜之事，盖比今都官郎中之任也。隋初，置都官侍郎二人，犹掌非违得失事。开皇三年，改都官尚书曹曰刑部，其都官郎曹遂改掌簿录配没官私奴婢，并良贱诉竞、俘囚之事。炀帝时，都官郎置二人，皇朝因置一人。武德三年加 中 字。龙朔二年改日司仆大夫。咸亨元年复故。）员外郎一人，从六品上；（《周礼》秋官有司厉下士二人，掌男女奴，盖比今都官员外郎之任也。后周依焉。隋文帝置员外郎，炀帝改曰承务郎。武德三年改为都官员外郎，龙朔、咸亨并随曹改复。）主事二人，从九品上。都官郎中、员外郎掌配没隶，簿俘囚，以给衣粮、药疗，以理诉竞、雪免；凡公私良贱必周知之。凡反逆相坐，没其家为官奴婢。（反逆家男女及奴婢没官，皆谓之官奴婢。男年十四以下者，配司农；十五已上者，以其年长，命远京邑，配岭南为城奴。）一免为番户，再免为杂户，三免为良人，皆因赦宥所及则免之。（凡免皆因恩言之，得降一等、二等，或直入良人。诸《律》、《冷》、《格》、《式》有言官户者，是番户之总号，非谓别有一色。）年六十及废疾，虽赦令不该，并免为番户；七十则免为良人，任所居乐处而编附之。凡初配没有伎艺者，从其能而配诸司；妇人工巧者，入于掖庭；其余无能，咸隶司晨。凡诸行宫与监、牧及诸王、公主应给者，则割司农之户以配。（诸官奴婢赐给人者，夫、妻、男、女不得分张；三岁已下听随母，不充数。若应简进内者，取无夫无男女也。）其余杂伎则择诸司之户教充。（官户皆在本司分番，每年十月，都官按比。男年十三已上，在外州者十五巳上，容貌端正，送太乐；十六已上，送鼓吹及少府教习。有工能官奴婢亦准此。业成，准官户例分番。其父兄先有伎艺堪传习者。不在简例。）凡配官曹，长输其作；番户、杂户；则分为番。（番户一年三番，杂户二年五番，番皆一月。十六已上当番请纳资者，亦听之。其官奴婢长役无番也。）男子入于蔬圃，女子入厨膳，乃甄为三等之差，以给其衣粮也。（四岁已上为 小 。十一已上为 中 二十已上为 丁 。春衣每岁一给，冬衣二岁一给，其粮则季一给。丁奴春头巾一，布衫、各一，牛皮华一量并毡。十岁已下男春给布衫一、鞋一量，女给布衫一、布裙一、鞋袜一量；官户长上者准此。其粮：丁口日给二升，中口一升五合，小口六合；褚户留长上者，丁口日给三升五合，中男给三升。）凡居作各有课程。（丁奴，三当二役，中奴若丁婢，二当一役；中婢，三当一役。）凡元、冬、寒食、丧、婚、乳免咸与其假焉。（官户、奴婢，元日、冬至、寒食放三日假，产后及父母丧、婚放一月，闻亲丧放七日。）有疾，太常给其医药。（其分番及供公廨户不在给限。）男、女既成，各从其类而配偶之。（并不得养良人之子及以子继人。）每岁孟春，本司以类相从而疏其籍以申。每岁仲冬之月，条其生息，阅其老幼而正簿焉。（每岁十月，所司自黄口以上并印臂，送都官阅貌。）
比部郎中一人，从五品上；（魏氏置，历晋、宋、齐、后魏、北齐皆有郎中。后周天官府有计部中大夫，盖其任也。梁、陈、隋并为侍郎，炀帝日比部郎。自晋、宋、齐、粱、陈皆吏部尚书领比部，后魏、北齐及隋则都官尚书领之，皇朝因焉。武德三年加 中 字。龙塑二年改为司计大夫，咸亨元年复故。）员外郎一人；从六品上；（隋置员外郎，炀帝曰承务郎，武德三年改为员外郎。龙朔、咸亨随曹改复。）主事四人，从九品上。比部郎中、员外郎掌句诸司百寮俸料、公廨、赃赎、「调敛、徒役课程、逋悬数物，以周知内外之经费而总勾之。凡内官料俸以品第高下为差，外官以州、县、府之上、中、下为差。凡税天下户钱以充州、县官月料，皆分公廨本钱之利。羁縻州所补汉官，给以当土之物。关、监之官，以品第为差，其给以年支轻货。镇、军司马。判官俸禄同京官。镇戍之官，以镇」戍上、中、下为差。（上镇将给仗身四人、中。下镇将、上镇副各三人，中。下镇副各二人，仓曹、兵曹、戊主。副各一人。其仗身十五日一替，收资六百四十文。）凡京司有别借食本，（中书、门下、集贤殿书院各借本一千贯，尚书省都司、吏部、户部、礼部、兵部、刑部、工部、御史台、左。右春坊、鸿胪寺、秘书省、国子监、四方馆、弘文馆各百贯，皆五分收利，以为食本。诸司亦有之，其数则少。）每季一申省，诸州岁终而申省，比部总句覆之。凡仓库出内，营造佣市，丁匠功程，赃赎赋敛，勋赏赐与，军资器仗，和籴屯收。亦句覆之。（其在京给用则月一申之；在外，二千里内季一申之，二千里外两季一申之，五千里外终岁一申之。凡质举之利，收子不得逾五分，出息、债过其倍。若回利充本，官不理。）
司门郎中一人，从五品上；（《周礼》大司徒属官有司门下大夫，掌授管键，以启闭国门。后周依《周官》。隋开皇初置司门侍郎，炀帝曰司门郎，皇朝因之。武德三年加 中 字。龙朔二年改曰司门大夫，咸亨元年复故。）员外郎一人，从六品上；（《周礼》有司门上士，后周有小司门上士，隋置司门员外郎，炀帝改曰承务郎，武德三年改曰员外郎。龙朔、咸亨随曹改复。）主事二人，从九品上。司门郎中、员外郎掌天下诸门及关出入往来之籍赋，而审其政。凡阅二十有六，而为上、中、下之差。京城四面关有驿道者为上关，（上关六：京兆府蓝田开，华州潼关，同州蒲津关，岐州檄关，陇州大震关，原州陇山关。）余关有驿道及四面关无驿道者为中关，（中关一十三：京兆府子午、骆谷、库谷，同州龙门，会州会宁，原州木峡，石州孟门，岚州合河，雅州邛莱，彭州蚕崖，安西铁门，兴州兴城，华州渭津也。）他皆为下关焉。（下关七：梁州甘亭、百牢，河州风林，利州石门，延州永和，绵州松岭，龙州涪水。）所以限中外，隔华夷，设险作固，闲邪正暴者也。凡关呵而不征，司货贿之出入。其犯禁者，举其贷，罚其人。（古，书帛为，刻木为契，二物通为之传。傅，如今遇所。）凡度关者，先经本部本司请遇所；在京，则省给之；在外，州给之。虽非所部，有来文者，所在给之。（若私度关及越度，至越所而不度，不应度关而给过所，若冒名请过所与人及不应受而受者，若家人相冒及所司无故稽留，若领人、兵度关而别人妄随之，若赍禁物私度及越度缘边关，其罪各有差。）


少府监
监一人少监二人丞四人主簿二人录事二人府二十七人史十七人计史三人亭长八人掌固六人
中尚署
令一人丞四人府九人史十八人监作四人典事四人掌固四人
左尚署
令一人丞五人府七人史二十人监作六人典事十八人掌固十四人
右尚署
令一人丞四人府七人史二十人监作六人典事三人掌固十人
织染署
令一人丞二人府六人史十四人监作六人典事十一人掌固五人
掌冶署令一人丞二人府六人史十二人监作二人典事二十三人掌固四人
诸冶监
每冶监各一人丞各一人录事各一人府各一人史各二人监作四人典事二人掌固四人
北都军器监监一人少监一人丞二人主簿一人录事一人府十人史十八人典事四人亭长二人掌固四人
甲坊署
令一人丞一人府二人史五人监作二人典事二人
弩坊署令一人丞一人府二人史五人监作二人典事二人诸铸钱监
监各一人副监各一人丞各一人监事各一人录事各一人府各三人史各四人典事各五人
诸互市监
每市监一人丞各一人录事各一人府各二人史各四人价人各四人掌固八人
少府监：监一人，从三品；（《汉书百官表》云： 少府，秦官，掌山海池泽之税，以给供养，有六丞。其属官有尚书、符节、太医、太官、汤官、导官、乐府、若卢、考工室、左弋居室、甘泉居室、左。右司空、东织、西织、东园匠十六官令。丞，又胞人、都水、均官三长。丞，又上林中十池监，又中书谒者、黄门、钩盾、尚方、御府、永巷、内者、宦者八官令。丞，诸仆射、署长、中黄门皆属焉。 少府者，天子之私府，所以供奉之职皆在焉。王莽改曰共工。后汉复为少府，其尚书、侍中、符节皆属焉，余职多所并省。《汉官解诂》云： 少府主供养，陂池、禁钱，服御、口实，掖庭、中宫。 魏因之。晋置功曹、主簿、五官等员；少府，银章、青绶，五时朝服，进贤两梁冠，绛朝服，佩水苍玉，品第三，统材官校尉、中。左。右三尚方、中黄。左。右藏、左校、甄官、平准、奚官等令，左校坊、邺中黄。左。右藏、油官等丞。及过江，唯置一尚方，又省御府。至哀帝时，桓温表省少府，以并于丹阳尹。孝武复置。宋少府领左，右尚方、御府、东冶、南冶、平准等令、丞。齐又加以领左、右尚锻署。梁以少府为夏卿，统材官将军、左。中。右尚方、甄官、平水、南塘、邸税库、东。西冶、中黄、细作、炭库、纸官、柴署等令、丞，班第十一，品从第四。陈因之。后魏少府、宗正、太仆、廷尉、司农、鸿胪为六次卿，第二品上；太和末，改少府为太府。北齐不置少府，其左。中。右三尚方、司染、诸冶及细作、甄官等署并隶太府寺。至隋炀帝大业五年，始分太府为少府监，置监一人，从三品；少监一人，从四品；丞二人；统左尚、右尚、内尚、司织、司染、铠甲、弓弩、掌冶等署。其后又改监为令，少监为少令，并司织、司染为织染署，废铠甲、弓弩二署。皇朝因为监。龙朔二年改为内府监，咸亨元年复为少府监。光宅元年改为尚方监，神龙元年复旧。开元初，分甲铠、弓弩别置军器监；十一年省军器监，其作并归少府；寻又于北都置军器监。）少监二人，从四品下。（隋炀帝置少卿一人，从第四品，皇朝因置二人。龙朔、咸亨、光宅、神龙并随监改复。）少府监之职，掌百工位巧之政令，总中尚、左尚、右尚、织染、掌冶五署之官属，庀其工徒，谨其缮作；少监为之贰。凡天子之服御，百官之仪制，展采备物，率其属以供焉。
丞四人，从六品下；（汉置丞六人，比千石。后汉置一人，以明法补。魏、晋因之。宋、齐、粱、陈皆一人，梁班第四。后魏少府丞一人，从五品中。隋炀帝分太府寺置少府监，置丞二人。皇朝加至六人。龙朔、咸亨、光宅、神龙并随监改复。开元二十三年减一人。）主簿二人，从七品下；（晋令： 少府置主簿二人。 宋、齐因之。梁主簿七班之中第三。隋炀帝置主簿一人，皇朝加置四人。龙朔、咸亨、光宅、神龙并随监改复，开元二十三年减二人。）录事二人，从九品上。丞掌判监事。凡五署所修之物须金石、齿革、羽毛、竹木而成者，则上尚书省，尚书省下所由司以供给焉。凡五署之所入于库物，各以名数并其州土所生以籍之，季终则上于所由，其副留于监；有出给者，则随注所供而印署之。凡教诸杂作，计其功之众寡与其难易而均平之，功多而鸡者限四年、三年成，其次二年，最少四十日，作为等差，而均其劳逸焉。（凡教诸杂作工，业金、银、铜、铁铸、钅写、凿、镂、错、镞所谓工夫者，限四年成；以外限三年成；平慢者，限二年成。诸杂作有一年半者，有一年者，有九月者，有三月者，有五十日者，有四十日者。）主簿掌勾检稽失。凡财物之出纳，工人之缮造，簿帐之除附，各有程期；不如期者，举而按之。录事掌受事发辰。
中尚署：令一人，从六品上；（汉少府属官有尚方令、丞。后汉尚方令一人，六百石，掌上手工作御刀剑、诸好器物及宝玉作器。和帝时，蔡伦为尚方令，作秘剑，皆有龙泉、太阿之目；及诸器械，靡不牢固。其后分为中、左、右三尚方。魏氏因之。晋过江左，唯置一尚方，哀帝以隶丹阳尹，孝武帝复旧。晋代掌造军器。宋高祖践阼，以相府部配台，谓之左尚方，而本署谓之右尚方，令、丞各一人。孝武帝改右尚方曰御府，又置中署，隶右尚方。齐置左、右尚方令。丞各一人。梁置左、中、右尚方三令、丞，其令并从九品；其后废中尚方，唯存左，右而已。陈因之。北齐太府寺管左、中、右三尚方。隋开皇中，有内、左、右三尚方署，犹属太府寺。内尚方令二人，正八品下，掌诸织作。炀帝分属少府。皇朝因置二人，省 方 字，但曰中尚、左尚、右尚。开元十八年省一人，升为从六品上。）丞四人，从八品下；（汉、魏已来皆随署省置。后汉丞一人，四百石。魏、晋、来、齐皆随署改易。梁位在七班之下，为三品勋位。隋置丞四人，正九品下。皇朝因之。开元中升其品。）监作四人，从九品下。中尚署令掌供郊祀之圭璧，（凡冬至祀昊天上帝以苍璧，孟春祈谷、孟夏雩祀、季秋明堂祀并以四圭有邸，夏至祭皇地只以黄琮，祀日、月以圭邸，祀东方青帝以青圭，南方赤帝以赤璋，西方白帝以驺虞，北方黑帝以玄璜，中央黄帝以黄琮，祭神州及岳、镇、海、渎、大社、大稷皆以两圭有邸。）及岁时乘舆器玩，中宫服饰，雕文错彩，珍丽之制，皆供焉；丞为之贰。（每年二月二日，进镂牙尺及木画紫檀尺；寒食，进毯，兼杂彩鸡子；五月五日，进百索绶带；夏至，进雷车；七月七日，进七孔金细针；十五日，进盂兰盆；腊日，进口脂、衣香囊。每月进笔及衣杵。琴。瑟。琵琶弦、金。银纸，须则进之，不恒其数也。）其所用金木、齿革、羽毛之属。任所出州土以时而供送焉。（其紫檀、榈木、檀香、象牙、翡翠毛、黄婴毛、青虫真珠、紫矿、水银出广州及安南，赤皮、瑟瑟、赤圭、琥珀、白玉、碧玉、金刚钻、盆灌、石、胡桐律、大鹏砂出波斯及凉州、麝香出兰州，铜钵铜出代州，赤生铜出铜源监也。）
左尚署：令一人，正七品下；（后汉末，分尚方为三：中、左、右。魏、晋因之。晋过江，唯尚方而已。宋、齐、梁、陈有左、右尚方。晋、宋已来并四百石，梁班第一，从九品。北齐太府寺左、中、右尚方。隋开皇中，三尚方并属太府寺，左尚令三人，掌造车辇、伞扇、槊、弓箭、弩戟、器仗、刀镞、胶漆、竹木、骨角、画素、刻镂、蜡烛等。皇朝置一人，开元十八年为正七品下。）丞五人，从八品下；（前。后汉、魏、晋、宋、齐、梁、陈皆随署置省。《梁选簿》： 左尚丞为三品勋位。 隋左尚方丞八人，正九品下。皇朝置五人，开元十八年为从八品下。）监作六人，从九品下。左尚署令掌供天子之五辂、五副、七辇、三举、十有二车，大小方圆华盖一百五十有六，诸翟尾及大小伞翰，辨其名数而颁其制度；丞为之贰。凡皇太后、皇后、内命妇之重翟、厌翟、翟车、安车、四望、金根等车，皇太子之金辂、轺车、四望车，王公已下象辂、革辂、木辂、轺车，公主、王妃、外命妇一品厌翟车，二品、三品犊车，其制各有差。其用金帛、胶漆、材竹之属，所出方土以时支送。（漆出金州，竹出司竹监，松出岚、胜州，文柏出陇州，梓楸出京兆府，紫檀出广州，黄杨出荆州。）
右尚署：令一人，正七品下；（后汉分尚方为三：中、左、右。魏、晋因之。晋过江，唯尚方而已。宋、齐、梁、陈有左、右尚方。北齐亦有三尚方。隋左、右尚方属太府寺，令三人，正八品下；炀帝始改隶少府焉。皇朝因置令二人，掌造甲胄、具装、刀、斧、钺及皮毛杂作、胶墨、纸笔、荐席等事。开元十八年省一人，升为正七品下。）丞四人，从八品下；（汉、魏已来，与左尚方同。隋右尚方丞六人，皇朝置四人，开元十八年为从八品下。）监作六人，从九品下。右尚署令掌供天子十有二闲马之鞍辔，（每岁，京兆、河南制革、理材、烁金以为之，送之于署，令工人增饰而进焉。）及五品三部之帐，备其材革，而修其制度；丞为之贰。凡刀剑、斧钺、甲胄、纸笔、茵席、履舄之物，靡不毕供。其用绫绢、金铁、毛革等，所出方土以时支送。（白马尾，白牦牛尾出陇右诸州，翟尾、孔雀尾、白鹭鲜出安南、江东，貂皮出诸军州。）
织染署：令一人，正八品上；（《周官》九职， 嫔妇化理丝帛 。《考工记》： 理丝麻而成之，谓之妇功。 汉少府属官有东织、西织，成帝河平元年省东织，更名西织曰织室。后汉有织室丞一人，此后无闻。北齐中尚方领泾州、雍州丝局丞，定州紬绫局丞。后周有司织下大夫一人，掌凡机材之工。隋炀帝置司只署令、丞，后与司染署并为织染署。《周礼》天官有 染人，掌染丝帛。凡染，春暴练，夏玄 ；冬官有 设色之工五，谓画、绘、锺、筐、慌也 。韦昭《辨释名》云： 平准令主染，有常平之法，故准而酌之。 两汉并隶司农。晋平准令有监染吏六人，初隶司农，后属少府。宋顺帝名准，始改曰染署令。齐复为平准令，梁、陈为平水令。北齐太府寺有司染署，长秋寺有染局丞。后周有染工上士一人，又有司色下大夫一人。隋初有司染署，隶太府寺，炀帝分属少府。大业五年，合司织、司染为织染署，令二人。皇朝置一人。丞二人，正九品上；汉、魏已来，并具于本署。隋并司织、司染为一署，丞四人。皇朝因之，置二人。）监作六人，从九品下。织染署令掌供天子、皇太子及群臣之冠冕，辨其制度，而供其职务；丞为之贰。
天子之冠二，一曰通天冠，二曰翼善冠；冕六，一曰大裘冕，二曰衮冕，三曰惊冕，四曰毳冕，五曰冕，六曰玄冕；弁二，一曰武弁，二曰皮弁；帻二，一曰黑介帻，二曰平巾帻；帽一，曰白纱帽。太子之冠三，一曰三梁冠，二曰远游冠，三曰进德冠；冕二，一曰衮冕，二曰玄冕，弁一，曰皮弁；帻一，曰平巾帻。臣下之冠五，一曰远游冠，二曰进贤冠，三曰獬豸冠，四曰高山冠，五曰却非冠；冕五，一曰衮冕，二曰惊冕，三曰毳冕，四曰冕，五曰玄冕；弁二，一曰爵弁，二曰武弁；帻三，一曰介帻，二曰平巾帻，三曰平巾绿帻。
凡织之作有十，（一曰布，二曰绢，三曰纟施，四曰纱，五曰绫，六曰罗，七曰锦，八曰绮，九曰纟间，十曰褐。）组绶之作有五，（一曰组，二曰绶，三曰绦，四曰绳，五曰缨。）紬线之作有四，（一曰紬，二曰线，三曰弦，四曰纲。）练染之作有六。（一曰青，二曰绛，三曰黄，四曰白，五曰皂，六曰紫。）凡染大抵以草木而成，有以花、叶，有以茎、实，有以根、皮，出有方土，采以时月，皆率其属而修其职焉。
掌冶署：令一人，正八品上；（《周礼冬官》： 攻金之工六，谓筑、冶、凫、桌、段、桃也。 秦及汉，诸郡国出铁者，置铁官长、丞。晋卫尉属官有冶令、丞各一人，掌工徒鼓铸；过江，省卫尉，而冶令始隶少府。宋有东冶令。丞、南冶令。丞，齐因之。梁有东冶令，西冶令，从九品下。《选簿》： 旧，东冶重，西冶轻。 然则梁朝之西冶，盖宋、齐南冶也。陈因之。后魏无闻。北齐太府寺有司冶令、丞。后周有冶工中士一人，又有铁工中士一人。隋太府寺统掌冶署，令二人，掌金、银、铜、铁器之属，并管诸冶；炀帝改属少府，令从八品上。皇朝因之，省一人。丞二人，正九品上；秦、汉已来具上注。隋太府寺统掌冶丞四人，炀帝改属少府，皇朝因之，省二人。）监作二人，从九品下。掌冶署令掌铸铜铁器物之事；丞为之贰。凡天下诸州出铜铁之所，听人私采，官收其税。若白铁错，则官为市之。其西边、北边诸州禁人无置铁冶及采钅丱，若器用所须，则具名数，移于所由，官供之；私者，私市之。凡诸冶所造器物，皆上于少府监，然后给之。其兴农冶监所造者，唯供陇右诸牧监及诸牧使。
诸冶监：监各一人，正七品下；（秦、汉内史及诸郡有铁者，则置铁官长、丞。《晋令》： 诸冶官库各置督监一人。 《宋书》云： 江南诸郡县有铁者，或置冶令，或丞，皆吴时置也。 齐、梁有梅根诸冶令。北齐诸冶皆有局丞。隋诸冶皆置监，监有上、中、下三等，皇朝因之，掌铸兵农之器，以给军旅、屯田、居人焉。）丞一人，从八品上；监作四人，从九品下。诸冶监掌铸铜铁之事，以供少府监；丞为之贰。
北都军器监：监一人；正四品上；（开元初令少府监置，十六年移向北部。）少监一人，正五品上，丞二人，正七品上；主簿一人，正八品上；录事一人，正九品下。军器监掌缮造甲弩之属，辨其名物，审其制度，以时纳于武库；少监为之贰焉。丞掌判监事。凡材革出纳之数，工徒众寡之役，皆督课焉。主簿掌印及勾检稽失。录事掌受事发辰。
甲坊署：令一人，正八品下；（《周礼考工记》曰： 函人为甲：犀甲七属，兕甲六属，合甲五属。凡为甲，先必为容，然后制革，权其上旅与其下旅，而重若一。 隋少府有甲铠署，皇朝改焉。）丞一人，正九品下；监作二人，从九品下。
弩坊署：令一人，正八品下；（《周礼》： 司弓矢掌四弩。凡弩，夹庾利攻守，唐大利车战、野战。 《考工记》： 弓人取六材必以其时。干也者，以为远；角也者，以为疾；筋也者，以为深；胶也者，以为和；丝也者，以为固；漆也者，以为受霜露也。凡取干之道有七：柘为上，意次之，桑次之，橘次之，木瓜次之，荆次之，竹为下。 隋有弓弩署，皇朝改焉。）丞一人，正九品下；监作二人，从九品下。
甲坊令、弩坊令各掌其所修之物，督其缮造，辨其粗良；丞为之贰。凡财物之出纳，库藏之储备，必谨而守之。
诸铸钱监：监各一人。（《周礼》： 泉府上士四人，掌市之征布。 又： 司市以商贾阜货而行布，以泉府同货而敛赊。国凶荒扎丧，则市无征而作布。 郑玄云： 市不税，为民乏困也。金、铜无凶年，因物贵，大铸泉以饶民。 布及泉，谓钱也。《汉书食货志》曰： 太公为周立九府圜法。钱圜函方，轻重以铢，故货实于金，利于刀，流于泉，布于布，束于帛。周景王铸大钱，文曰 宝货 ，肉好皆有周郭。秦兼天下，铜钱文曰 半两 ，重如其文。汉兴，以秦钱重难用，令人铸榆荚钱。文帝以钱益轻，更铸四铢钱，文为 半两 ，除《盗铸钱令》，使民放铸。及武帝初，铸三铢钱，重如其文，禁人盗铸。有司言三铢钱轻，更请郡国铸五铢钱，文曰 五铢 ，周郭其质。又以人多奸铸，令京师铸官赤仄，一当五。其后赤仄钱又废。于是，悉禁郡国毋铸钱，专令上林三官铸钱。自武帝元狩五年三官初铸五铢钱，至平帝元始中，成钱二百八十亿万余。王莽变汉制，始造大钱，径寸二分，重十二铢，文曰 大钱五十 ；后又多所改作。 及公孙述于蜀铸钱，人不便之，故谣曰： 黄牛白腹，五铢当复。 后汉光武除王莽所造，复五铢钱。灵帝铸四出钱。魏初专以粟、帛为货，明帝复立五铢钱，至西晋不改。吴孙权铸大钱一当五百文，又铸一当千钱。蜀刘备铸一直百钱。东晋沈充铸小钱，谓之 沈郎钱 。宋文帝又铸四铢钱，体完厚。孝武帝四铢，形小薄。废帝铸二铢，谓之耒子钱；又有纟延环钱，贯之以缕，入水不沈。南齐亦用四铢。梁武帝乃铸二种钱：肉好周郭，文曰 五铢 ，重如其文；又除肉郭，谓之女钱。百姓私用古钱，有直百五铢、女钱、太平百钱、定平一百、五铢稚钱、五铢对文等号，轻重不一。普通中，议罢铜钱，铸铁钱。陈初，有梁末两柱及鹅眼钱，时杂用之；文帝改铸五铢，宣帝又铸大货六铢。后魏太和十九年铸钱，文曰 太和五铢 ；永安二年改铸，文曰 永安五铢 。东魏齐文襄以钱文 五铢 ，名须称实，一文重五铢，计百钱重一斤四两二十铢。北齐文宣帝铸常平五铢，重如文。周武帝铸布泉钱，以一当五，与五铢并行；建德中，复铸五行大布，一当十。宣帝又铸永通万国，以一当千。隋高祖以天下钱货不等，更铸新钱，背面肉好，皆有周郭，文曰 五铢 ，重如其文，每一千重四斤二两。自汉至隋，虽时或轻重，皆用五铢。皇朝武德中，悉除五铢，更铸开通元宝钱。干封初，又铸干封泉宝钱，寻废。开元中，以钱滥恶，江、淮间尤甚，有敕禁断，令御史往江、淮间收敛，纳官镕之。其求稍广，州县恐共钱数不充，随以好钱继之，自是，百姓财币耗损，御史坐是左迁。旧法每一千重六斤四两，近所铸者多重七斤，钱文本欧阳询所书。钱官，汉氏初属少府，后属水衡；后汉属司农；魏、晋已下，或属少府，或属司农。皇朝少府置十炉，诸州亦皆属焉。及少府罢铸钱，诸州遂别。今绛州三十炉，杨、宣、鄂、蔚各十炉，益、邓、郴各五炉，洋州三炉，定州一炉。）诸铸钱监以所在州府都督、刺史判之；副监一人，上佐判之；丞一人，判司判之；监事一人，参军及县尉知之；录事、府、史，土人为之。
诸互市监监各一人，从六品下；（汉、魏已降，缘边郡国皆有互市，与夷狄交易，致其物产也。并郡县主之，而不别置官吏。至隋，诸缘边州置交市监，视从第八品；副监，视正第九品。皇胡因置之，各隶所管州、府。监加至从六品下；改副监为丞，品第八下。光宅中改为通市监，后复旧为互市监。）丞一人，正八品下。（隋置交市副监，皇朝改为互市监丞。）诸互市监各掌诸蕃交易之事；丞为之贰。凡互市所得马、驼、驴、牛等，各别其色，具齿岁、肤第，以言于所隶州、府，州、府为申闻。太仆差官吏相与受领，印记。上马送京师，余量其众寡，并遣使送之，任其在路放牧焉。每马十匹，牛十头，驼、骡、驴六头，羊七十口，各给一牧人。（若非理丧失，其部使及递人，改酬其直。）其营州管内蕃马出货，选其少壮者，官为市之。


太子三师
太子太师一人
太子太傅一人
太子太保一人
太子三少
太子少师一人
太子少傅一人
太子少保一人
太子宾客四人
太子詹事府
詹事一人少詹事一人丞二人主簿一人录事二人令史九人书令史十八人
太子司直二人
令史一人书令史二人亭长四人掌固六人
太子左春坊
左庶子二人中允二人司议郎四人录事二人主事二人令史七人书令史十四人
太子左谕德一人
左赞善大夫五人传令四人掌仪二人赞者四人亭长四人掌固十三人
崇文馆
学士无员数学生二十人校书二人令史二人典书二人拓书手二人书手十人熟纸匠三人装璜匠五人笔匠三人
司经局
洗马二人文学三人书令史二人书吏四人校书四人正字二人典书四人楷书二十五人掌固六人
典膳局
典膳郎丞各二人书令史二人书吏四人主食六人典食二百人掌固四人
药藏局
药藏郎丞各二人书令史一人书吏二人侍医四人典药九人掌固六人药僮十八人
内直局
内直郎丞各二人书令史二人书吏四人典服三十人典扇典翰各十五人掌固六人
典设局
典设郎四人书令史二人书吏四人幕士六百人掌固十二人
宫门局
宫门郎丞各二人书令史二人书吏四人门仆一百三十三人掌固四人
太子右春坊
右庶子二人中舍人二人录事一人主事二人令史九人书令史十八人
太子右谕德一人
右赞善大夫五人传令四人
太子通事舍人八人
典谒二十一人亭长六人掌固十二人
太子内坊
典内二人丞二人录事二人令史三人书令史五人典直四人导客舍人六人閤帅六人内阍八人内给使无员数内厩二人典事二人驾士三十人亭长二人掌固四人
太子内官
良娣二人良媛六人承徽十人昭训十六人奉仪二十四人司闰二人掌正三人女史三人掌书三人女史三人掌筵三人女史三人司则二人掌严三人女史三人掌缝三人女史三人掌藏三人女史三人司馔二人女史四人掌食三人女史四人掌医三人女史二人掌园三人女史二人
太子太师一人，太傅一人，太保一人，并从一品。(《礼记》曰： 三至之教太子，入则有保，出则有师。 《史记》： 秦孝公使商鞅设法，而黥太子师、傅。 则秦有其职也。汉氏唯置太傅，秩二千石，属官有太子门大夫、庶子、洗马、舍人。至后汉，太子太傅秩中二千石，掌辅导太子，礼如师，不领官属。至魏，太子太傅为第三品。汉、魏故事：皇太子于二傅执弟子礼，皆为 书 ，不曰 令 ；太傅于太子不称臣。晋初，东宫不置詹事，事由二傅，少傅立草，太傅书真。武帝后以为储副体尊，遂命诸公居之，而本司位重，或行或领也。咸宁中，备六傅之职：朗陵公何劭为太子太师，避景帝讳，改为 帅 ；安丰侯王戎为太傅；武陵侯杨济为太保。其后或置或省。怀帝为太弟，又备六傅。东晋明帝在储宫，置保、傅之位，而无二师。《晋令》： 太子太保品第三，进贤两梁冠，绛朝服，佩水苍玉，银章、青绶。 宋、齐、梁并不置。后魏、北齐置之，正第二品，号 东宫三太 。后周不置。隋氏置之，正第二品，皇朝因之，而加其秩。太子出，则乘辂备仪。)太子三师，以道德辅教太子者也，至于动静起居，言语视听，皆有以师焉。
太子少师一人，少傅一人，少保一人，并正二品。(《礼记》云： 三王教太子，立太傅、少傅以养之，太傅在前，少傅在后。 秦、汉因之。《百官表》： 太子少傅秩二千石。 后汉秩二千石，听领东宫官属。魏故事：太傅于太子不称臣，少傅称臣。晋咸宁中备六傅之职，始置少师、少保，以临海侯裴楷为少师，以上蔡伯和峤为少保。其后或置或废。至晋怀帝为太弟，又备六傅之职。东晋明帝在储宫，置保传之位，而无师。历宋、齐、梁、陈并不置。后魏、北齐皆置之，号 东宫三少 。隋氏降太师一等，皇朝因之。太子出入，则乘辂备仪，以为后从。)太子三少掌奉皇太子以观三师之道德而教谕焉。
凡三师、三少官不必备，唯其人；无其人则阙之。
太子宾客四人，正三品。(《汉书》： 高祖欲废太子，吕氏用张良计，致商山四皓，以为宾客。 又： 孝武帝为太子立博望苑，使通宾客。 则其义也。若有宴赐诸司长官，太子宾客则皆预焉。)太子宾客掌侍从规谏，赞相礼仪，而先后焉。凡皇太子有宾客宴会，则为之上齿。
太子詹事府：詹事一人，正三品；(《汉书百官表》： 詹事，秦官，掌皇后、皇太子家，秩二千石。 应劭云： 詹，省也，给也。 言给事太子。汉东宫属官太子门大夫、庶子、洗马、舍人属二傅；率更、家令·丞，仆，中盾，卫率，厨、厩长·丞属詹事。成帝省詹事，后汉因之，其太子官悉属少傅，而太傅不领官属。魏复置詹事，品第三，掌东宫内外众务。晋初不置詹事，东宫诸署悉隶二傅。后以保、傅位尊，不宜亲务，武帝咸宁初，用黄门侍郎杨珧为詹事，掌东宫之任。珧迁为少傅，复省。惠帝元康中复置。永康中，齐王冏辅政，复省。太安中复置，怀帝又省，江左复置。晋令： 詹事，品第三，银章、青绶，绛朝服，两梁冠。局事拟尚书令，位视领·护将军、中书令。长三令、四率、中庶子、庶子、洗马、舍人。 其后用人渐重，或以令、仆射领之。宋、齐品秩、仪服略同于晋。梁秩中二千石，品第三；后定十八班，班第十四。陈因之。后魏太子詹事左、右置二人，其后唯置一人；初第二品下，太和末，降为第三品。北齐品同魏氏，总东宫内外众务，事无大小皆统之；领家令、率更、仆三寺，左、右卫二坊。后周置太子宫正、宫尹。隋开皇元年更置詹事，二年罢之，皇朝复置。龙朔二年改为端尹，咸亨元年复旧。天授中改为宫尹，神龙元年复旧。)少詹事一人，正四品上。(皇朝置。龙朔二年改为少尹，咸亨元年复旧。天授中复为少尹，神龙元年复旧。)太子詹事之职，统东宫三寺、十率府之政令，举其纲纪，而修其职务；少詹事为之贰。凡天子六官之典制，皆视其事而承受焉。
丞二人，正六品上；(汉因秦置詹事丞，秩六百石。东汉省。至魏、晋，皆随詹事置省。永康中，省詹事，置丞一人，文书关六傅。晋令： 詹事丞一人，品第七；铜印、墨绶，进贤一梁冠，皂朝服；局拟尚书左、右丞。 过江，多用员外郎及博士为之，迁为尚书郎。宋、齐品服同晋氏。梁、陈品第八。后魏初，从五品中；太和末，第七品下。北齐第七品下。隋初置一人，皇朝加至二人。龙朔二年改为端尹丞，咸亨元年复故。天授中又改为宫尹丞，神龙元年复故。主簿一人，从七品上；晋始置主簿，史阙其员品。历宋、齐、梁、陈、后魂、北齐、隋，詹事府皆有五官、功曹、主簿，亦史阙其员品。皇朝置一人。龙朔、咸亨、天授、神龙并随府改复。)录事二人，正九品下。丞掌判府事。凡敕令及尚书省、二坊符·牒下于东宫诸司者，皆发之，若东宫诸司之申上者，亦如之。主簿掌付所受诸司之移、判及弹头之事而勾会之。凡三寺、十率府文符之隐漏，程限稽失，大事启文，小事下率更以绳之；及掌印，勾检稽失。录事掌受事发辰。
太子司直二人，正七品上。(皇朝龙朔三年置桂坊，比御史台。置令一人，比御史大夫；司直二人，比侍御史。职在弹劾，以肃官僚。其后废桂坊，以司直隶詹事府。)司直掌弹劾宫寮，糺举职事。凡皇太子朝宫臣，则分知东西班。凡诸司文武应参官，每月皆具在否，以判正焉；凡诸率府配兵于诸职掌者，亦如之；皆受而检察，其过犯者，随以弹启。若皇太子监国，詹事及左、右庶子为三司使，则司直一人与司议郎、舍人分日受启状，详其可否，以申理之。若皇太子出，则于卤簿内分以糺察。
太子左春坊：左庶子二人，正四品上；(《礼记》曰： 古者，周天子有庶子之官，职诸侯、卿大夫之庶子，掌其戒令与其教理，别其等，正其位。国有大事，则率国子而致于太子，唯所用之。若有甲兵之事，则授之车甲，合其卒伍，置其有司，以军法理之，司马弗征。 至秦因之，置中庶子员。汉太子太傅属官有庶子，王莽改曰中尚翼子。后汉太子少傅属官有太子中庶子，员五人，秩六百石，职如侍中；庶子，无员数，秩四百石。庶子职如三署郎。《环济要略》曰： 庶子主宫中并诸吏之适子及支庶版籍。 魏因之。晋太子詹事有中庶子、庶子各四人，局拟散骑常侍，品第五；班同三令、四率，次中书侍郎下；绛朝服，武冠，平巾帻。高功中庶子与高功中舍人共掌禁令，糺正违阙，侍从左右，傧相威仪，尽规献钠，奏事文书皆典综之。释奠，中庶子扶左，庶子扶右。宋文帝元嘉初，韶中庶子随太子入直上宫；十四年，又诏还直东宫。梁中庶子、庶子各四人，中庶子功高者一人为祭酒，行则负玺，前、后部护驾，与高功中舍人一人共掌其坊之禁令，班第十一，从四品；庶子班第九，从五品。陈因之。后魏有太子中庶子、庶子员。北齐有门下坊，中庶子四人领之；有典书坊，庶子四人领之。中庶子第四品上。隋门下坊置左庶子二人领之，典书坊置右庶子二人领之，至是始改为左、右矣。左庶子正四品上，右庶子四品下。皇朝因之。龙朔二年，改门下坊为左春坊，左庶子为太子左中护；咸亨元年复故。左庶子在东宫，职拟侍中。)太子中允二人，正五品下。(后汉太子官属有中允，在中庶子下、洗马上。此后无闻。皇朝贞观初，改太子中舍人为中允，位右庶子下，而中舍人复置。龙朔二年改曰太子左赞善大夫，咸亨元年复为太子中允，而左赞善大夫仍置。太子中允职拟黄门侍郎。)左庶子之职，掌侍从，赞相礼仪，驳正启奏，监省封题，中允为之贰。凡皇太子从大祀及朝会，出则版奏外办中严，入则解严焉。凡令书下于左春坊；则与中允、司议郎等覆启以画诺；及覆下，以皇太子所画者留为按，更写令书，印署，注令诺，送詹事府。若皇太子监国，事在尚书者，如令书之法。
太子司议郎四人，正六品上；(贞观十八年置，龙朔二年改为太子左司议郎，咸亨元年复旧。职拟给事中。)录事二人，从八品下；主事三人，从九品下。司议郎掌侍从规谏，駮正启奏，以佐庶子、中允之阙。凡皇太子之出入朝谒、从享，及释奠于先圣先师，讲学、临胄，抚军、监国之命可传于史册者，并录为记注。若宫坊之内祥瑞、灾眚，及伶官之改变音律、新曲调，宫臣之宫长除拜、薨卒，亦皆记焉。每岁终，则送之于史馆。
太子左谕德一人，正四品下；(龙塑二年置。职拟左散骑常侍。)太子左赞善大夫五人，正五品上。(龙朔二年改太子中允为之，咸亨元年复置中允，而赞善大夫不废，又加置五人。职拟谏议大夫。)左谕德掌谕太子以道德也。皇太子朝宫臣，则列侍于左阶；出入，则骑从于正道之左。其内外庶政有可为规讽者，随事而赞谕焉。左赞善掌翊赞太子以规讽也。皇太子出入动静，苟非其德义，则必陈古以箴焉。
崇文馆：学士；(魏文帝招文儒之士，始置崇文馆，王肃以散骑常侍领崇文馆祭酒。自后无闻。贞观中，崇文馆有学士、直学士员，不常置。掌教授学生等业。)校书二人，从九品下。(本置雠校，开元七年改为校书。)崇文馆学士掌刊正经籍图书，以教授诸生。其课试、举送如弘文馆。校书掌校理四库书籍，正其讹谬。
司经局：洗马二人，从五品下；(《国语》云： 勾践为夫差洗马。 汉太子少傅属官有太子洗马。后汉员十六人，秩比六百石，职如谒者。太子出，则当直者一人在前导威仪，盖洗马之义也。魏因之。晋太子詹事属官太子洗马八人，掌皇太子图籍经书；职如谒者，局准秘书郎；品第七：班同舍人，次中舍人下；绛朝服，进贤一梁冠，黑介帻。宋祖置八人。齐太子洗马一人。粱典经局有太子洗马八人，统典经守舍人、典事守舍人员，班第六，正七品。陈因之。北齐典书坊有太子洗马二人，从五品上。隋门下坊司经局置洗马四人，从五品上。至大业中，减二人。皇朝因之。龙朔二年改为太子司经大夫，咸亨元年复旧。)文学三人，正六品下；(魏置太子文学。魏武为丞相，命司马宣王为文学掾，甚为世子所信，与吴质、朱铄、陈群号为太子四友。自晋之后不置。至后周建德三年，置太子文学十人，后废。皇朝显庆中始置。)校书四人，正九品下；(宋孝建中，太子洗马有校书吏四人。此后无闻。至北齐，有太子校书郎，从九品上。隋司经局置校书六人，从九品上。皇朝减置四人。)正字二人，从九品上。(隋司经局置正字二人，从九品下。炀帝改为正书，皇朝复为正字。)洗马掌经、史、子、集四库图书刊缉之事，立正本、副本，贮本以备供进。凡天下之图书上于东宫者，皆受而藏之。文学掌分知经籍，侍奉文章，总缉经籍；缮写装染之功，笔札给用之数，皆料度之。校书、正字掌校理刊正经、史、子、集四库之书。
典膳局：典膳郎二人，正六品上；(自汉以来并有太子食官。北齐门下坊始别置典膳局，有监、丞各二人；监六品下。隋改为正七品下。皇朝因之。龙朔二年改为太子典膳郎。)丞二人，正八品上。(北齐典膳局有丞二人，正八品下。隋正九品下，皇朝复马八品上。)典膳郎掌进膳尝食之事；丞为之贰。每夕，局官于厨更直。
药藏局：药藏郎二人，正六品上；(北齐门下坊领药藏局，有监、丞各二人，正六品下；侍药四人，正七品下。隋门下坊领药藏局监、丞二人，侍药四人；监，正七品下。皇朝改监为太子药藏郎。)丞二人，正八品上。(北齐药藏局有丞二人，正八品下。隋正九品下，皇朝因之。)药藏郎掌和齐医药之事；丞为之贰。凡皇太子有疾，命侍医入诊候以议方药。应进药，命药僮贰筛之，侍医和成之；将进，宫臣监尝，如尚药局之职。
内直局：内直郎二人，从六品下；(《齐职仪》： 太子有内直兵局内直兵史二人，五品勋位。 梁有斋内、主玺、主衣、扶持等局，各置有司，以承其事。陈因之。北齐门下坊领殿内局，有内直监二人，正六品下。隋门下坊领内直局，置内直监二人，品同北齐。皇朝因之，职拟尚辇奉御。龙朔二年改曰太子内直郎。)丞二人，正八品下。(北齐殿内局有副直监四人，从六品下。隋内直局有副监二人，品同北齐。皇朝因改为丞。)内直郎掌符玺、伞扇、几案、衣服之事；丞为之贰。
凡皇太子之服：
衮冕，垂白珠九旒，以组为缨，色如其绶；青纩充耳；犀簪导；玄衣、纁裳，九章，每章一行，重以为等，每行九；(五章在衣：山、龙、华虫、火、宗彝；四章在裳：藻、粉米、黼、黻。织成为之。)白纱中单，黼领，青褾、襈、裾；革带，金钩〈角枼〉，大带；(素带不朱里，亦纯以朱绿，纽约用组。)韨：(随裳色，火、山二章。)玉具剑，(金宝饰。)玉镖首；瑜玉双佩；朱组双大绶，四彩：赤、白、缥、绀，纯朱质，长一丈八尺，三百二十首，广九寸；(小双绶长二尺六寸，色同大绶，而首半之，间施二玉环。)朱袜，赤舄；(加金饰。)侍从皇帝祭祀及谒庙、加元服、纳妃则服之。
具服远游三梁冠，加金附蝉九首，施珠翠；黑介帻，发缨翠緌，犀簪导；绛纱袍；白纱中单，皂领、褾、襈、裾；白裙襦，白假带；方心，曲领，绛纱蔽膝；(其革带、剑、佩、绶与上同。)白袜，黑舄；未冠则双童髻，空顶黑介帻，双玉导，加宝饰；谒庙还宫，元日、冬至、朔日入朝，释奠则服之。(其朔、望日入朝通服裤褶，五日常朝亦准此。)
公服远游冠，(簪导以上并同前。)绛纱单衣；白裙襦；革带，金钩〈角枼〉，假带；瑜玉只佩，方心；纷；鞶囊；(长六尺四寸，广二寸四分，色同大绶。)白袜，乌皮履；五日常朝、元日·冬至受朝则服之。
乌纱帽，白裙襦，白袜，乌皮履；视事及宴见宾客则服之。
弁服，(弁以鹿皮为之。)犀簪导，组缨，玉〈王綦〉九；绛纱衣，素裳；革带；鞶囊；小绶，只佩；白袜，乌皮履；朔、望及视事则兼服之。
平巾帻，(金饰。)犀簪导；紫褶，白裤；玉梁珠宝钿带；著鞾；乘马则服之。
进德冠，九〈王綦〉，加金饰，其常服及白练裙襦通著之，若服裤褶，则与平巾帻通著。
典设局：典设郎四人，从六品下。(南齐有斋居局斋居库丞一人。梁有斋内局，各置有司，以承其事。陈因之。北齐门下坊有斋帅局，有太子斋帅、内閤帅各二人；太子斋帅，正八品下。隋门下坊领斋帅局，有斋帅四人，正七品下。皇朝因之。龙朔二年，改太子斋帅为太子典设郎。)典设郎掌汤沐、洒扫、铺陈之事。凡大祭祀，皇太子散斋三日于别殿，致斋二日于正殿。前一日，设幄坐于正殿东序及室内，俱西向，又张帷于前楹下；殿若无室，则张帷。若大礼应供者亦如之。
宫门局：宫门郎二人，从六品下；(汉太子太傅属官有太子门大夫。后汉置二人，秩六百石，职比郎将。魏因之。晋太子门大夫局准公车令，班同中舍人；主通远近笺表，宫门禁防。宋品第六，秩六百石，从驾在詹事后。齐、梁、陈因之，皆置一人。北齐门大夫坊置门大夫、主簿各一人，门大夫从六品上，并统伶官西凉二部、伶官清商二部。隋曰宫门局，置大夫二人，从六品上。炀帝改为宫门监，皇朝复为宫门大夫。龙朔二年改为宫门郎，职比城门郎。)丞二人，正八品下。(皇朝置。)宫门郎掌内外宫门管钥之事。凡宫殿门，夜漏尽，击漏鼓，开；夜漏上水一刻，击漏鼓，闭。每岁终行傩，应经所由门，并先一刻早开。若皇太子不在，则闭东宫正门，其宫城门使、宿卫人应入宫殿者，各于左、右厢便门出入；至皇太子还仗，乃开。凡宫中漏刻昼夜惟唱时，不复击鼓；若开、闭门及每夜一更尽，依法击钟鼓。
太子右春坊：右庶子二人，正四品下；(其说已具于左庶子。隋门下坊置左庶子二人以领之，典书坊以右庶子二人领之；右庶子正四品下。皇朝因之。至龙朔二年，始改典书坊为右春坊，右庶子为太子右中护。咸亨元年复为右庶子。在东宫，职拟中书令。)太子中舍人二人，正五品下。(太子中舍人，本汉、魏太子舍人也。晋惠帝在储宫，以舍人四人有文学才美者，与中庶子共理文书；至咸宁二年，齐王攸为太傅，遂加名为中舍人，位叙同尚书郎。其后资渐高，拟黄门侍郎，班同门大夫，次尚书郎下。高功中舍人与高功中庶子共掌禁令，糺正违阙，侍从左右，傧相威仪，尽规献纳，奏事文书，皆典给之，监合尝药。大、小会二官举案正直，从大、小驾，一人前部护驾，一人后部护驾，同中庶子。月检奏直臣名，更直五日，典文疏，如中书郎。宋有四人，齐有一人。梁有四人，高功一人与中庶子祭酒共掌其坊之禁令，班第八，正六品。陈因之。后号第五品上。北齐门下坊有四人，品同后魏。隋改为太子内舍人四人，正五品上；炀帝减二人。皇朝复马中舍人，职拟中书侍郎。)右庶子之职，掌侍从左右，献纳启奏，宣传令言；中舍人为之贰。凡皇太子监国，于宫内下令书，太子亲画日至春坊，则宣传之。
太子舍人四人，正六品上；(汉成帝时，太学弟子三千人。王莽秉政，岁课一科二十人为太子舍人。晋十六人，品第七，班同食官令，在洗马下，掌表、启、笺、疏。高功一人，与高功庶子共掌一坊禁令，纠诸逋违。从驾，则正直从，次直守；妃出，则次直从。宋四人，齐一人。梁庶子下有太子舍人十六人，职如晋氏，班第三，从八品。陈因之。后魏有太子舍人员。北齐二十人，从第六品，隋八人，皇朝四人。龙朔二年改为太子右司议郎，咸亨元年复为太子舍人。)太子舍人掌侍从，行令书、令旨及表、启之事。皇太子通表如诸臣之礼。诸臣及宫臣上皇太子，大事以笺，小事以启，其封题皆曰 上于右春坊 ，通事舍人开封以进。其事可施行者，皆下于舍人，与庶子参详之，然后进；不可者则否。
太子右谕德一人，正四品下；(龙朔二年置，职拟右散骑常侍。)太子右赞善大夫五人，正五品上。(龙朔二年改太子中允为右赞善大夫，咸亨元年复为中允，而赞善大夫不废，又加置五人。职比谏议大夫。)右谕德掌如其左。皇太子朝宫臣，则列侍于右阶之下；出入，则骑于正道之右。右赞善大夫掌如其左。凡皇太子朝宫臣，则列于右阶之下。
太子通事舍人八人，正七品下。(《齐职仪》： 中庶子下有门下通事守舍人四人，三品勋禄叙，武冠，朱服。 又： 庶子下有内典书通事舍人二人，品服同舍人，拟中书通事舍人，掌宣传令书，内外启奏。 梁中庶子有通事舍人；又，庶子下通事舍人二人，视南台御史，并一班，从九品。陈因之。北齐门下坊有通事守舍人四人。隋典书坊有通事舍人八人，正七品下。炀帝改太子通事舍人为宣令舍人，皇朝复为通事舍人。)通事舍人掌导引东宫诸臣辞见之礼，及承令劳问之事；凡大朝谒及正、冬，百官与诸方之使者参见东宫，亦如之。若皇太子行，先一日，京文武官职事九品已上奉辞；及还宫之明日，参见亦如之。
太子内坊：典内二人，从五品下；(晋有太子寺人监员。又，《齐职仪》： 太子三卿、校，各有寺人二人。 隋文帝始置太子内坊，有典内等员，皇朝因之。)丞二人，从七品下；(隋文帝置内坊丞二人，皇朝因之。)典直四人，正九品下。(隋内坊置丞直四人，皇朝改为典直。)典内掌东宫閤内之禁令，及宫人粮廪赐与之出入；丞为之贰。凡任典直以仪式，导客主之傧序，任閤帅以门户，任内阍以出入，任给使以伞扇，任内厩以车举，任典事以牛马；典内统而监主之。凡皇太子妃之亲、内命妇之母并郡主合乘车出入者，亦监之。凡宫人、命妇亡葬之制，皆率其属而供其职。
太子内官：(《汉书》曰： 太子有妃，有良娣，有孺子，妻妾凡三等。 历代因之。至宋明帝，更为太子置内职二等，有宝林、良娣。齐建元中，太子宫置三内职：良娣比关内侯，宝林比五等侯，才人比驸马都尉。隋初始定制，皇朝因之。)
司闺，从六品。掌导引妃及宫人名簿，以总掌正、掌书、掌筵，知三司出纳。
掌正，从八品。掌文书出入，录目为记；并闺閤管钥，纠察推罚。女史，流外三品。掌典文簿而执行焉。(余女史视此。)
掌书，从八品。掌宝及符契、经籍，宣传、启奏，教学、廪赐，及纸笔、监印。
掌筵，从八品。掌帷幄、床褥，几案、举伞扇，洒扫、铺设及宾客。
司则，从六品。掌礼仪参见，以总掌严、掌缝、掌藏，而领其事。
掌严，从八品。掌首饰、衣服，巾栉、膏沐，服玩、仗卫。
掌缝，从八品。掌裁缝衣服、织绩。
掌藏，从八品。掌金玉、珠宝、财货、绵缯、缣彩出入。
司馔，从六品。掌膳羞，进食先尝，以总掌食、掌医、掌园，而领其事。
掌食，从八品。掌膳羞、酒醴，灯烛、柴炭，及宫人食料、器皿。
掌医，从八品。掌医药、伎乐。
掌园，从八品。掌园苑，种植蔬果。


将作监
大匠一人少匠二人丞四人主簿二人录事二人府十四人史二十八人计史三人亭长四人掌固六人
左校署
令二人丞四人府六人史十二人监作十人
右校署
令二人丞三人府五人史十人监作十人典事二十四人
中校署
令一人丞三人府三人史六人监事四人典事八人掌固一人
甄官署
令一人丞二人府五人史十人监作四人典事十八人
百工监
监一人副监一人丞一人录事一人府一人史三人监作四人典事二十人
就谷监
监一人副监一人丞一人录事一人府一人史三人监作四人典事二十人
库谷监
监一人副监一人丞一人录事一人府一人史三人监作四人典事二十人
太阴监
监一人副监一人丞一人录事一人府一人史三人监作四人典事十人
伊阳监
监一人副监一人丞一人录事一人府一人史三人监作四人典事十人
都水监
使者二人丞二人主簿一人录事一人府五人史十人亭长一人掌固四人
舟楫署
令一人丞二人府三人史四人监漕四人漕史二人典事三人掌固三人
河渠署令一人丞一人府三人史六人河堤谒者六人典事三人掌固四人长上鱼师十人短番鱼师一百二十人明资鱼师一百二十人
诸津
每津令一人丞一人录事一人府一人史二人典事三人津吏五人
将作监：大匠一人，从三品；（《左传》云： 少昊氏五雉为五工正。 周官冬官掌百工之职。《汉书百官表》云： 将作少府，秦官，掌治宫室，有两丞、左。右中候。景帝改曰将作大匠，秩二千石。属官有石库、东园主章、左。右。前。后。中校七令、丞，又主章长、丞。武帝改东园主章曰木工。成帝省中候及左、右、前、后、中校五丞。 后汉光武中元二年省，常以谒者兼之；至章帝建初元年又置。魏因之。晋将作大匠置功曹、主簿、五官等员，掌土木之役。过江后及宋、齐并不常置。梁天监七年置十二卿，改将作大匠为大匠卿，是为秋卿，班第十，品正第五。陈因之。后魏太和初，将作大匠从第二品下；二十二年，降为从三品。北齐因之。后周有匠师中大夫一人，掌城郭、宫室之制及诸器物度量；又有司木中大夫一人，掌木工之政令。隋将作寺置大匠一人，从三品；开皇二十年改为将作监，以大匠为大监。炀帝大业五年，正四品；十三年，又改大监为令。皇朝改置大匠、少匠、丞、主簿等员。龙朔二年改为缮工监，咸亨元年复旧。光宅元年改为营缮监，神龙元年复旧。）少匠二人，从四品下。（后周官有小匠师下大夫一人。隋初，将作无少匠；开皇二十年改寺为监，大匠为大监，始置副监一人。炀帝改副监为少监；大业三年，改少监为少匠；五年，又改少匠为少监，正五品；十三年，又改为少令。皇朝改置少匠二人。龙朔、咸亨、光宅、神龙随监改复。）将作大匠之职，掌供邦国修建土木工匠之改令，总四署、三监、百工之官属，以供其职事；少匠贰焉。凡西京之大内、大明。兴庆宫，东都之大内、上阳宫，其内外郭、台、殿、楼、阁并仗舍等，苑内宫、亭，中书、门下、左。右羽林军、左。右万骑仗、十二闲厩屋宇等，谓之内作。凡山陵及京。都之太庙、郊社诸坛。庙，京、都诸城门，尚书。殿中。秘书。内侍省、御史台、九寺、三监、十六卫、诸街使、弩坊、温汤、东宫诸司、王府官舍屋宇，诸街、桥、道等，并谓之外作。凡有建造营葺，分功度用，皆以委焉。凡修理宫庙，太常先择日以闻，然后兴作。
丞四人，从六品下；（汉将作有丞二人，秩六百石。后汉置一人，魏、晋因之。东晋、宋、齐有事则置，无事则罢。梁天监七年置大匠丞一人，班第三。陈因之。后魏从五品中；太和二十二年，第七品下。北齐丞四人，从第七品上。后周匠师上士一人。隋将作丞二人，从六品，大业十三年加至从五品。皇朝加丞至四人，从六品下。）主簿二人，从七品下；（晋将作置主簿员。江左有事则置，无事则省。梁天监七年复置将作主簿一员，七班中第三。北齐将作寺有功曹、主簿员；若有营作，又别立长史、司马、主簿各一员。隋将作主簿二人，皇朝因之。）录事二人，从九品上。丞掌判监事。凡内外缮造，百司供给，大事则听制、敕，小事则换省符，以谘大匠，而下于署、监，以供其职。凡诸州匠人长上者，则州率其资纳之，随以酬顾。凡功有长短，役有轻重。（凡计功程者，四月、五月、六月、七月为长功，二月、三月、八月、九月为中功，十月、十一月、十二月、正月为短功。）凡启塞之时，火土之禁，必辨其经制，而举其条目。（凡四时之禁：每岁十月以后，尽于二月，不得起冶作；冬至以后，尽九月，不得兴土工；春、夏不伐木。若临事要行，理不可废者，以从别式。）凡营造修理，土木瓦石不出于所司者，总料其数，上于尚书省。凡营军器，皆镌题年月及工人姓名，辨其名物，而阅其虚实。主簿掌印，勾检稽失。凡官吏之申请粮料、俸食，务在、假使，必由之以发其事。若诸司之应供四署、三监之财物器用违阙，随而举焉。录事掌受事发辰。
左校署：令二人，从八品下；（《周官》有攻木之工七，谓轮、舆、弓、庐、匠、车、梓也。秦、汉有左、右、前、后、中校五令。丞。后汉唯置左、右校令。丞各一人，令六百石；又有材官校尉。魏并左校于材官。晋过江，省将作大匠，而左、右校隶少府；又改材官校尉为将军，罢左校令。宋、齐、梁、陈又有左校令、丞，别置材官将军、司马。北齐太府寺有左校署令、丞。后周有掌材上士。隋将作领左校署令二人，皇朝因之。）丞四人，正九品下；（汉成帝省左、右、前、后、中五校丞。后汉置左、右校丞各一人，秩三百石。魏因之。东晋隶少府。宋、齐、粱、陈、北齐皆有丞。后周有掌材中士二人。隋左校丞四人，皇朝因之。）监作十人，从九品下。左校令掌供营构梓匠之事，致其杂材，差其曲直，制其器用，程其功巧；丞为之贰。凡宫室之制，自天子至于士庶，各有等差。（天子之宫殿皆施重ㄆ、藻井。王公、诸臣三品已上九架，五品已上七架，并厅厦两头；六品已下五架。其门舍三品已上五架三间，五品已上三间两厦、六品已下及庶人一间两厦。五品已上得制乌头门。若官修者，左校为之。私家自修者，制度准此。）凡乐县иね，兵仗器械，及丧葬仪制，诸司什物，皆供焉。（иね谓锺、编锺、编磬之属。器械谓仗床、戟架、丑械之属。丧仪谓棺椁、明器之属。什物谓机案、柜槛、敕函、行槽、М碓之属。）
右校署：令二人，从八品下；（后汉安帝廷光三年，置左校令、右校丞，其后又置右校令。魏因之。晋少府属官有左校，无右校，其职盖并于左校矣。宋、齐、梁、陈皆无。北齐太府寺管左校，亦无右校。隋置右校署令、丞，掌营构工作之事。皇朝因之。）丞三人，正九品下；（汉右校丞一人，三百石。魏因之。宋、齐、梁、陈并置，北齐省。隋右校置丞三人，皇朝因之。）监作十人，从九品下。右校令掌供版筑、涂泥、丹ぬ之事；丞为之贰。凡料物支供皆有由属，审其制度而经度之。（凡修补之料，每岁京北、河南及诸州支送麦三万围、麦面一百车、麻祷二万斤；其石灰、赤土之属，须则市供，不恒其数。）
中校署：令一人，从八品下；（汉将作左、右、前、后、中五校皆有令、丞，自后不置，皇朝置之。）丞三人，正九品下；（汉成帝省，皇朝复置。）监事四人，从九品下。中校令掌供舟车、兵仗、厩牧、杂作器用之事。凡行幸陈设供三梁竿柱，闲厩系饲则供М碓、行槽、鞍架，祷祠祭祀则供棘葛、竹墼，内外营造应供给者，皆主守之；丞为之贰。（旧，将作寺百工署掌营棘葛、枪子、土砖、石作之事。开元十五年，改百工署为监，其职掌各分入诸署：枪子入左校，石作入甄官，棘葛、土砖等入于此署。）凡监、署役使车牛皆有年支草、豆，据其名簿，阅其虚实，受而藏之，以给于车坊。
甄官署：令一人，从八品下；（《周礼》抟埴之工二，谓陶与[A105]也。后汉将作大匠属官有前、后、中甄官令。丞。晋少府领甄官署，掌砖瓦之任。宋、齐有东、西陶官瓦署督、令各一人。北齐太府寺统甄官署，甄官又别领石窟丞。后周有陶工中士一人，掌为樽、彝、簠、簋等器。隋太府寺统甄官署令、丞二人，皇朝改属将作。）丞二人，正九品下；（后汉前、后、中三甄官各丞一人，晋有甄官丞，后周有陶工下士一人。隋甄官丞二人，皇朝因之。）监作四人，从九品下。甄官令掌供琢石、陶土之事；丞为之贰。凡石作之类，有石磬、石人、石兽、石柱、碑碣、碾磴，出有方土，用有物宜。凡砖瓦之作，瓶缶之器，大小高下，各有程准。凡丧葬则供其明器之属，（别敕葬者供，余并私备。）三品以上九十事，五品以上六十事，九品已上四十事。当圹、当野、祖明、地轴、延马、偶人。其高各一尺；其余音声队与僮仆之属，威仪、服玩，各视生之品秩所有，以瓦、木为之，其长率七寸。
百工、就谷、库谷、斜谷、太阴、伊阳监：监各一人，正七品下；副监一人，从七品下；丞一人，正八品上；（《周礼》：山虞、林衡并掌斩伐林木之事。历代皆有其官，皇朝取其义而并置之。库谷监在县，就谷监在县，百工监在陈仓，太阴监在陆浑县，伊阳监在伊阳县。）录事各一人；监作各四人，从九品下。（太阴监，伊阳监各典事十人。）百工等监，掌采伐材木之事，辨其名物而为之主守。凡修造所须材干之具，皆取之有时，用之有节。
都水监：使者二人，正五品上。（本《周官》川衡之职。汉太常、大司农、少府、内史、主爵中尉其属官各有都水长、丞。武帝置水衡都尉，掌上林苑，有五丞，其属官有上林、均输、御羞、禁圃、辑濯、锺官、辩铜令。丞；又衡官、水司空、都水、农仓，又甘泉上林。都水七官长。丞皆属焉。至成帝，以都水官多，置左、右使者各一人，则刘向护左都水使者是也。至哀帝，罢之。王莽改水衡都尉曰予虞。后汉省都水以属郡国，而置河堤谒者五人。魏因之，又兼有水衡都尉，主天下水军舟船器械。晋置都水台都水使者一人，掌舟楫之事，官品第四；又有左、右、前、后、中五水衡。《晋起居注》及《元康百官名》：陈慎、戴熊俱以都水使者领水衡都尉。宋孝武帝省都水台，置永衡令。齐氏复置都水台使者一人。梁武帝天监七年改为太舟卿，为冬卿，班第九，吏员依晋，又加当关四人。陈因之。后魏亦二官并置建，都水使者正第四品中，水衡都尉从五品中；太和二十二年，都水使者从五品，而省永衡。北齐都水台使者二人，后周有司水中大夫一人。隋都水台使者二人，从第五品，有丞、参军、河堤谒者、录事，掌船局都水尉、诸津尉。丞。典作。津长等。开皇三年，省都水入司农，十三年复置。仁寿元年，改为都水监；炀帝复为使者，正五品，统舟楫、河渠二署。大业五年，又改使者为监，加至四品；又置少监，为五品。复改监为令，从三品；少监为少令，从四品。皇朝改为都水署，隶将作，令从七品下。贞观中，复改为都水使者，从五品上。龙朔二年改为司津监，咸亨元年复为都水使者。光宅元年改为水衡都尉，神龙元年复旧。）都水使者掌川泽、津梁之政令，总舟楫、河渠二署之官属，（舟楫署开元二十三年省。）辨其远近，而归其利害；凡渔捕之禁，衡虞之守，皆由其属而总制之。凡献享宾客，则供川泽之奠。凡京畿之内渠堰陂池之坏决，则下于所由，而后修之。每渠及斗门置长各一人，（以庶人年五十已上并勋官及停家职资有干用者为之。）至溉田时，乃令节其水之多少，均其灌溉焉。每岁，府县差官一人以督察之；岁终，录其功以为考课。
丞二人，从七品上；（《汉书》都水、水衡皆有丞。后汉省。晋初置都永使者，有参军二人，盖丞之职也。宋因之。孝武帝省都水台，置水衡令，亦无丞。梁天监七年置太舟卿，始置丞一人，班第一。陈因之。后魏都水有参事六人，北齐有参事十人，并丞之任也。隋初，置都水台，有丞二人，正第八品上；大业三年，加从七品。皇朝改为都水署，丞从八品下。贞观中，改为使者，以署为监，加丞秩至从七品上。）主簿一人，从八品下。（《晋令》： 水衡都尉置主簿一人。 又： 左、右、前、后、中五水衡皆有主簿。 梁天监七年，太舟主簿七班之中第三，与宗正主簿同。后魏、北齐并不置。大业中置主簿一员，皇朝因之。）丞掌判监事。凡京畿诸水，禁人因灌溉而有费者，及引水不利而穿凿者；其应入内诸水，有余则任王公、公主、百官家节而用之。主簿掌印，勾检稽失。凡运漕及渔捕之有程者，会其日月，而为之纟举。
舟楫署：令一人，正八品下；（汉中尉属官有都船令、丞，水衡都尉有辑濯令。晋水衡令各有舷曹吏。齐职仪有船官典军一人。后周有舟工中士一人。隋都水使者领掌船局都尉二人，炀帝改为舟楫署令一人，皇朝因之。）丞二人，正九品下。（汉有都船丞、辑濯丞。隋炀帝置舟楫署丞二人，皇朝因之。）舟楫令掌公私舟船及运漕之事；丞为之贰。诸州转运至京、都者，则经其往来，理其隐失，使监漕监之。
河渠署：令一人，正八品下；（秦及两汉都水、水衡属官有河堤谒者，则河渠署令也。隋炀帝取史记河渠书之义以名署，置令一人，皇朝因之。领河堤谒者、鱼师。）丞一人，正九品下。（隋炀帝置河渠署丞一人，皇朝因之。）河渠令掌供川泽、鱼醢之事；丞为之贰。凡沟渠之开塞，渔捕之时禁，皆量其利害而节其多少。每日供尚食鱼及中书门下官应给者。若大祭祀，则供其干鱼、鱼醢，以充笾、豆之实。凡诸司应给鱼及冬藏者，每岁支钱二十万送都水，命河渠以时价市供之。
诸津：令一人，正九品上；（《列女传》有道津吏女，自后无闻。晋今： 诸津渡二十四所，各置监津吏一人。 北齐三局尉皆分司诸津、桥之事。后周有掌津中士一人，掌津渡、川渎之制，而为之桥梁。隋都水领诸津：上津，每尉一人、丞二人；中津，尉、丞各一人；下津，尉一人。每津典作一人、津长四人。皇朝改置令、丞。）丞一人，从九品下。（皇朝因隋置。诸津在京兆、河南界者隶都水监，在外者隶当州界。）诸津令各掌其津济渡舟梁之事丞为之贰。


左右卫
大将军各一人将军二人长史一人录事参军事一人录事一人史二人仓曹参军事二人府二人史四人兵曹参军事二人府四人史七人骑曹参军事一人府二人史四人胄曹参军事一人府三人史三人亭长二人掌固四人司阶二人中候三人司戈五人执戟五人奉车都尉五人
亲府勋一府勋二府翊一府翊二府等五府中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人
左右骁卫
大将军各一人将军二人长史一人录事参军事一人录事一人史二人仓曹参军事二人府二人史四人兵曹参军事二人府三人史五人骑曹参军事一人府二人史四人胄曹参军事一人府三人史三人亭长二人掌固四人司阶二人中侯三人司戈五人执戟五人
左右翊中郎将府
中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人
左右武卫
大将军各一人将军二人长史一人录事参军事一人录事一人史二人仓曹参军事二人府二人史四人兵曹参军事二人府三人史五人骑曹参军事一人府二人史四人胄曹参军事一人府三人史三人亭长二人掌固四人司阶二人中候三人司戈五人执戟五人称长二人
左右翊中郎将府
中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人
左右威卫
大将军各一人将军二人长史一人录事参军事一人录事一人史二人仓曹参军事二人府二人史四人兵曹参军事二人府三人史五人骑曹参军事一人府三人史四人胄曹参军事一人府三人史三人亭长二人掌固四人司阶二人中侯三人司戈五人执戟五人
左右翊中郎将府
中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人
左右领军卫
大将军各一人将军二人长史一人录事参军事一人录事一人史二人仓曹参军事二人府二人史四人兵曹参军事二人府三人史五人骑曹参军事一人府二人史四人胄曹参军事一人府三人史三人亭长二人掌固四人司阶二人中侯三人司戈五人执戟五人
左右翊中郎将府
中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人
左、右卫，大将军各一人，正三品；（《周礼》： 制军：万二千五百人为军。天子六军，大国三军，次国二军，小国一军。军将皆命卿。 《六韬》曰： 古之王者遣将授钺，曰： 从此，上至天，下至地，将军任也。  战国亦有其职。秦、汉始置卫将军，后汉及魏并因之，然增其班秩。晋文帝置台，又置中卫将军。武帝受命，分为左、右二卫，各将军一人，品第四，银章、青绶，武冠，绛朝服，佩水苍玉。宋、齐因之。建元二年，诏二卫将军日暮常一人宿。永明元年，诏二卫仪从可增为九十人。又，左卫领营五十，司马二十五人；右卫领营四十，司马二十人。梁左、右卫将军班第十二，陈秩二千石。后魏从二品，太和二十二年，降为第三品。北齐因之。隋左。右卫、左。右武卫、左。右候、左。右武候、左。右领军、左。右率府各有大将军一人，所谓十二卫大将军也。然自两汉至北齐，大将军位视三公；至隋，十二大将军直为武职，位左、右省台之下，与古大将军但名号同，而统务别。至开皇末年，罢十二卫大将军员。炀帝大业三年，复置左、右卫为左、右翊卫，其所领名为骁骑。皇朝复左、右卫府，官属与《隋令》略同。龙朔二年除 府 字。）将军各二人，从三品。（后魏永光元年，始增置左、右卫将军鱼一人，从三品上，太和二十二年，降为第三品。北齐左、右卫府各将军一人，各武卫将军二人，皆有司马、功曹、主簿、录事等员。隋左、右卫将军各二人，皇朝因之。）左、右卫大将军。将军之职，掌统领宫廷警卫之法令，以督其属之队仗，而总诸曹之职务，凡亲、勋、翊五中郎将府及折冲府所隶者，皆总制焉。凡大朝会，率其属以黄质鍪。甲。铠、黄弓箭、黄刀、黄、黄麾、黄麾、麒麟旗、角端旗、赤熊旗之类，为左、右厢之仪仗。每月，亲、勋、翊五府之三卫及折冲府之骁骑应番上者，各受其名簿，以配所职。凡宿卫内廊ト门外，分为五仗，（一曰供奉，二曰亲仗，三曰勋仗，四曰翊仗，五曰散手仗。）皆坐于东、西廊下。若御坐正殿，则立于两阶之次。在正门之内，则以挟门队坐于东、西厢。承天、嘉德二门之内，皆大将军守之。诸门及内厢宿卫之仗，无将军者，则以中郎将一人权代其职。若大驾行幸，则如卤簿之法以从。
长史各一人，从六品上；（《晋职官志》云： 武帝置左、右卫，各有长史、司马员。过江，罢长史。 历宋、齐、梁、陈、后魏、北齐，唯有司马，无长史。至隋，左、右卫各置长史一人，皇朝因之。）录事参军事各一人，正八品上；（晋元帝初为镇东大将军，置录事参军一人。梁皇弟、皇子府有中录事参军及录事参军各一人。后魏二大、二公府及第一、第二、第三品将军府，及始蕃王、二蕃王、三蕃王府各有录事参军员。北齐因之。隋左、右卫府各有录事参军一人，皇朝因之。）仓曹参军事各二人，正八品下，（晋元帝为镇东大将军，有仓曹参军一人。宋高祖相府亦置。后号与录事参军同置，北齐因之。隋左、右卫府各仓曹参军一人，皇朝因之，置二人。）兵曹参军事各二人，正八品下；（晋代与仓曹同置。）骑曹参军事各一人，正八品下；（魏司马景王为大将军，有骑兵掾一人。宋高祖有相府骑兵参军一人。隋左、右卫府有骑兵曹参军一人，皇朝因之，其后改为骑曹。）胄曹参军事各一人，正八品下；（晋元帝为镇东大将军，有铠曹参军。宋高祖为相亦有之。《齐职仪》云： 左、右铠曹一人。 隋左、右卫府有铠曹行参军一人，皇朝因之。长安中改为胄曹，神龙初复为铠曹，开元初复为胄曹。）司阶各二人，正六品上；中候各三人，正七品下；司戈各五人，正八品下；执戟各五人，正九品下；奉车都尉各五人，从五品下。长史掌判诸曹、亲。勋。翊五府及武安、武成等五十府之事，以阅兵仗、羽仪、车马。凡文簿典职，廪料请给，卒伍军团之名数，器械粮储之主守，大事则从其长，小事则专达。季秋，则以庶官之状赞大将军考课而升降焉。录事参军掌印，及受诸曹、五府及外府百司所由之事以发付，勾检稽失。仓曹掌五府、外府之文官职员，凡勋阶、考课、假使、禄俸及公廨、财物、田园、食料之事，皆掌制之。兵曹掌五府、外府之武官职员，凡番第上下，簿书名数，皆受而过大将军以配焉。骑曹掌外府马及杂畜之簿帐。凡府马之外直者，以近及远，分为七番，月一替。凡左、右厢之使以奉敕出宫城外追事者，皆给马遣之。胄曹掌其戎仗器械及公廨兴造、决罚之事。凡大朝会行从应诸黄质甲铠、弓箭之属，则受之于卫尉。事毕，本而归之；若有不应归者，留贮于卫库。
亲府、勋一府、勋二府、翊一府、翊二府等五府中郎将各一人，正四品下；（秦、汉有五官中郎将、左。右中郎将，并比二千石，掌领三署郎侍卫也；又有虎贲中郎将，汉平帝置，比二千石。后汉因之。建安十六年，魏公子丕为五官中郎将，置官属，以副相国，位在诸侯王上。晋代不置。宋、齐、梁、陈并有左、右中郎将；后魏、北齐亦有之，各五人。隋氏左。右亲卫、左。右勋卫、左。右翊卫各置开府一人以统之，有长史、司马、仓。兵。法等参军员，皇朝因之。武德七年，改开府，各置中郎将一人、左。右郎将各一人，谓之左、右亲。勋。翊卫中郎将府。）左、右郎将各一人，正五品上；（自汉以来并名曰中郎将。至隋，备身府置左、右郎将以统之，又置左、右雄武府雄武郎将。武勇郎将以统之。皇朝左、右亲。勋。翊卫因其名置左、右郎将之职也。）兵曹参军事各一人，正九品上。中郎将掌领其府校尉、旅帅、亲卫、勋卫、翊卫之属以宿卫，而总其府事；左、右郎将贰焉。若大朝会及巡幸，则如卤簿之法，以领其仪仗。凡五府之亲、勋、翊卫应番上者，则以其名簿上大将军，配于所职。左、右骁卫，大将军各一人，正三品；（汉武帝以李广为骁骑将军，后省之。光武改屯骑为骁骑。晋文帝置台，以为宿卫之官。历宋、齐、梁、陈、后魏、北齐并有骁骑将军之职。后周有左、右骁骑率上士二人。至隋炀帝，改左、右备身为左、右骁卫；寻以左、右骁卫所领名豹骑，面又别置备身。皇朝置左、右骁卫府。龙朔二年除 府 字。光宅元年改为左、右武威卫，神龙元年复为左、右骁卫。）将军各二人，从三品。（隋炀帝置，皇朝因之。）左、右骁卫大将军。将军之职掌如左、右卫。其异者，大朝会建黄麾、凤旗、飞黄旗、吉利旗、兕旗、太平旗。亲府之翊卫、外府之豹骑番上者，则分配之。在正殿之前，则以胡禄队坐于东、西廊下。若御坐正殿，则以队仗次立于左、右卫下。在正门之外，则以挟门队列于东、西厢。凡分兵以守诸门，则知左厢诸门之内事，右厢诸门之外事。若在皇城四面、宫城之内外，则与左、右卫分知助铺之职。
长史各一人，从六品上；录事参军事各一人，正八品上，仓曹参军事各二人，正八品下；兵曹参军事各二人，正八品下；骑曹参军事各一人，正八品下；胄曹参军事各一人，正八品下；（隋炀帝改置骁卫府，有长史，从五品；有录事参军，仓曹、兵曹、骑兵、铠曹行参军员。皇朝降长史为从六品，改骑兵为骑曹、铠曹为胄曹，而卫除 府 字。）司阶各三人，正六品上；中候各三人，正七品下；司戈各五人，正八品下；执戟各五人，正九品下。长史掌判诸曹、翊府及永固等四十九府之事，以阅兵仗、车马；余如左、右卫。录事参军、仓曹、兵曹、骑曹、胄曹所掌亦如之。
翊府中郎将各一人，正四品下；（本隋翊卫开府，皇朝武德七年改置中郎将。）左、右郎将各一人，正五品上；（本隋备身府左、右郎将，皇朝因之。）兵曹参军事各一人，正九品上。中郎将掌领其府校尉、旅帅、翊卫之属以宿卫，而总其府事；余如左、右卫。
左、右武卫，大将军各一人，正三品；（魏武为丞相，有武卫营。晋、宋、齐、梁、陈又有建武、奋武等将军，又有武烈、武毅等将军。至隋，采诸武之名，置左、右武卫府，有大将军一人、将军二人。皇朝因旧。光宅元年改为左、右鹰扬卫，神龙元年复故。）将军各二人，从三品。左、右武卫大将军。将军之职掌如左、右卫。其异者，大朝会率其属被白质鍪、甲、铠，执白弓箭、白楯、白，建骛麾、四色麾、五牛旗、飞麟旗、是旗、鸾旗、犀牛旗、旗、鹿蜀旗。跸称长唱警，持级队应跸，为左、右厢仪仗。凡翊府翊卫、外府熊渠番上，则分配之。在正殿前，则以诸队次立于骁卫下；在嘉德门内，则以挟门队坐于东、西廊。
长史各一人，从六品上；录事参军事各一人，正八品上，仓曹参军事各二人，正八品下；兵曹参军事各二人，正八品下；骑曹参军事各一人，正八品下；胄曹参军事各一人，正八品下；（隋左，右武卫有长史一人，炀帝升为从五品。又有录事参军；仓曹参军，炀帝改为司仓；兵曹参军，炀帝改为司兵。皇朝改司仓为仓曹，司兵为兵曹，司骑为骑曹，司胄为胄曹。）司阶各二人，正六品上；中候各三人，正七品下；司戈各五人，正八品下；执戟各五人，正九品下。长史掌判诸曹、翊府及凤亭等四十九府之贰。余皆如左、右卫。
翊府中郎将各一人，正四品下，左、右郎将各一人，正五品上；（左、右郎将故事，已详于上。）兵曹参军事各一人，正九品上。中郎将掌领其府校尉、旅帅、翊卫之属以宿卫，而总其府事，余如左、右卫。
左、右威卫，大将军各一人，正三品；（隋初，置左、右领军府，炀帝改为左、右屯卫，皇朝因之。至龙朔二年，改为左、右威卫，别置左、右屯营，亦有大将军等官。光宅元年改为左、右豹韬卫，神龙元年复为左、右威卫。）将军各二人，从三品。（隋炀帝改领军为屯卫府，置将军，皇朝因之。龙朔、光宅、神龙随卫改复。）左、右威卫大将军。将军之职掌如左、右卫。其异者，大朝会则率其属被黑质鍪、甲、铠，执黑弓箭、黑刀、黑，建青麾、黑麾、黄龙负图旗、黄鹿旗、驺牙旗、苍乌旗，为左、右厢之仪仗，次立武卫之下。翊府翊卫、外府羽林番上者，则分配之。在正殿前，则以诸队立于阶下；在长乐、永安门内，则以挟门队列于两廊。凡分兵主守，则知皇城东、西面之助铺。
长史各一人，从六品上；录事参军事各一人，正八品上；仓曹参军事各二人，正八品下；兵曹参军事各二人，正八品下；骑曹参军事各一人，正八品下；胄曹参军事各一人，正八品下；（隋炀帝改领军为左、右屯卫，有长史已下等员，皇朝改之，已具前说。）司阶各二人，正六品上；中候各三人，正七品下；司戈各五人，正八品下；执戟各五人，正九品下。长史掌判诸曹之事，以阅兵仗、羽仪、车马，及宜阳五十府；余如左、右卫。凡飞骑宿卫者，将军已下不得使其出外。若番上须兵士，则简同、华越骑充；不足，兼取诸州越骑。
翊府中郎将各一人，正四品下；左、右郎将各一人，正五品上。中郎将掌领其府校尉、旅帅、翊卫之属以宿卫，而总其府事；余如左、右卫。
左、右领军卫，大将军各一人，正三品；（汉建安十四年，魏武为丞相，相府始置中领军；既拔汉中，还长安，以曹休为之，主五校、中垒、武卫等营。魏文帝为魏王，又置领军，而领军差胜，中领微劣。晋因之，领军与中领三将军并置，领军品第三，金章、紫绶；中领军将军第四品，银章、青绶，武冠，绛朝服，佩水苍玉。太始元年，武帝省领军、北军中候，中军将军羊祜统二卫、前、后、左、右、骁骑等七军营兵。宋、齐领军、中领军将军掌内禁兵，大驾出则御军在前，住则守。旧制：舆驾出行，则与护军将军更日直，领队于止车门内。梁领军、护军与左。右卫、骁骑、游骑为六军将军，班第十五。陈领军将军秩二千石。后魏领军、护军第二品上，太和二十三年降为第三品。北齐领军府将军一人，掌禁卫宫掖，朱华阁外，凡禁卫皆主之；中领军亦同。隋左、右领军府各掌左、右十二军籍帐、羽卫之事。不置将军，唯有长史、司马；炀帝大业三年，改左、右屯卫。皇朝因隋屯卫名，置大将军、将军，后改为威卫；又采前代领军名，别置领军卫，置大将军、将军员。龙朔二年改为左、右戎卫，咸亨元年复旧。光宅元年改为左、右玉钤卫，神龙元年复故。）将军各二人，从三品。（魏、晋已来并有领军之职，然则领军如今领军大将军也，中领军如今领军将军也。宋、齐、梁、陈、后魏、北齐有之。隋领军府有将军员，皇朝因置之也。）左、右领军卫大将军。将军之职掌如左、右卫。其异者，大朝会则率其属被青质鍪、甲、铠，执青弓箭、青刀、青、青，建赤麾、应龙旗、玉马旗、三角兽旗、白狼旗、龙马旗、金牛旗，为左、右厢之仪仗，以次立威卫下。凡翊府翊卫、外府射声应番上者，则分配之。在正殿前，则以诸队立于阶下；在长乐、永安门外，则以挟门队列于两廊。凡分兵主守，则知皇城东、西面之助铺及京城、苑城诸门之职。
长史各一人，从六品上；录事参军事各一人，正八品上；仓曹参军事各二人，正八品下；兵曹参军事各二人，正八品下；骑曹参军事各一人，正八品下；胄曹参军事各一人。正八品下；（《齐职仪》： 领军将军有长史，品第六，秩六百石。 梁、陈亦有之。北齐领军有长史、司马。隋领军府无将军，有长史一人；炀帝改置将军，长史判卫事，又有录事、仓曹、兵。骑。铠曹等员。皇朝因之。）司阶各二人，正六品上；中候各三人，正七品下；司戈各五人，正八品下；执戟各五人，正九品下。长史掌判诸曹、翊府及万敌、万年等六十府之贰；余同左、右卫
翊府中郎将各一人，正四品下；左、右郎将各一人，正五品上。中郎将掌领其府校尉、旅帅、翊卫之属以宿卫，而总其府事；余如左、右卫。


御史台
大夫一人中丞二人侍御史四人主簿一人录事二人令史十五人书令史二十五人亭长六人掌固十二人殿中侍御史六人令史八人书令史十人监察御史十人令史三十四人
御史大夫一人，从三品；(《汉书》云： 御史大夫，秦官，位上，银印、青绶，掌副丞相。成帝绥和元年更名大司空，哀帝建平二年复为御史大夫，元寿二年复为大司空。 历后汉，遂为三公之官。献帝建安十三年，又置御史大夫。魏黄初二年，又省。历晋、宋、齐、梁、陈、后魏、北齐、后周，并不置大夫，而以中函为台主。隋讳 忠 ，依秦、汉置御史大夫，从三品；大业八年，降为正四品。皇朝又为从三品。龙朔二年改为大司宪，咸亨元年复敌。御史台，汉名御史府；后汉曰宪台，时以尚书马中台，谒者为外台，谓之三台。魏、晋、宋、齐曰兰台，梁、陈、后魏、北齐、隋皆曰御史台，皇朝因之。龙朔二年更名宪台，咸亨元年复故。光宅元年改曰左肃政台，专知在京百司；更置右肃政台，专知按察诸州，加右台大夫一人。神龙元年，改为左、右御史台，犹置二大夫。廷和元年废右台，先天二年九月复置，十月又废，而大夫随台废置。)中丞二人，正五品上；(《汉百官表》： 御史大夫有两丞，秩一千石。一曰中丞。 谓之 中 者，以其列在殿中，掌兰台秘书。外督部刺史，内领侍御史，受公卿奏事，举劾按章。及置司隶校尉，以御史中丞督司隶、司直，司隶、司直督刺史，刺史督二千石，下至墨绶。成帝绥和元年，改为大司空。哀帝建平二年，改大司空复为御史大夫；元寿二年，复为大司空，而中丞出外为台主，更名御史长史。后汉复曰中丞。时，宣秉拜御史中丞，光武诏舆司隶校尉、尚书令三官各专席而坐，京师号为 三独座 。魏黄初，改中丞为宫正。魏鲍勋以宫正忤旨，左迁持书执法。后又为中丞。历晋、宋、齐、梁、陈，并以中丞为台主，品第四。梁制十八班，中丞班第十一。后魏改中丞曰中尉，正三品；太和二十三年，为从三品。北齐复曰中丞，从三品。后周秋官置司宪中大夫二人，掌丞司寇之法，以左右刑罚，盖比御史中丞之职也。隋省中丞官，置御史大夫为台主，以持书侍御史二人代中丞之任。持书侍御史者，本汉宣帝元凤中因路温舒上书宜尚德缓刑，帝深采览之，季秋请谳时，帝幸宣室，齐居而决事，令侍御史二人持书，故曰侍书侍御史。历代品秩并同御史，惟北齐为从五品，隋室因之。大业六年加正五品，八年又改为从五品。皇朝因之。贞观中，避高宗讳，省持书侍御史，依前代置御史中丞。龙朔二年改曰司宪大夫，咸亨元年复故。自汉以来，御史中丞皆一人，隋持书侍御史二人，皇朝因之。)御史大夫之职，掌邦国刑宪、典章之政令，以肃正朝列；中丞为之贰。(其百僚有奸非隐伏，得专推劾。若中书门下五品已上、尚书省四品已上、诸司三品已上，则书而进之，并送中书门下。)凡天下之人有称冤而无告者，与三司诘之。(三司：御史大夫，中书，门下。大事奏裁、小事专达。)凡中外百僚主事应弹劾者，御史言于大夫，大事则方幅奏弹，小事则署名而已。(旧：弹奏，皇帝视事日，御史奏之。自景龙三年已来，皆先逸状，听进止。诈则奏之，不许则止。)若有制使覆囚徒，则与刑部尚书参择之。凡国有大礼，则乘辂车以为之导。(驾幸京都，大夫从行，则令中丞一人留在台，并殿中侍御史一人。若别敕留守，不在此限。)
侍御史四人，从六品下。(《周官》宗伯属官御史， 掌邦国都鄙及万民之治令，以赞冢宰。凡治之者，受法令焉 。以其在殿柱之间，亦谓之柱下史。秦改为侍御史。《史记》： 张苍白泰时为御史，主柱下方书。 即其任也。冠法冠，一名 柱后惠文 ，以铁为柱，言其审固不挠也。法冠者，秦事云： 始皇灭楚，以其君冠赐御史。 亦名獬豸冠，以獬豸兽主触不直，故执宪者以为冠。汉因秦，置侍御史，秩六百石，员十五人。惠帝三年，相国奏遣御史监三辅不法事，有：辞讼者，盗贼者，铸伪钱者，狱不直者，繇赋不平者，吏不廉者，吏苛刻者，逾侈及弩力十石以上者，非所当服者，凡九条。监者每二岁一更，常十一月奏事，三月还监焉。侍御史有绣衣直指，出讨奸猾，治大狱；武帝制，不常置。后汉皆公府掾属高第者为之，所掌有五曹：曰令曹，掌律令；印曹，掌刻印；供曹，掌斋祠之事；尉马曹，掌厩马主事；乘曹，掌护驾。魏置八人，品第六，所掌凡八部，有持书曹、课第曹，其余则史阙云。晋置九人，所掌有十三曹，曰：吏曹，课第曹，直事曹，印曹，中都督曹，外都督曹，媒曹，符节曹，水曹，中垒曹，营军曹，法曹，筭曹。东晋初，省课第曹，置库曹；后又分库曹为外左库曹、内左库曹焉。宋置十人。元嘉中，省二库曹，直云左库。大明中，复置二库；景和初，复省之。升明初，省营军曹，并入水曹；省筭曹，并入法曹；而吏曹罢御史掌之。齐置十人，梁、陈皆九人。后魏八人，初，从五品；太和末，为正八品下。北齐置八人，从七品下。后魏、北齐尤重御史，选御史必答策高第始补之，并分掌诸曹内外督令史以下。后周秋官有司宪中士。隋置八人，从七品下；炀帝三年，改为正七品。皇朝置四人，加品从六品下。又置内供奉员，不过本数，其迁改与正官资望亦齐。旧制庶仆五分减一，及崔隐甫为大夫，奏供奉、裹行并同正给。案令：隔品致敬。比者因循，侍御史已下皆与大夫抗礼。开元十八年，敕重申明，犹未之改。李适之为大夫，皆受拜，时议是之。)侍御史掌糺举百僚，推鞫狱讼。其职有六：一曰奏弹；二曰三司，三曰西推，四曰东推，五曰赃赎，六曰理匦。(侍御史年深者一人判台事，知公廨杂事等；次知西推、脏赎、三司，受事监奏；次知东推、理匦之事。台中有黄卷，不糺举所职则罚之。其新除者未晓制度，罚有日逾万钱者。旧例，新人罚止于四万，及崔隐甫为大夫，以其数太广减之，以万二千为限。三院各有院长，议罚则询于杂端也。)凡有制敕付台推者，则按其实状以奏；若寻常之狱，推讫，断于大理。(旧，台中无狱，未尝禁人；有须留问，寄禁大理。李乾祐为大夫，奏请于台置狱，虽则按问为便，而增鞫狱之弊。至开元十四年，御史大夫崔隐甫奏罢之，须留问者，依前寄禁大理。)凡事非大夫、中丞所劾而合弹奏者；则具其事为状，大夫、中丞押奏。大事则冠法冠，衣朱衣、纁裳、白纱中单以弹之；小事，常服而已。(法冠一名豸冠，一角，为獬豸之形，取触邪之义也。)凡三司理事，则与给事中、中书舍人更直于朝堂受表。(三司更直，每日一司正受，两司副押，更递如此。其鞫听亦同。)若三司所按而非其长官；则与刑部郎中·员外郎、大理司直·评事往讯之。(除三司受事及推按外，每日，侍御史一人承制，诸奏事者并监而进退之。若所谕繁细，不宜奏陈，则随事奏而罢之。)
主簿一人，从七品下，(《汉书》： 张忠为御史大夫，署孙宝为主簿。 魏、晋已下无闻。隋炀帝大业三年始置御史台主簿二页，皇朝省一员。)录事二人，从九品下。主簿掌印及受事发辰、句检稽失。(兼知官厨及黄卷。)
殿中侍御史六人，从七品上。(魏氏御史二人居殿中察非法，故曰殿中侍御史。晋置四人，东晋省二人。梁、陈史不载其品秩。后魏初，从五品；太和末，为从八品上。北齐置十二人，正八品。隋开皇初，改为殿内侍御史，置十二人，正八品下；炀帝三年省。武德五年，置四人，正八品上；贞观二十二年，加员、品。)
监察御史十人，正八品上。(监察御史，盖取秦监郡御史以名官。《晋书》云： 孝武太元中，创置检校御史，而吴混之为之。 沈约《宋书》云： 古司隶校尉知行马外事。晋江左罢司隶。置检校御史，专掌行马外事。 是也。历宋、齐、梁、陈，无闻其职。后魏太和末，复置检校御史，正九品上。北齐置检校御史十二人，从八品上。后周秋官府有司宪旅下士八人。隋初，改为监察御史，置十二人，从八品上。炀帝大业三年，加正八品，增置十六人；大业八年，加从七品。后又置御史一百员，从九品，寻省之，盖更卑于监察矣。武德初，监察御史置八人。贞观二十二年，加监察二人。其外，又置监察御史裹行。其始自马周以布衣太宗令于监察御史裹行，自此便置 裹行 之名。)
殿中侍御史掌殿庭供奉之仪式。(每朝，与侍御史随仗入，位在中丞下，给事中、中书舍人后。)凡冬至、元正大朝会；则具服升殿。若皇帝郊祀、巡省，(谓大驾与卤簿。)则具服从，于旌门往来检察，视其文物之有亏阙则糺之。(非大备，则常服。)凡两京城内则分知左、右巡，各察其所巡之内有不法之事。(谓左降、流移停匿不去，及妖讹、宿宵、蒲博、盗窃、狱讼冤滥、诸州纲典贸易隐盗、赋敛不如法式，诸此之类，咸举按而奏之。若不能糺察及故纵、蔽匿者，则量其轻重而坐所由御史。)
监察御史掌分察百僚，巡按郡县，糺视刑狱，肃整朝仪。(朝庭有不肃敬，御史则糺而劾之。每二人五日分知东、西朝堂。旧例监察正门无籍，非因奏事，不得入至殿庭。开元七年三月，敕并令随仗而入，不得供奉，位在尚书员外郎后。十道巡按，则选判官二人以为之佐；如本道务繁，得量差官人历官清干者，号为支使。)凡将帅战伐，大克杀获，数其俘馘，审其功赏，辨其真伪。若诸道屯田及铸钱，其审功糺过亦如之。凡岭南及黔府选补，亦令一人监其得失。凡决囚徒，则与中书舍人、金吾将军监之。(若京师忌斋，则与殿中侍御史分察寺、观。七品已上清官皆预行香，不到，则牒送法司。)若在京都，则分察尚书六司，糺其过失，及知太府、司农出纳。凡冬至祀圈丘，夏至祭方丘，孟春祈谷，季秋祀明堂，孟冬祭神州，五郊迎气及享太庙，则二人共监之。若朝日、夕月及祭社稷、孔宣父、齐太公，蜡百神，则一人率其官属，阅其牲牢，省其器服，辨其轻重，有不修不敬则劾之。凡尚书省有会议，亦监其过谬。(尚书省诸司七品已上官会议，皆先牒报台，亦一人往监，若据状有违及不委议意而署名者，糺弹之。凡有敕令一御史往监，即监察受命而行。自监察御史已上，每日一人于本司当门直，以检察台中出入及令史领辞讼过大夫之事。若缘辞讼事须推勘者，大夫便委门直御史以推之。)凡百官燕会、习射亦如之。


户部尚书一人侍郎二人
郎中二人员外郎二人主事四人令史十七人
书令史三十四人计史一人亭长六人掌固十人
度支郎中一人
员外郎一人主事二人令史十六人书令史三十三人计史一人掌固四人
金部郎中一人
员外郎一人主事三人令史十人书令史二十一人计史一人掌固四人
仓部郎中一人
员外郎一人主事三人令史十二人书令史二十三人计史一人掌固四人
户部尚书一人，正三品；（周之地官卿也。汉成帝置尚书五人，其三曰民曹，主吏人上书事。后汉以民曹兼主缮依功作，当工官之任。魏置左民尚书，晋初省之，太康中又置。惠帝时有右民尚书。东晋及宋、齐并置左民尚书，梁、陈并置左户尚书，并掌户籍，兼知工官之事。后魏、北齐有度支尚书，亦左民、左户之任也。后周依《周官》，置地官府大司徒卿。隋初曰度支尚书，开皇三年改为民部，皇朝因之。贞观二十三年改为户部，明庆元年改为度支，龙朔二年改为司元太常伯，咸亨元年复为户部。光宅元年改为地官尚书，神龙元年复故。）侍郎二人，正四品下。（周之地官小司徒中大夫也。汉已来尚书侍郎，今郎中之任。后周依《周官》。隋炀帝置民部侍郎，皇朝因之。贞观二十三年改为户部，明庆元年改为度支，龙朔二年改为司元少常伯，咸亨、光宅、神龙并随曹改复。）户部尚书、侍郎之职，掌天下户口井田之政令。凡徭赋职贡之方，经费给之，藏货赢储之准，悉以咨之。其属有四：一曰户部，二曰度支，三曰金部，四曰仓部；尚书、侍郎总其职务而奉行其制命。凡中外百司之事，由于所属，皆质正焉。
郎中二人，从五品上；（周官司徒属官有下大夫，盖郎中之任也。汉尚书郎一人主户口垦田。魏有左民郎曹，西晋兼置右民郎曹，东晋及宋、齐唯有民部曹，梁、陈为左户郎，后魏为左户曹郎，北齐有左民郎曹。隋初，民部郎曹置侍郎二人，炀帝除 侍 字，皇朝为郎中。贞观二十三年改为户部，明庆为度支，龙朔焉司元大夫，咸亨、光宅、神龙并随曹改复。）员外郎二人，从六品上；（周官司徒属官有上士，后周依焉，盖今员外之任也。隋开皇六年置民部员外郎，炀帝改为民曹承务郎，皇朝改为民部员外郎。贞观、明庆、龙朔、咸亨、光宅、神龙并随曹改复。）主事四人，从九品上。（隋炀帝置。）郎中、员外郎掌领天下州县户口之事。凡天下十道，任土所出而为贡赋之差。（其物产经不尽载，并具下注。旧额贡献，多非土物。或本处不产，而外处市供；或当土所宜，缘无额遂止。开元二十五年，敕令中书门下对朝集使随便条革，以为定准，故备存焉。）分十道以总之：
一曰关内道，古雍州之境，今京兆、华、同、岐、、陇、泾、宁、坊、、丹、延、庆、盐、原、会、灵、夏、丰、胜、绥、银，凡二十有二州焉。（其原、庆、灵、夏、延又管诸蕃落降者，为羁縻州。）东拒河，西抵陇坂，南据终南之山，北边沙漠。（河历银、绥、延、丹、同、华六州之界，陇坂在陇州之西，终南山在京兆之南，沙汉在丰、胜二州之北。）其名山有太白、九、吴山、岐山、梁山，泰华之岳在焉。（太白在京兆武功县，九在奉天县，吴山在陇州，岐山在岐州，梁山在同州韩城县，华岳在华州。）其大川有泾、渭、灞、。（泾水出泾州，至京兆入渭；渭水出渭州，历秦、陇、岐、京兆、同、华六州入于河；灞、并出京兆，入渭。）厥赋绢、绵、布、麻。（京兆、同、华、岐四州调绵、绢，余州布、麻。开元二十五年敕： 关辅既寡蚕桑，每年庸、调并宜折纳粟造米支用。其河南、河北不通水运州，宜折租造绢，以替开中。 ）厥贡岱赭，盐山、角弓、龙须席、蓰蓉、野马皮、麝香。（京兆粲草席、地骨白皮、酸枣人，华州伏苓、伏神、细辛，同州皱文吉莫皮，岐、陇、泾、宁、、坊、丹等州龙须席，原、夏等州白毡，夏州角弓，盐州盐山，会州褐，灵州鹿角胶、岱赭、花蓰蓉、雕翎，灵州、丰州野马皮，胜、银等州女稽布，州火箸、剪刀、筚豆、澡豆、丹、延、庆等州麝香。）远夷则控北蕃、突厥之朝贡焉。二曰河南道，古豫、兖、青、徐四州之境，今河南府、陕、汝、郑、汴、蔡、许、豫、颍、陈、亳、宋、曹、滑、濮、郓、济、齐、淄、徐、兖、泗、沂、青、莱、登、密、海，凡二十有八州焉。东尽于海，西距函谷，南濒于淮，北薄于河。（海水在青、莱、登、密、海、泗六州之境；函谷在虢州；淮水出唐州，历豫、颍、亳、泗四州之南境；黄河历虢、陕、河南府、郑、滑、濮、济、齐、淄、青十州之北境。）名山则有三崤、少室、砥柱、蒙山、峄山，嵩、岱二岳在焉。（三崤在河南永宁县界；少室在登封县；砥柱在陕州河北县；蒙山在沂州费县；峄山在兖州邹县；中岳嵩山在河南告成县；东岳泰山，一名岱山，在兖州干封县。）大川有伊、洛、汝、颍、沂、泗之水，淮、济之渎。（伊出河南伊阳县，北流入洛，洛出商州上洛县，经虢州、河南入河；汝水在汝州；颍水在颍州；沂、泗二水并出兖州；淮水源在唐州桐柏县；济水源在河南济源县。）厥赋绢、纟、绵、布。（陈、许、汝、颍州调以纟、绵，唐州麻布，余州并以绢及绵。）厥贡紬、纟、文绫、丝葛、水葱。心席、瓷石之器。（郑、汴、许、陈、亳、宋、曹、濮、郓、徐等州绢，汝州紬、纟，陕、颍、徐三州紬、纟，仙、滑二州方纹绫，豫州鸡鹚绫、双丝绫、蓍草、棋子，颖州绵，兖州镜花绫，齐州丝葛，淄、兖、齐等州防风，青州仙文绫，郑州麻黄，许州心席，登州水葱席，陕州栝蒌根、柏子人，曹州也床子，济州阿胶，泗州赀布，沂、兖等州紫石英，莱、登、密等州牛黄，登州文石器、海砂，密州布，海州楚布，莱州石器，河南府瓷器。）远夷则控海东新罗、日本之贡献焉。
三曰河东道，古冀州之境，今太原、潞、泽、晋、绛、蒲、虢、汾、慈、隰、石、沁、仪、岚、忻、代、朔、蔚、云，（虢州或属河南。）凡十有九州焉。东臣恒山，西据河，南抵首阳、太行，北边匈奴。（恒山在太原之东，河水经岚、石、隰、慈、绛、蒲六州之西境，首阳在蒲州南，太行在泽州南。）其名山则有雷首、介山、霍山、崞山。（雷首在蒲州；介山在汾州；霍山在晋州；崞山在代州，一名五台山。）其大川有汾、晋及丹、沁之水。（汾水出忻州，历太原、汾、晋、绛、蒲五州入河；晋水出太原晋阳，入汾；丹永出泽州；沁水出沁州，历晋、绛、泽三州，至怀，南入河。）厥赋布、衤尔。（蒲州调以衤尔，余州并用麻、布。）厥贡《麦》扇、龙须席、墨、蜡、石英、麝香、漆、人参。（太原龙骨、甘草、石、钢铁，潞州墨、人参、花蜜、兔丝子，泽州白石英、野鸡、禹余粮，晋州蜡烛，绛州防风，蒲州龙骨、竹扇，虢州砚瓦、地骨白皮，汾州石膏，慈州蜡，隰、石二州胡女布，晋、汾二州龙须席，仪、泽、潞等州人参，岚、虢、忻等州麝香，忻州豹尾，代州熟青、熟绿，朔、代二州白雕翎，蔚州松子，云州雕翎。）四曰河北道，古幽、冀二州之境，今怀、卫、相、、邢、赵、恒、定、易、幽、莫、瀛、深、冀、贝、魏、博、德、沧、棣、妫、檀、营、平、安东，凡二十有五州焉。（其幽、营、安东各管羁縻州。）东并于海，南迫于河，西距太行、恒山，北通渝关、蓟门。（海在棣、沧、幽、平、营五州之东，河水经怀、卫、相、魏、博、德、棣七州之南境，太行在怀州北，恒山在定州西，渝开在平州东，苏门在幽州北。）其名山有林虑、白鹿、封龙、井陉、碣石之山，恒岳在焉。（林卢在相州西，白鹿在卫州北，对龙在赵州西，井陉在恒州西，碣石在营州东，恒山北岳在定州恒阳县。）其大川有漳、淇、呼沲之水。（漳水出潞州，历相、、邢、冀、沧入海。淇水出卫州，与清水合；历魏、德、沧四州，与漳水合。呼沲在定、沧二州界，亦与漳水合。）厥赋绢、绵及丝。（相州调兼以丝，余州皆以绢、绵。）厥贡罗、绫、平紬、丝布、锦紬、凤翮。苇席、墨。（恒州贡春罗、孔雀等罗，定州雨窠细绫，怀州牛膝，紬、博、魏等州平紬，邢州瓷器，魏州绵紬，卫、赵、莫、冀等州绵，瀛、深、冀、德、棣等州绢，相州纱、凰翮席、胡粉，邢州丝布，恒州罗，定州紬、绫，幽州范阳绫，贝州古毡，沧州苇席、柳箱，妫、营、归顺等州麝香，檀州、安东府人参，平州蔓荆子，苏州鹿角胶，易州墨，燕州墨、豹尾，安东、单于野马皮。）远夷则控契丹、奚、曷、室韦之贡献焉。
五曰山南道，古荆、梁二州之境，今荆、襄、邓、商、复、郢、随、唐、峡、归、均、房、金、夔、万、忠、（已上十六州为山南东道。）梁、洋、集、通、开、壁、巴、蓬、渠、涪、渝、合、凤、兴、利、阆、果，（已上西道。）凡三十有三州焉。东接荆、楚，西抵陇、蜀，南控大江，北据商、华之山。（江水自蜀历渝、涪、忠、万、夔、归、峡、荆八州界。）其名山有れ冢、熊耳、巫峡、铜梁、荆山、岘山。（れ冢在梁州金牛县，熊耳在商州上洛县，巫峡在夔州巫山县，铜梁在合州有镜县，荆山在襄州荆山县，岘山在襄州襄阳县。）大川助有巴、汉、沮、氵育之水。（巴水在合州界入江；漠水源出梁州金牛县，初名漾水，一名沔水，历洋、金、均、襄、郢、荆、复七州，至沔州入于江；沮永源出房州永清县，至荆州界入江；氵育水出邓州，南入汉。）厥赋绢、布、绵、紬。（梁、利、随、均、荆、襄杂有绵、绢，合州调以绵、紬，余州并调以麻、布。）厥贡金、漆、蜜蜡、蜡烛、钢铁、芒消、麝香、布、交梭白、细紵、绫、葛、彩纶、兰干。（利州贡金、钢铁，荆州交梭、子方、纹绫，襄州漆隐起库路真，邓、利、果等州丝布，襄、均、房，商等州麝香，复、郢、开等州白紵，髓州绫，唐州绢，峡州芒消，归州紵、麻布，金州麸金，万州金，忠州[B19B]薰席，梁州燕支、红花，洋州白交梭，壁、巴、蓬、通、忠、渠等州绵紬，集、通、合等州白药子，通州绎香，渠州买子木并子，洛州连头獠布，渝、峡、随等州葛，合州牡丹皮，阆州重莲绫，襄州白，凤州蜡烛，巴州兰干布，房州紵，襄州乌漆碎石文漆器、白纶巾，兴、凤、集、夔等州蜜蜡。）
六曰陇右道，古雍、梁二州之境，今秦、渭、成、武、洮、岷、迭、宕、河、兰、鄯、廓、（已上陇右。）凉、甘、肃、瓜、沙、伊、西、北庭、安西，（已上河西。）凡二十有一州焉。（其秦、凉、鄯、洮、北庭、安西、甘、岷又管羁縻州。）东接秦州，西逾流沙，南连蜀及吐蕃，北界朔漠。（流沙在沙州已北，连延数千里。）其名山有秦岭、陇坻、西倾，朱圉、积石、合黎、崆峒、三危、鸟鼠同穴。（秦岭在秦州上邦县，陇坻在清水县，西倾在洮州之西南，朱圉在秦州伏羌县，积石在河州χ县，合黎在甘州张掖县，崆峒在肃州福禄县，三危在沙州敦煌县，鸟鼠同穴在渭州渭源县。）其大川则有洮水、弱水、羌水，（洮水出西羌中，历岷、兰二州界入河；弱水在甘州删丹县；羌水历宕、武、文三州之界。）河渎及休屠之泽在焉。（河水历廓、河、鄯、兰等州界，休屠泽在凉州界。）厥赋布、麻。厥贡麸金、砺石、棋石、蜜蜡、蜡烛、毛、麝香、白ふ及鸟兽之角、羽毛、皮革。（廓、宕二州贡麸金，宕州散金、麝香，沙州棋子，肃州砺石，成州、武州蜡烛，洮州毛，凉州布，甘、肃、瓜、凉等州野马皮，西州白ふ，瓜州吉莫皮，伊州阴牙角、胡桐律，鄯州羊角、野马皮，岷、秦二州龙须席、牛尾、雕翎，秦州芎，萧州肉苁蓉、柏脉根，瓜州草豉子，北庭州速霍角、阴牙角、阿魏截根，安西绯ふ、冈砂、阴牙角、氍毹，甘、沙、渭、河、兰、迭等州麝香。）远夷则控西域胡、戎之贡献焉。
七曰淮南道，古杨州之境，今杨、楚、和、滁、濠、寿、庐、舒、蕲、黄、沔、安、申、光，凡一十有四州焉。东临海，西抵汉，南据江，北距淮。（海在杨、楚二州东，汉在沔州，淮水经申、光、寿、濠、楚五州北境入海，江水经沔、黄、蕲、舒、和、杨六州南境入海。）其名山有八公、、大别、霍山、罗山、涂山。（八公山在寿州寿阳县；大别山寿州霍山县；霍山一名天柱，在舒州怀宁县，自汉已来为南岳，隋文帝开皇九年，以南衡山为南岳，废霍山为名山；罗山在申州；涂山在濠州锺离县。）其大川有滁、肥之水，巢湖在焉。（滁水源出庐州合肥县，巢湖在合肥、巢二县界。）厥赋纟、绢、绵、布。（淮南道庸、调杂有紵、赀、火麻等布，寿州以纟、布、绵、麻，安、光二州调以纟、绢，申州绵、绢。）厥贡交梭、紵、、孔雀。熟丝布、青铜镜。（杨州贡青铜镜、莞席、细紵，庐州交梭，申、光二州贡、紵、葛，楚州贡孔雀布，和州紵纟束，滁、沔二州麻、赀布，蕲、舒二州白紵布，黄州紵、赀布、乌蛇，安州青紵布，寿、庐、光等州生石斛，寿州葛布，庐州贡熟丝布。）
八曰江南道，古杨州之南境，今润、常、苏、湖、杭、歙、睦、衢、越、婺、台、温、明、括、建、福、泉、汀、（已上东道。）宣、饶、抚、虔、洪、吉、郴、袁、江、鄂、岳、潭、衡、永、道、邵、澧、朗、辰、饰、锦、施、南、溪、思、黔、费、业、巫、夷、播、溱、珍，（已上西道。）凡五十有一州焉。（黔中又管羁縻州。）东临海，西抵蜀，南极岭，北带江。（海水在苏、杭、越、台、温、括、泉、福八州之东，江水经岳、鄂、江、宣、润、常、苏七州之北入海。）其名山有茅山、蒋山、天目、会稽、四明、天台、括苍、缙云、金华、大庾、武夷、庐山，而衡岳在焉。（茅山在润州延陵、句容二县界；蒋山一名锺山，在润州江宁县；天目在杭州于潜县；会稽在越州山阴县；四明在余姚县；天台在台州始丰县；括苍、缙云皆在括州；金华在婺州；大庾在虔州南康县；武夷在建州建安县；庐山在江州寻阳县；衡山在衡州湘潭县。）其大川有浙江，湘、赣、沅、澧之水；洞庭、彭蠡、太湖之泽。（浙江水有三源：一出歙州，一出衢州，一出婺州，历睦、杭、越三州界入海。湘水出桂州湘源县，北流历永、衡、潭、岳四州界，入洞庭。赣水经虔、吉、洪三州界，入彭蠡。沅水历巫、辰、朗、岳四州界，入洞庭。澧水源出澧州石门县，至岳州界入洞庭。洞庭湖在岳州巴陵县界。彭蠡湖一名宫亭湖，在江州寻阳县界。太湖在苏、常、湖、宜四州界。）厥赋麻、紵。（润州调火麻，余州并以紵布。）厥贡纱、编、绫、纶、蕉、葛、纟束、麸金、犀角、鲛鱼、藤纸、朱砂、水银、零陵香。（润州方棋水波绫，常州紫纶巾、兔褐，苏州红纶巾，杭、越二州白编，睦、越二州交梭，衢、婺二州藤纸、绵，越州吴绫，建州蕉、花练，福州蕉、海蛤，泉、括二州绵，饶、衡、巫等州麸金、犀角，洪、抚、江、潭、永等州葛，苏州吴石脂、吴蛇床子，台州金漆、干姜、甲香，江州生石斛，鄂、江二州银，永州石燕，道州零陵香，澧州龟子绫、五入簟，朗州紵练，辰、锦二州光明砂、水银，溪、锦二州朱砂，常、湖、歙、宣、虔、吉、郴、袁、岳、道等州白紵布，施、宣二州黄连，宜州绮，南州班布，思、黔、费、业、溱、珍等州蜡，夷州蜡烛，温、台二州鲛鱼皮。）远夷则控五溪之蛮。
九曰敛南道，古梁州之境；今益、蜀、彭、汉、锦、敛、梓、遂、普、资、简、陵、邛、眉、雅、嘉、荣、泸、戎、黎、茂、龙、扶、文、当、松、静、柘、翼、悉、维、、姚，凡三十有三州焉。（其黎、戎、泸、茂、松、、姚又管羁縻州，静、柘、翼、悉。维五州并管羌、夷。）东连羊可，西界吐蕃，南接群蛮，北通剑阁。（剑阁在剑州普安县界，今谓之剑门。）其名山有峨眉、青城、鹤鸣、岷山。（峨眉在嘉州；青城在蜀州；鹤鸣在蜀州晋源群；岷山在岷州，剑南道之西北界。）其大川有涪、雒及西汉之水，江渎在焉。（倍水历松、龙、绵、梓、遂、合六州界入江；雒水出汉州什方县，经益、简、资，泸四州界入江；西汉水历利、间、果、合四州界入江；大江水自松州甘松岭经翼、茂、彭、蜀、益、陵、眉、嘉、戎、泸十州之界，入山南道。）厥赋绢、绵、葛、紵。（泸州调以葛、紵等布，余州皆用绵、绢及紵布。）厥贡麸金，罗，绫，绵，紬，交梭，弥牟布，丝，葛，麝香，羚羊。牛角、尾。（益、蜀二州单丝罗，益州高杼衫段，彭州交梭，简州绵紬，汉州紵布，弥牟布，绵州双纟川，梓州、遂州樗蒲绫，戎、普、泸等州葛，邛、剑、等州丝布，龙、雅、眉、嘉、资等州麸金，姚、茂、抉、静、文、悉、松、维、当、拓、翼等州麝香，剑州苏薰席，普州天门冬煎，荣州班布，黎州蜀椒，龙州羚羊角，当、静、柘等州当归、羌活，松州狐尾，悉州当归、牛尾；维州牛尾，姚州金。）远夷则控西洱河群蛮之贡献焉。
十曰岭南道，古杨州之南境，今广、循、潮、漳、韶、连、端、康、冈、恩、高、春、封、辩、泷、新、潘、雷、罗、儋、崖、琼、振、（已上广府管内。）桂、昭、富、梧、贺、龚、象、柳、宜、融、古、严、（已上桂府管内。）容、藤、义、窦、禺、白、廉、绣、党、牢、岩、郁林、平琴、（已上容府管内，郁林、平琴二州复名。）邕、宾、贵、横、钦、浔、、笼、田、武、环、澄、（已上邕府管内。）安南、欢、爱、陆、峰、汤、苌、福禄、庞，（已上安南管内，福禄一州复名。）凡七十州焉。（其五府又管羁縻州。）东南际海，西极群蛮，北据五岭。其名山有黄岭及郁水之灵洲焉。（黄岭在广州宝安县，灵洲在广州南海县郁水之中。）其大川有桂水、郁水。（桂水出桂州临源县，历昭、富、梧三州界，入郁水；郁水一名浪水，历藤、梧、封、康、端、广六州界，入海。）厥赋蕉、紵、落麻。（广州等调以紵布，端州调蕉布，康、封二州调以落麻布。）厥贡金、银、沈香、甲香、水马、翡翠、孔雀、象牙、犀角、龟壳、{包黾}{避黾}、采藤、竹布。（融、象二州贡金，桂、邕、昭、柳等五十余州负银，桂州铜盘，连州细布、锺乳，崖、钦二州高良姜，广州竺席、生沈香、水马、甲香、{包黾}{辟黾}皮、藤簟，广州、安南并贡龟壳，循、振二州五色藤盘，振州班布食单，安南及潮州蕉，安南槟榔、鲛鱼皮、翠毛，爱、庞等州孔雀尾，欢州象牙药、犀角、金簿黄屑、沈香，漳、潮等州鲛鱼皮、甲香韶州竹子布，冈州甲香、詹糖香，广、潮、高、循、峰、邵等州及安南蚺蛇胆，春、韶、泷、广等州石斛，雷州丝电，富州班布、白石英，蒙州麸金，古州蜡，容州朱砂、银，钦州翡翠毛，陆州玳瑁、{辟黾}皮、翠毛、甲香，峰州豆蔻，福禄、邵二州白蜡，福禄、庞二州紫钅木，昆州桂心。）其远夷则控百越及林邑、扶南之贡献焉。
凡天下这州、府三百一十有五，而羁縻之州盖八百焉。京兆、河南、太原焉三都。潞、杨、益、荆、幽为大都督府，单于、安西、安北为大都护府，安南、安东、北庭为上都护府，凉、秦、灵、延、代、兖、梁、安、越、洪、潭、桂、广、戎、福为中都督府，夏、原、庆、丰、胜、营、松、洮、鄯、西、雅、泸、茂、、姚、夔、黔、辰、容、邕为下都督府。同、华、岐、蒲为四辅州，（蒲新升入）。陕、怀、郑、汴、魏、绛为六雄州，（绛新升入。）虢、汝、汾、晋、宋、许、滑、卫、相、为十望州。（汾新升入。）安东、平、营、檀、妫、蔚、朔、忻、安北、单子、代、岚、云、胜、丰、盐、灵、会、凉、肃、甘、瓜、沙、伊、西、北庭、安西、河、兰、鄯、廓、迭、洮、岷、扶、柘、维、静、悉、翼、松、当、戎、茂、、姚、播、黔、欢、容为边州。四万户已上为上州，（陕、汝、虢、仙、泽、、陇，泾、宁、、坊，户虽不足，亦马上州。）三万户已上为中州，不满为下州。凡三郡之县，在城内曰京县，（奉先同京城。）城外曰畿县。又望县有八十五焉。（同州：冯翊、朝邑、澄城、白水、阳。华州：郑县、华阴、下わ。岐州：雍县、扶风、陈仓。陕州：陕县、桃林、硖石、河北、芮城。虢州：阌乡、湖城。郑州：管城县、阳武、新郑、荣泽。汴州：浚仪践、开封、尉氏、雍丘。宋州：宋城。滑州：酸枣。兖州：金乡。许州：扶沟。汝州：粱县。仟州：襄城。蒲州：河东、桑泉、安邑、虞乡、汾阴、猗氏、解县。绛州：正平、龙门、夏县、闻喜、翼城。晋州：临汾、洪洞。汾州：隰城、平迹、介休。潞州：上党。怀州：河内、武德、武陟、获嘉。魏州：贵乡、魏县、昌乐、顿丘、元城。相州：滏阳。州：永年。冀州：信都、南宫。瀛州：河间。深州：饶阳。益州：成都、蜀县、郫县、新繁。彭州：九陇、导江。蜀州：晋原、青城。汉州：雒县。润州：曲阿、江宁。常州：晋陵。苏州：吴县。杭州：余杭。越州：会稽。婺州：金华。荆州：江陵。襄州：襄阳。扬州：江都、扬子。）其余则六千户已上为上县，二千户已上为中县，一千户已上为中下县，不满一千户皆为下县。
凡天下之户八百一万八千七百一十，口四千六百二十八万五千一百六十一。（开元二十二年数。）百户为里，五里为乡。两京及州县之郭内分为坊，郊外为村。里及村、坊皆有正，以司督察。（里正兼课植农桑，催驱赋役。）四家为邻，五家为保。保有长，以相禁约。凡男、女始生为 黄 ，四岁为 小 ，十六岁为 中 ，二十有一为 丁 ，六十为 老 。每一岁一造计帐，三年一造户籍。县以籍成于州，州成于省，户部总而领焉。（诸造籍起正月，毕三月，所须纸笔、装潢、轴帙皆出当户内，口别一钱。计帐所须，户别一钱。）凡天下之户，量其资产，定为九等。（每三年，县司注定，州司覆之，然后注籍而申之于省。）每定户以仲年，（子、卯、午、酉。）造籍以季年。（丑、辰、未、戊。）州、县之籍恒留五比，省籍留九比。凡户之两贯者，先从边州为定，次从关内，次从军府州；若俱者，各从其先贯焉。乐住之制：居狭乡者，听其从宽；居远者，听其从近；居轻役之地者，听其从重。（畿内诸州不得乐住畿外，京兆、河南府不得住余州。其京城县不得住余县，有军府州不得住无军府州。）辨天下之四人，使各专其业：凡习学文武者为士，肆力耕桑者为农，功作贸易者为工，屠沽兴贩者为商。（工、商皆谓家专其业以求利者；其织饪、组纟川之类，非也。）工、商之家不得预于士，食禄之人不得夺下人之利。
凡天下之田，五尺为步，二百有四十步为亩，亩百为顷。度其肥瘠宽狭，以居其人。凡给田之制有差：丁男、中男以一顷；（中男年十八已上者，亦依丁男给。）老男、笃疾、废疾以四十亩；寡妻妾以三十亩，若为户者则减丁之半。凡田分为二等一曰永业，一曰口分。丁之田二为永业，八为口分。凡道士给田三十亩，女冠二十亩；僧、尼亦如之。凡官户受田减百姓口分之半。凡天下百姓给园宅地者，良口三人已下给一亩，三口加一亩；贱口五人给一亩，五口加一亩，其口分、永业不与焉。（若京城及州、县郭下园宅，不在此例。）凡给口分田皆从便近；居城之人本县无田者，则隔县给授。凡应收授之田皆起十月，毕十二月。凡授田先课后不课，先贫后富，先无后少。凡州、县界内所部受田悉足者为宽乡，不足者为狭乡。凡官人受永业田：亲王一百顷，职事官正一品六十顷，郡王及职事官从一品五十顷，国公若职事官正二品四十顷，郡公若职事官从二品三十五顷，县公若职事官正三品二十五顷，职事官从三品二十顷，侯若职事官正四品十四顷，伯若职事官从四品十一顷，子若职事官正五品八顷，男若职事官从五品五顷；上柱国三十顷，柱国二十五顷，上护军二十顷，护军十五顷，上轻车都尉一十顷，轻车都尉七顷上骑都尉六顷，骑都尉四顷，骁骑尉、飞骑尉各八十亩，云骑尉、武骑尉各六十亩。其散官五品已上同职事给。（其地并于宽乡请授，亦任隔越请射、莅帅，皆许传之子孙，不在此授之限。若未请受而身亡者，子孙不合追请。若袭爵者，祖、父未请地，其子、孙减初受封者之半。）凡天下诸州公廨田：大都督府四十顷，中都督府三十五顷，下都督、都护、上州各三十顷，中州二十顷；宫总监、下州各十五顷，上县十顷，中县八顷，中下县六顷，上牧监、上镇各五顷，下县及中牧、下牧、司竹监、中镇、诸军折冲府各四顷，诸冶监、诸仓监、下镇、上关各三顷，互市监、诸屯监、上戍、中关及津各二顷，（津隶都水，则不别给。）下关一顷五十亩；中戍、下戍、岳、渎各一顷。凡诸州及都护府官人职分田：二品一十二顷，三品、四品以二顷为差，五品至八品以一顷为差，九品二顷五十亩。镇、戍、关、津、岳、渎及在外监官：五品五顷，六品三顷五十亩，七品三顷，八品二顷，九品一顷五十亩。三卫中郎将、上府折冲都尉各六顷，中府、下府以五十亩为差，郎将各五顷；上府果毅都尉四顷，中府、下府以五十亩为差；上府长史、别将各三顷，中府、下府各二顷五十亩。亲王府典军五顷五十亩，副典军四顷。千牛备身、备身左右、太子千牛备身各三顷。诸军上折冲府兵曹各二顷，中府、下府各一顷五十亩。其外军校尉一顷二十亩，旅帅一顷，队正、副各八十亩。（凡给职分田，若陆田限三月三十日，稻田限四月三十日，以前上者，并入后人；以后上者，入前人。其麦田以九月三十日为限。若应给职田无地可充者，率亩给粟二斗。）
凡赋役之制有四：一曰租，二曰调，二曰役，四曰杂徭。（开元二十三年，敕以为天下无事，百姓徭役务从减省，遂减诸司色役一十二万二百九十四。）课户每丁租粟二石；其调随乡土所产绫、绢、纟各二丈，布加五分之一，输绫、绢、纟者绵三两，输布者麻三斤，皆书印焉。（若当户不成匹、端、屯、綟者，皆随近合。其调麻每年支料有余，折一斤纳粟一斗。）凡丁岁役二旬，（有闰之年加二日。）无事则收其庸，每日三尺；（布加五分之一。）有事而加役者，旬有五日免其调，三旬则租、调俱免。（通正役并不得过五十日。）凡庸、调之物，仲秋而敛之，季秋发于州。租则准州土收获早晚，量事而敛之，仲冬起输，孟春而纳毕；（江南诸州从水路运送之处，若冬月水浅上埭难者，四月已后运送。）本州纳者，季冬而毕。凡诸国蕃胡内附者，亦定为九等，四等已上为上户，七等已上为次户，八等已下为下户；上户丁税银钱十文，次户五文，下户免之。附贯经二年已上者，上户丁输羊二口，次户一口，下户三户共一口。（无羊之处，准白羊估折纳轻货。苦有征行，令自备鞍马，过三十日已上者，免当年输羊。凡内附后所生子，即同百姓，不得为蕃户也。）凡岭南诸州税米者，上户一石二斗，次户八斗，下户六斗；若夷、獠之户，皆从半输。轻税诸州、高丽、百济应差征镇者，并令免课、役。凡天下诸州税钱各有准常、三年一大税，其率一百五十万贯；每年一小税，共率四十万贯，以供军国传驿及邮递之用。每年又别税八十万贯，以供外官之月料及公廨之用。凡水、早、虫、霜为灾害，则有分数：十分损四已上，免租；损六己上，免租、调；损七已上，课、役俱免。若桑、麻损尽者，各免调。若已役、己输者，听免其来年。凡丁新附于籍帐者，春附则课、役并征，夏附则免课从役，秋附则课、役俱免。（其诈冒、隐避以免课、役，不限附之早晚，皆征之。）凡丁户皆有优复蠲免之制。（诸皇宗籍属宗正者及诸亲，五品已上父祖、兄弟、子孙，及诸色杂有职掌人。）若孝子、顺孙、义夫、节妇志行闻于乡闾者，州县申省奏闻，表其门闾，同籍悉免课役；有精诚致应者，则加优赏焉。
凡京畿充奉陵县及诸陵墓及庙邑户，各有差降焉。桥陵尽以奉先；献陵以三原，昭陵以醴泉，干陵以奉天，定陵以富平，各三千户。若献祖、懿祖二陵，各置洒扫三十人；兴宁、永康二陵各置一百人，恭陵亦如之。隐太子及章怀、懿德、节愍、惠庄、惠文、惠宣等七陵各置三十人，诸亲王墓各置十人，诸公主墓各置五人。周文帝、隋文帝陵各置二十人，周、隋诸帝陵各置十人。（皆取侧近下户充，仍分作四番上下。）凡内外职事官葬者，一品给营墓夫一百人，以二十人为差，至五品二十人。（人别役十日。）凡太山天齐王置守庙三百户，亳州玄元皇帝庙置三十户。（其亳州户每户营田十亩，以充祠祭等用。）
凡京司文武职事官皆有防ト，一品九十六人，二品七十二人，三品三十八人，四品三十二人，五品二十四人；六品给庶仆十二人，七品八人，八品三人，九品二人。公主邑士八十人，郡主六十人，县主四十人，特封县主三十四人。（京官任两职者，从多给。）凡州县官僚皆有白直，二品四十人，三品三十二人，四品二十四人，五品十六人，六品十人，七品七人，（七品佐官六人。）八品五人，九品四人。凡州县官及在外监官皆有执衣以为驱使，二品十八人，三品十五人，四品十二人，五品九人，六品、七品各六人，八品、九品各三人。（执衣并以中男充。）凡诸亲王府属并给士力，其品数如白直。（其防ト、庶仆、白直、士力纳课者，每年不过二千五百，执衣不过一千文。）凡州、县有公廨白直及杂职，（其数见州、县中。）两番上下；执衣，三番上下。边州无白直、执衣者，取比州充。凡有功之臣赐实封者，皆以课户充准户数，州、县与国官、邑官执帐共收其租、调，各准配租调远近，州、县官司收其脚直，然后付国、邑官司；其丁亦准此，入国、邑者，收其庸。凡食封皆传于子孙。（食封人身没以后，所封物随其男数为分，承嫡者加与一分。若子亡者，即男承父分；寡妻无男，承夫分。若非承嫡房，至玄孙即不在分限，其封物总入承嫡房，一依上法为分。其非承嫡房，每至玄孙，准前停。其应得分房无男，有女在室者，准当房分得数与半；女虽多，更不加。虽有男，其姑、姊、妹在室者，亦三分减男之二。若公主食实封，则公主薨乃停。）凡庶人年八十及笃疾，给侍丁一人；九十，给二人；百岁，三人。（皆先尽子孙，次取近亲，次取轻色丁。）凡亲王入朝皆给车牛、驮马。（车牛六十乘，驮马一百。若太妃同来，加车牛十乘、马二十匹。别敕追入，给马六十匹。）内外百官家口应合递送者，皆给人力、车牛。（一品手力三十人，车七乘，马十匹，驴十五头；二品手力二十四人，车五乘，马六匹，驴十头；三品手力二十人，车四乘，马四匹，驴六头；四品、五品手力十二人，车二乘，马三匹，驴四头；六品、七品手力八人，车一乘，马二匹，驴三头；八品、九品手力五人，车一乘，马一匹，驴二头。若别敕给递者，三分加一。家口少者，不要满此数。无车牛处，以马、驴代。）
凡天下朝集使皆令都督、刺史及上佐更为之；若边要州都督、刺史及诸州水旱成分，则佗官代焉。皆以十月二十五日至于京都，十一月一日户部引见讫，于尚书省与群官礼见，然后集于考堂，应考绩之事。元日，陈其贡篚于殿庭。凡京都诸县令，每季一朝。
度支郎中一人，从五品上；（汉有度支侍郎，即郎中之任也。历魏、晋、宋、齐、后魏、北齐并有度支郎中，粱、陈、隋属侍郎，炀帝但曰 郎 。自汉、魏已来，皆度支尚书领度支郎，开皇三年，改度支尚书为民部尚书，始民部领之，皇朝因焉。武德三年加 中 字。龙朔二年改为司度大夫，咸亨元年复故。）员外郎一人，从六品上；（隋开皇六年置，炀帝改曰承务郎，皇朝为员外郎。龙朔、咸亨随曹改复。）主事二人，从九品上。度支郎中、员外郎掌支度国用、租赋少多之数，物产丰约之宜，水陆道路之利，每岁计其所出而支其所用。（开元二十二年敕，诸司繁冗，及年支色役，费用既广，奸伪日滋。宜令中书门下与诸司长官量事停减冗官及色役、年支、杂物等，总六十五万八千一百九十八，官吏稍简而费用省矣。）凡物之精者与地之近者以供御，（谓支纳司农、太府、将作、少府等物。）物之固者与地之远者以供军，（谓支纳边军及诸都督、都护府。）皆料其远近、时月、众寡、好恶，而统其务焉。凡陆行之程：马日七十里，步及驴五十里，车三十里。水行之程：舟之重者，溯河日三十里，江四十里，余水四十五里，空舟溯阿四十里，江五十里，余水六十里。沿流之舟则轻重同制，河日一百五十里，江一百里，余水七十里。（其三硖、砥柱之类，不拘此限。若遇风、水浅不得行者，即于随近官司申牒验记，听折半功。）转运、征敛、送纳，皆准程而节共迟速。凡和市、籴皆量其贵贱，均天下之货，以利于人。凡金银、宝货、绫罗之属，皆折庸、调以造焉。凡天下舟车水陆载运皆具为脚直，轻重、贵贱、平易、险涩，而为之制。（河南、河北、河东、关内等四道诸州运租、庸、杂物等脚，每驮一百斤，一百里一百文，山阪虑一百二十文；车载一千斤九百文。黄河及洛水河，并从幽州运至平州，上水，十六文，下，六文。余水，上，十五文；下，五文。从澧，荆等州至杨州，四文。其山阪险难、驴少虚，不得过一百五十文；平易虑，不得下八十文。其有人负处，两人分一驮。其用小舡处，并运向播、黔等州及涉海，各任本州量定。）凡天下边军皆有支度之使以计军资、粮仗之用，每岁所费，皆申度支而会计之，以长行旨为准。（支度使及军州每年终各具破用、见在数中金部、度支、仓部勘会。开元二十四年敕，以每年租耗杂支，轻重不类，令户部修《长行旨条》五卷，诸州刺史、县令改替日，并令递相交付者。省司每年但据应支物数进画颁行，附驿递送。其支配处分，并依旨文为定，金部皆递醋而行之。）金部郎中一人，从五品上；（汉置尚书郎四人，其一人主财帛委输，盖金部郎曹之任也。历魏、晋、宋、齐、后、魏、北齐并有金部郎中，梁、陈、隋焉侍郎，炀帝但曰 郎 ，皇朝因之。武德三年加 中 字。龙朔二年改为司珍大夫，咸亨元年复故。）员外郎一人，从六品上；（隋开皇六年置，炀帝改曰承务郎，皇朝为员外郎。龙朔、咸亨随曹改复。）主事三人，从九品上。金部郎中、员外郎掌库藏出纳之节，金宝财货之用，权衡度量之制，皆总其文籍而颁其节制。凡度以北方黍中者一黍之广为分，十分为寸，十寸为尺，一尺二寸为大尺，十尺为丈。凡量以黍中者容一千二百为龠，二龠为合，十合为升，十升为斗，三斗为大斗，十斗为斛。凡权衡以黍中者百黍之重为铢，二十四铢为两，三两为大两，十六两为斤。凡积黍为度、量、权衡者，调锺律，测晷景，合汤药及冠冕之制则用之；内、外官司悉用大者。凡库藏出纳皆行文傍，季终而会之。若承命出给，则于中书省覆而行之。百司应请月俸，则符、牒到，所由皆递覆而行之。（旧制，京官有防ト、庶仆、俸食、杂用等。开元二十四年，敕以为 名目虽多，料数先定，既烦案牍，因此生奸。自今已后，合为一色，都以月俸为名。其贮米亦合入禄数同申。 遂为恒式。）乃置木契，与应出物之司相合，以次行用，随符、牒而合之以明出纳之吝。（金部置木契一百一十只：二十只与太府寺合，十只与东都合，十只与九成宫合，十只与行从太府寺合，十只行从金部与京金部合，十只行从金部与东都合，二十只与东都太府寺合，二十只东都金部与京金部合。）凡有互市，皆为之节制。（诸官私互市唯得用帛炼、蕃彩，自外并不得交易。其官市者，两分帛炼，一分蕃彩。若蕃人须籴粮食者，监司斟酌须数，与州司相知，听百姓将物就互市所交易。）凡缣、帛之类，必定其畏短广狭之制，端、匹、屯、綟之差焉。（罗、锦、绫、绢、纱、纟、紬之属以四丈为匹，布则五丈为端，绵型六两为屯，丝则五两为绚，麻乃三斤为綟。）凡赐物十段，则约率而给之：绢三匹，布三端，绵四屯。（赀布、紵布、布各一端。春、夏以丝代绵。）若杂彩十段，则丝布二匹、紬二匹、绫二匹、缦四匹。若赐蕃客锦彩，率十段则锦一张、绫二匹、缦三匹、绵四屯。凡遣使覆囚，则给以时服一具，随四时而与之。若诸使经二季不还，则给以时服一副，每岁再给而止。（诸□人出使覆囚者，并典各给时服一具，春、夏遣者给春衣，秋、冬去者给冬衣。其出使外蕃及亻兼人并随身杂使、杂色人有职掌者，量经一府已上，亦准此。其杂色人边州差者，不在给限。其寻常出使过二季不还者，当虑斟量，并典各给时服一副。去本任五百里内充使者，不在给限。）凡时服称一具者，全给之；一副者，减给之。（一具者，春、秋给袍一、绢汗衫一、头巾一，白练一、绢禅一、华一量并ふ；夏则以衫代袍，以单代衤夹，余依春、秋；冬则袍加绵一十两，袄子八两，六两。一副者，除袄子、汗衫、禅、头巾、华，余同上。）正、冬之会，称束帛有差者，皆赐绢，五品已上五匹，六品已下三匹。命妇会，则视其夫、子。
仓部郎中一人，从五品上；（《周礼》地官有廪人下大夫之职，为舍人、仓人、司禄之长，掌九之数，赐稍食，以知足否，盖仓部之任也。自魏、晋、宋、齐、后魏，北齐并有仓部郎中，梁、陈为侍郎。后周地官府有司仓下大夫一人。隋初置仓部侍郎，炀帝但曰 郎 。宋、齐、梁、陈、后魏、北齐并以度支尚书领仓部；开皇三年，改度支为民部，领之。皇朝因隋，曰仓部郎，武德三年加 中 字。龙朔二年改曰司庚大夫，咸亨元年复故。）员外郎一人，从六品上；（后周地官府有小司仓上士一人，则其任也。隋开皇六年置，炀带曰承务郎，皇朝复曰仓部员外郎。龙朔、咸亨并随曹改复。）主事三人，从九品上。仓部郎中、员外郎掌国之仓庚，受纳租税，出给禄廪之事。凡京官每年禄：正一品七百石，从一品六百石，正二品五百石，从二品四百六十石，正三品四百石，从三品三百六十石，正四品三百石，从四品二百六十石，正五品二百石，从五品一百六十石，正六品一百石，下以十石为差，至从七品七十石，正八品六十七石，下以五石为差，至从九品五十二石。外官降一等。（应降等者，正、从一品各以五十石为一等，二品、三品皆以三十石为一等，四品、五品皆以二十石为一等，六品、七品皆以五石为一等，八品、九品皆以二五斗为一等。）春、夏二季败春给之，秋、冬二季则秋给之。（有闰者术别给。）乃置木契一百枚以与出给之司相合，以次行用，随符、牒而给之。（仓部置木契一百只：三十只与司农寺合，十只与太原仓监合，十只与水丰仓监合，二十只与东都司农寺合，二十只行从仓部与京仓部合，十只与行从司农寺合。）凡在京诸司官人及诸色人应给仓住者，皆给贮米，本司据见在供养。九品以上给白米。流外长上者，外别给两口粮。诸牧尉给五口粮，牧长四口粮。（两口准丁，余准中男给。）诸牧监兽医上番日，及卫士、防人已上征行若在镇及番还，并在外诸监、关、津番官（上番日给。）土人任者，若尉、史，并给身粮。诸官奴婢皆给公粮，其官户上番充役者亦如之。凡致仕之官五品已上及解官充侍者，各给半禄。即迁官者，通计前禄以充后数。几都之东租纳于都之含嘉仓，自含嘉仓转运以实京之太仓。自洛至陕运于陆、自陕至京运于水，量其递运节制，置使以监统之。（陆运从洛至陕分别量计十五文，付运使，于北路分为八递，应须车牛，任使司量运多少召雇情愿者充，以十月起运，尽脏止。）凡王公已下，每年户别据已受田及借荒等，具所种苗顷亩，造青苗簿，诸州以七月已前申尚书省；至征收时，亩别纳粟二升，以为义仓。（宽乡据见营田，狭乡据籍征。若遭损四已上，免半；七已上，全免。其商贾户无田及不足者，上上户税五石，上中已下递减一石，中中户一石五斗，中下户一石，下上七斗，下中五斗，下下户及全户逃并夷獠薄税并不在取限，半输者准下户之半。乡土无粟，听纳杂种充。）凡义仓之粟唯荒年给粮，不得杂用。（若有不熟之处随须给贷及种子，皆申尚书省奏闻。）凡常平仓所以均贵贱。（今太府寺属官有常平署。开元二十四年敕： 常平之法，其来自久。比者，州县虽存，所利非广；京师辐凑，浮食者多。今于京城内大置常平，贱则加价收籴，使远近奔委；贵则终年出杂，而永无匮乏也。 ）


礼部尚书一人侍郎一人
郎中一人员外郎一人主事二人令史五人书令史一十人亭长六人掌固八人
祠部郎中一人
员外郎一人主事二人令史六人书令史十三人掌固四人
膳部郎中一人
员外郎一人主事二人令史四人书令史九人
掌固四人
主客郎中一人
员外郎一人主事二人令史四人书令史九人
掌固四人
礼部尚书一人，正三品；(周之齐官卿也。汉成帝置尚书五人，其四曰客曹，主外国夷狄事。光武分六曹，吏部曹主选举、斋祀事。然则夷狄、斋祀，皆今礼部之职。东晋始置祠部尚书，常与右仆射通职，若右仆射阙，则以祠部尚书知右事。宋、齐、粱、陈皆号祠部尚书。后魏称仪曹尚书。北齐亦为祠部尚书，掌词祭、医药、死丧、赠赙等事。后周依周官，置春官府大宗伯卿一人。隋更为礼部尚书，皇切因之。龙朔二年改为司礼太常伯，咸亨元年复为礼部。光宅元年为春官尚书，神龙元年复故。)侍郎一人，正四品下。(周之春官小宗伯中大夫也。汉已来尚书侍郎，今郎中之任。后周依周官。隋炀帝置礼部侍郎，皇朝因之。龙朔二年改为司礼少常伯，咸亨、光宅、神龙并随曹改复。)礼部尚书、侍郎之职，掌天下礼仪、祠祭、燕飨、贡举之政令。其属有四：一曰礼部，二曰祠部，三曰膳部，四曰主客；尚书、侍郎总其职务而奉行其制命。凡中外百司之事，由于所属，皆质正焉。凡举试之制，每岁仲冬，率与计偕。其科有六：一曰秀才，(试方略策五条。此科取人稍峻，贞观已后遂绝。)二曰明经，三曰进士，四曰明法，五曰书，六曰筭。凡正经有九：《礼记》、《左氏春秋》为大经，《毛诗》、《周礼》、《仪礼》为中经，《周易》、《尚书》、《公羊春秋》、《谷梁春秋》为小经。通二经者，一大一小，若两中经。通三经者，大、小、中各一。通五经者，大经并通。其《孝经》、《论语》、《老子》并须兼习。凡明经先帖经，然后口试并答策，取粗有文理者为通。(旧制，诸明经试每经十帖、《孝经》二帖、《论语》八帖、《老子》兼注五帖，每帖三言，通六已上，然后试策十条，通七，即为高第。开元二十五敕：诸明经先帖经，通五已上，然后口试，每经通问大义十条，遍六已上，并答时务策三道。)凡进士先贴经，然后试杂文及策，文取华实兼举，策须义理惬当者为通。(旧例帖一小经并注，通六已上；帖《老子》兼注，通三已上，然后试杂文两道、时务策五条。开元二十五年，依明经帖一大经，通四已上，余如旧。)凡明法试律、令，取识达义理，问无疑滞者为通。(所试律、令，凡每部试十帖。策试十条：律七条，令三条。)凡明书试《说文》、《字林》，取通训诂，兼会杂体者为通。(《说文》六帖，《字林》四帖；兼口试，不限条数。)凡明筭试《九章》、《海岛》、《孙子》、《五曹》、《张丘建》、《夏侯阳》、《周髀》、《五经》、《缀术》、《缉古》，取明数造术，辨明术理者为通。(《九章》三帖，《五经》等七部各一帖，《辍术》六贴，《辑古》四帖，录大义本条为问。)凡此六科，求人之本，必取精究理实而升为第。其有博综兼学，须加甄奖，不得限以常科。(开元二十五年敕，明经、进士中，除所试外，明经有兼明五经已上，每经帖十通五已上，口问大义十条，疏义精通，通五已上；进士有兼通一史，试策及口问各十条，通六已上，须加甄奖，所司录名奏闻。其进士唱及第讫，具所试杂文及策，送中书门下详覆。其明经口问，仍须对同举人考试。其试弘文、崇文生，自依常式。)其弘文、崇文馆学生虽同明经、进士，以其资荫全高，试取粗通文义。(弘、崇生习一大经一小经、两中经者、习《史记》者，《汉书》者，《东观汉记》者，《三国志》者，皆须读文精熟，言音典正，策试十道，取粗解注义，经通六，史通三。其试时务策者，皆须识文体，不失问目意，试五得三。皆兼帖《孝经》、《论语》，共十条。)太庙斋郎亦试两经，文义粗通，然后补授，考满简试。其郊社斋郎简试亦如太庙斋郎。其国子监大成十员，取明经及第人聪明灼然者，试日诵千言，并口试，仍策所习业十条通七，然后补充，各授散官，依色令于学内习业，以通四经为限。(其禄俸赐会准非伎术直例给。业成者于吏部简试，《孝经》、《论语》共试八条，余经各试八条，间日一试，灼然明练精熟为通。口试十通九、策试十通七为第。所加经者，《礼记》、《左传》、《毛诗》、《周礼》各加两阶，余经各加一阶。及第者放选，优与处分；不第者，三年一简，九年业不成者，解退，依常选例。业未成年未满者，不得别选及充余使。若经事故，应叙日，还令覆上。其先及第人欲加经、及官人请试经者，皆准此。)
郎中一人，从五品上；(《周官》大宗伯属官有下大夫，盖郎中之任也。魏、晋、宋、齐、梁、陈、后魏、北齐有殿中郎、仪曹郎，而殿中掌表疏，仪曹掌吉凶礼制，皆礼部之职也。后周依《周官》。隋初，礼部曹置侍郎一人，炀帝除 侍 字，又改为仪曹。皇朝因称郎中。武德三年复为礼部，龙朔二军改为司礼大夫。咸亨、光宅、神龙随曹改复。)员外郎一人，从六品上；(《周官》大宗伯属官有上士，后周依焉，盖今员外郎之任也。隋开皇六年置礼部员外郎，炀帝改为仪曹承务郎。武德初改为礼部员外郎，龙朔二年改为司礼员外郎。咸亨、光宅、神龙并随曹改复。)主事二人，从八品下。礼部郎中、员外郎掌贰尚书、侍郎，举其仪制而辨其名数。凡五礼之仪一百五十有二：一曰吉礼，其仪五十有五；(一曰冬至祀圜丘，二曰祈谷于圜丘，三曰雩祀于圜丘，四曰大享于明堂，五曰祀青帝于东郊，六曰祀赤帝于南郊，七曰祀黄帝于南郊，八曰祀白帝干西郊，九曰祀黑帝于北郊，十曰礻昔祭百神干南郊，十一曰朝日于东郊，十二曰夕月于西郊，十三曰祀风伯、雨师、灵星、司中、司命、司人、司禄，十四曰夏至祭方丘，十五曰祭神州于北郊，十六曰祭太社，十七曰祭五岳、四镇，十八曰祭四海、四渎，十九曰时享于太庙，二十曰袷享于太庙，二十一曰禘享于太庙，二十二曰拜五陵，二十三曰巡五陵，二十四曰祭先农，二十五曰享光蚕，二十六曰享先代帝王，二十七曰藨新于太庙，二十八曰祭司寒，二十九曰祭五龙坛，三十曰视学，三十一曰皇太子释奠，三十二曰国学释奠，三十三曰释奠于齐太公，三十四曰巡狩告圜丘，三十五曰巡狩告社稷，三十六曰巡狩告宗庙，三十七曰巡狩，三十八曰封禅，三十九曰祈于太庙，四十曰祈于太社，四十一曰祈于北郊，四十二曰祈于岳渎，四十三曰诸州祭社稷，四十四曰诸州释奠，四十五曰诸州祭荣，四十六曰诸县祭社稷，四十七曰诸县释奠，四十八曰诸县祈荣，四十九曰诸太子庙时享，五十曰王公已下时享其庙，五十一曰王公已下袷享其庙，五十二曰王公已下禘享其庙，五十三曰四品已下时享其庙，五十四曰六品已下时祭，五十五曰王公已下拜扫。)二曰宾礼，其仪有六；(一曰蕃国王来朝，二曰戒蕃王见，三曰蕃王奉见，四曰受蕃使表及币，五曰燕蕃国王，六曰燕蕃国使。)三曰军礼，其仪二十有三；(一曰亲征类于上帝，二百宜于太社，三曰造于太庙，四曰祃于所征之地，五曰軷于国门，六曰告所过山川，七曰露布，八曰劳军将，九曰讲武，十曰田狩，十一曰射于射宫，十二曰观射于射官，十三曰遣将出征宜于太社，十四曰遣将告于太公庙，十五曰遣将告于太庙，十六曰祀马祖，十七曰享先牧，十八曰祭马社，十九曰祭马步，二十曰合朔伐鼓，二十一曰合朔诸州伐鼓，二十二曰大傩，二十三曰诸州、县傩。)四曰嘉礼，其仪有五十；(一曰皇帝加元服，二曰纳后，三曰正、至受皇太子朝贺，四曰皇后正、至受皇太子朝贺，五曰正、至受皇太子妃朝贺，六曰皇后正、至受太子妃朝贺，七曰正、至受群臣朝贺，八曰秋节受群臣朝贺，九曰皇后正、至受群臣朝贺，十曰皇后受外命妇朝贺，十一曰皇帝于明堂读春令，十二曰读夏令，十三曰读秋令，十四曰读冬令，十五曰养老于太学，十六曰临轩册皇后，十七曰临轩册皇太子，十八曰内册皇太子，十九曰临轩册王公，二十曰朝堂册诸臣，二十一曰册内命妇，二十二曰遣使册授官爵，二十三曰朔日受朝，二十四曰朝集使辞见，二十五曰皇太子加元服，二十六曰纳妃，二十七曰正、至受群臣贺，二十八曰受宫臣贺，二十九曰与师、傅、保相见，三十曰受朝集使参辞，三十一曰亲王冠，三十二曰纳妃，三十三曰公主降嫁，三十四曰三品以上冠，三十五曰四品以下冠，三十六曰六品以下冠，三十七曰三品以上婚，三十八曰四品以下婚，三十九曰六品以下婚，四十曰朝集使礼见及辞，四十一曰任官初上，四十二曰乡饮酒，四十三曰正齿位，四十四曰宣赦书，四十五曰群臣诣阙上表，四十六曰群臣起居，四十七曰遣使慰劳诸蕃，四十八曰遣使宣抚诸州，四十九曰遣使诸州宣制，五十曰遣使诸州宣赦书。)五曰凶礼，其仪一十有八。(一曰凶年振抚，二曰劳问疾患，三曰中宫劳问，四曰皇太子劳问，五曰五服制度，六曰皇帝为小功已上举哀，七曰敕使吊祭，八曰会丧，九曰册赠，十曰会葬，十一曰致奠，十二曰皇后举哀吊祭，十三曰皇太子举哀吊祭，十四曰皇太子妃举哀吊祭，十五曰三品已上丧，十六曰四品以下丧，十七曰六品以下丧，十八曰王公已下丧。礼制通议其新五礼，开元二十年修，凡一百五十卷。)
凡君臣上下皆有通称。凡夷夏之通称天子曰 皇帝 ，臣下内外兼称曰 至尊 ，天子自称曰 朕 ，臣下敷奏于天子曰 陛下 ，服御曰 乘舆 ，行幸曰 车贺 。皇太子已下，率土之内，于皇帝皆称 臣 。六宫已下，率土之内，妇人于太皇太后、皇太后皆称 妾 ；百官曰 殿下 ，自称曰 臣 。百官于皇太子亦曰 殿下 ，自称名，东宫官则称 臣 。凡散官正二品、职事官从三品已上，爵郡王已上，于公文皆不称姓。凡六品已下官人奏事，皆自称官号、臣、姓名，然后陈事。(通事舍人、侍御史、殿中侍御史则不称官号。)凡上表、疏、笺、启及判、策、文章，如平阙之式。(谓昊天、后土，天神、地只，上帝、天帝，庙号，祧皇祖、妣，皇考、皇妣，先帝、先后，皇帝、天子，陛下、至尊，太皇太后、皇太后、皇后、皇太子皆平出；宗庙、社稷，太社、太稷，神主、山陵、陵号，乘舆、车驾，制书、敕旨，明制、圣化，天恩、慈旨，中宫、御前，阙廷、朝廷之类并阙字；宗庙中、陵中、行陵、陵中树木、待制、乘舆车中马，举陵庙名为官，如此之类，皆不阙字。若泛说古典，延及天地，不指说平阙之名者，亦不平出。若写经史群书及撰绿旧事，其文有犯国讳者，皆为字不成。)
凡元日大陈设于太极殴，(今大明官于含元殿，在都则于乾元殿。)皇帝衮冕临轩，展宫县之乐，陈历代宝玉、舆辂，备黄麾仗。二王后及百官、朝集使、皇亲、诸亲并朝服陪位。皇太子献寿，次上公献寿，次中书令奏诸州表，黄门侍郎奏祥瑞，户部尚书奏诸州贡献，礼部尚书奏诸蕃贡献，太史令奏云物，侍中奏礼毕。然后，中书令又与供奉官献寿。时，殿上皆呼万岁。(按：旧仪阙供奉官献寿礼，但位次立，礼毕，竟无拜贺。开元二十五年，臣林甫谨草其仪，奏而行之。)大会之日，陈设亦如之。皇帝服通天冠。皇太子称觞献寿，次上公称觞献寿，侍中宣赐束帛有差。其日，外命妇朝中宫，为皇后称觞献寿，司宫宣赐束帛有差。凡冬至大陈设如元正之仪，其异者，皇帝服通天冠，无诸州表奏、祥瑞、贡献。凡元正、冬至大会之明日，百官、朝集使皆诣东宫，为皇太子献寿。凡千秋节，皇帝御楼，设九部之乐，百官裤褶陪位，上公称觞欤寿。凡京司文武职事九品已上，每朔、望朝参；五品已上及供奉官、员外郎、监察御史、太常博士，每日朝参。凡蕃国主朝见，皆设宫县之乐及贵麾仗；若蕃国使，则减黄麾之半。凡册皇后、皇太子、皇太子妃、诸王、王妃、公主，并临轩册命，陈设如冬、正之仪；讫，皆拜太庙。凡车驾巡幸及还京，百官辞迎皆于城门外；留守宫内者，在殿门外。行从官每日起居，两京文武职事五品已上三日一奉表起居，三百里内刺史朝见。东都留司文武官每月于尚书省拜表，及留守官共遣使起居，皆以月朔日，使奉表以见，中书舍人一人受表以进。北都留守每季一起居。凡皇太子行，先一日，在京文武职事五品己上并诣官辞；还宫明日，诣宫参。凡元正，若皇帝加元服，皇太后加号，皇后、皇太子初立，天下诸州刺史，若京官五品已上在外者，并奉表、疏贺，皆礼部整比，送中书总奏之。
凡祥瑞应见，皆辨其物名。若大瑞，(大瑞谓景星、庆云、黄星真人、河精、麟、凤、鸾、比翼鸟、同心鸟、永乐鸟、富贵、吉利、神龟、龙、驺虞、白泽、神马、龙马、泽马、白马赤髦、白马朱鬃之类，周匝、角瑞、獬豸、比肩兽、六足兽、兹白、腾黄、騊駼、白象、一角兽、天鹿、鳖封、酋耳、豹犬、露犬、玄珪、明珠、玉英、山称万岁、庆山、山车、象车、乌车、根车、金车、朱草、屈轶、蓂荚、平露、莆、蒿柱、金牛、玉马、玉猛兽、玉瓮、神鼎、银瓮、丹甑、醴泉、浪井、河水清、江河水五色、海水不扬波之类，皆为大瑞。)上瑞，(谓三角兽、白狼、赤罴、赤熊，赤狡、赤兔、九尾狐、白狐、玄狐、白鹿、白獐、白兕、玄鹤、赤乌，青乌、三足乌、赤蔫、赤雀、比目鱼、甘露、庙生祥木、福草、礼草、萍实、大贝、白玉赤文、紫玉、玉羊、玉龟、玉牟、玉英、玉璜、黄银、金藤、珊瑚钩、骇鸡犀、戴通璧、玉琉璃、鸡趣璧之类，皆为上瑞。)中瑞，(谓白鸠、白乌、苍乌、白泽、白雉、雉白首、翠鸟、黄鹄、小鸟生大鸟、朱雁、五色雁、白雀、赤狐、黄罴、青燕、玄貉、赤豹、白兔、九真奇兽、充黄出谷、泽谷生白玉、琅玕景、碧石润色、地出珠、陵出黑丹、威绥、延喜、福井、紫脱常生、宾连阔达、善茅、草木长生，如此之类，并为中瑞。)下瑞，(谓秬秠、嘉禾、芝草、华苹、人参生、竹实满、椒桂合生、木连理、嘉木，戴角麀鹿、驳鹿、神雀、冠雀、黑雉之类为下瑞。)皆有等差。若大瑞，随即表奏，文武百僚诣阙奉贺。其他并年终员外郎具表以闻，有司告庙，百僚诣阙奉贺。其鸟兽之类有生获者，各随其性而放之原野。其有不可获者，若木连理之类，所在案验非虚，具图画上。凡太阳亏，所司预奏，其日置五鼓、五兵于太社，皇帝不视事，百官各素服守本司，不听事，过时乃罢。月蚀则击鼓于所司救之。若五岳、四镇、四渎崩竭，皆不视事三日。凡二分之月，三公巡行山陵，则太常卿为之副焉。(若献祖、懿祖二陵，令赵州刺史年别一度巡行。)
凡百官拜礼各有差：文武官三品已下拜正一品；(中书门下则不拜。)东宫官拜三师，四品已下拜三少；自余属官于本司隔品者皆拜焉。其准品应致敬而非相统摄，则不拜。(谓尚书都事于诸司郎中，殿中主事于主局、直长之类，其品虽卑，则亦不拜。若流外官，拜本司品官。)凡致敬之式，若非连属应敬之官相见，或自有亲戚者，各从其私礼。(诸官人在路相遇者，四品已下遇正一品，东宫官四品已下遇三师，诸司郎中遇丞相，皆下马。凡行路之间，贱避贵，少避老，轻避重，去避来。)
凡国有五声、八音，(五声为宫、商、角、徵、羽，八音谓金、石、丝、竹、匏、土、革、木。)六律、六吕。(六律：黄锺，太簇，姑洗，蕤宾，夷则，无射。六吕：大吕，夹锺，中吕，林锺，南吕，应锺。)陈四县之度，(四县谓宫县、轩县、判县、特县。)分二舞之节，(谓文舞、武舞。)以和人偷，以调节气，以享神鬼，以序宾客。(凡来乐之制并载太常寺。)凡私家不得设钟、磬。三品已上得备女乐，五品已上女乐不得过三人。居大功已上丧受册及之官，虽有鼓乐，纵而不作。
凡太庙、太社及诸宫殿门，东官及一品已下、诸州门，施戟有差：凡太庙、太让及诸宫殿门，各二十四戟；束宫诸门，施十八戟；正一品门，十六戟；开府仪同三司、嗣王、郡王、若上桂圆·柱国带职事二品己上及京兆·河南·太原府、大都督、大都护门，十四戟；上柱国·柱圆带职事三品已上、中都督府、上州、上都护门，十二戟；国公及上护军·护军带职事三品，若下都督、中·下州门，各一十戟。
凡内外百司皆给钢印一钮。(其吏部、司勋各置二印，兵部置一印，考功、贺部、金部、尚食·尚乘局各别置一印。其文曰 某司之印 ，东都即云 东都某司之印 。内外诸司有传符、铜符之处，各给封符印一枚，发驿封符及封鱼函则用之。诸司从行者各给行从印，其文曰 某司行从之印 ；驾还，则封纳本司。)凡内外百官有鱼符之制。(并出于门下省。)
凡服饰尚黄，旗帜尚赤。乘舆之服则有大裘冕、衮冕、惊冕、毳冕、絺冕、玄冕、通天冠、武弁、弁服、黑介帻、白纱帽、平巾帻、翼善冠之服。(并出于殿中省。)皇后之服则有袆衣、鞠衣、钿钗礼衣之制。(并出于内侍省。)皇太子之服则有衮冕、具服远游冠、公服远游冠、鸟纱帽、弁服、平巾帻、进德冠之服。(并出于左春坊。)皇太子妃之服则有褕翟、鞠衣、钿钗礼衣。(并出于右春坊。)
凡王公、第一品服衮冕，(垂青珠九旒，以组为缨，色如其绶；青纩充耳；角簪导；青衣、纁裳，服九章，每章一行，重以为等，每行九；白纱中单，黼领，青标、襈、裾，革带，钩〈角枼〉，大带，韨，剑，珮，绶，朱袜，赤舄。)二品服惊冕，(八旒，七章，余同衮冕。)三品服毳服，(七旒，五章，余同毳冕。)四品服絺冕，(六旒，三章，余同毳冕。)五品服玄冕，(五旒，无章，余同惊冕。)六品至九品服爵弁。(玄缨，簪导，青衣、纁裳，白纱中单，青领、标、襈、裾、革带、钩〈角枼〉，大带，爵韈，赤履之服。)凡冕服及爵弁服，助祭、亲迎则服之。若私家祭祀，三品已上，及褒圣侯祭孔子，皆服玄冕；五品已上，服爵弁；六品已下，通服进贤冠之服。若职事官三品已上有公爵者，嫡子婚，听假絺冕；五品已上孙、九品已上子及五等爵婚，皆假以爵弁服；庶人婚，假以绛公服。凡百官朝服，陪祭、朝会，大事则服之；(冠，帻，缨，簪导，绛纱单衣，白纱中单，皂领、标、襈、裾、白裙、襦，革带、钩〈角枼〉，假带，曲领，方心，绛纱蔽膝，韈，舄，剑，双珮，双绶。六品已下去剑、珮、绶。)公服，朔望朝谒见皇太子则服之；(冠，帻，缨，簪导，绛沙单衣，白裙、襦，革带、钩〈角枼〉，假带，方心，韈，履，纷鞶囊，只珮。六品已下去纷鞶囊、只珮。凡绶，亲王纁朱绶，一品绿綟绶，二品、三品紫绶，四品表绶，五品黑绶。凡有绶则有绂。)弁服，寻常公事则服之。(牙簪导，缨，玉琪，朱衣、素裳，革带，鞶囊，小绶，只珮，白韈，乌皮履。一品九琪，二品八琪，三品七琪，四品六琪，五品五琪，六品已下去琪及鞶囊、只绶。)平巾帻之服，武官及卫官寻常公事则服之。(冠及褶依本品色，并大口裤，起梁带，乌皮鞾。若武官陪位大仗，加螣蛇袮裆。)裤褶之服，朔望朝会则服之。(五品已上通用绫及罗，六品已下用小绫。应著裤褶，并起十月一日，至二月三十日已前。)
凡百僚冠、笏，(远游三梁冠、黑介帻、青緌，皆诸王服之；亲王即加金附蝉。若进览冠，三品已上三梁，五品已上两梁，九品已上一梁，三师、三公、太子三师·三少、五等爵、尚书省、秘书省、诸寺·监、詹事府、东宫三寺及散官、亲王傅·友·文学，并关、津、兵、渎等流内九品已上服之。武弁、平巾帻，文武官及中书·门下·殿中·内侍省、诸卫及太子诸坊·诸率府，及镇、戍流内九品已上服之。侍中、中书令、散骑常侍加貂蝉。法冠，一名獬豸，监察御史已上服之。高山冠，内侍省内谒者等服之。却非冠，亭长、门仆服之。进德冠，五品已上附山云加琪，如弁服之制。三品已上笏前诎后直，五品已上前诎后挫，并用象；九品已上任用竹、木，上挫下方。男以上，听依爵品执笏。)伞、幰，(若职事官五品已上，上及散官三品已上，爵国公已上及县令，并用伞。一品青油纁通幰，朱里；三品已上青通幰，朱里；五品已上青偏幰，碧里。)珂、珮(珂，三品已上九子，四品七子，五品五子。珮，一品山玄玉，五品已上水苍玉。)各有差。凡常服亦如之。(亲王、三品已上、二王后服用紫，饰以玉；五品已上服用朱，饰以金；七品已上服用绿，饰以银；九品已上服用青，饰以鍮石；流外、庶人服用黄，饰以铜、铁。)凡凶服不入公门。(遭丧被起在朝者，各依本品著浅色絁缦；周已下惨者，朝参起居亦依品色，无金玉之饰。起复者，朝会不预。周丧未练，大功未葬，则亦准比例。)
凡外命妇之服，若花钗翟衣，外命妇受册、从蚕、朝会、婚嫁则服之。(第一品，花钗九树，翟九等；二品，花钗八树，翟八等；三品，花钗七树，翟七等；四品，花钗六树，翟六等；五品，花钗五树，翟五等。其服并素纱中单，黼领，朱标、襈，蔽膝，青衣，革带，青韈、舄，珮，绶。其衣通用罗縠充。)钿钗礼衣，外命妇朝参、辞见及礼会则服之。(一品九钿，二品八钿，三品七钿，四品六钿，五品五钿，并通用杂色，制与翟衣同。加只珮、小绶，去舄加履。)凡婚嫁花钗礼衣，六品已下妻及女嫁则服之；(其钗覆笄而已。其两博鬓任以金、银、杂宝为饰。礼衣则大袖连裳，青质；素纱中单，朱标、襈；蔽膝，大带；以青衣带、革履、韈。)其次花钗礼衣，庶人女嫁则服之。(钗以金、银涂，琉璃等饰。连裳青质，以青衣带、革履、韈，皆自制也。)凡婚嫁之服，若资荫高者，皆从高。(女初嫁，听摄母服庙见，已后准常。)亲王孺人服依本品。五品已上媵，降妻一等；妾，降媵一等。凡妇人常服五等已上诸亲女、妇及五品已上母、妻通服者，从多给；服已终则不给。
凡内外职事五品已上在两京薨、卒，及身死王事，将葬，皆祭以少牢，三品已上赠以束帛，一品加乘马。既引，又遣使赠于郭门之外，皆以束帛，一品加璧。(致仕薨、卒，并依职事见任之法。)凡百官葬礼皆有轜车、引、披、铎、翣、明器、方相、魌头之制，皆载于鸿胪之职焉。碑碣之制，五品已上立碑；(螭首龟跃，趺上高不过九尺。)七品已上立碣；(圭首方趺，趺上高不过四尺。)若隐沦道素，孝义著闻，虽不仕，亦立碣。凡石人、石兽之类，三品已上用六，五品已上用四。(凡德政碑及生祠，皆取政绩可称，州为申省，省司勘覆定，奏闻，乃立焉。)
祠部郎中一人，从五品上；(东晋置。历宋、齐、梁、陈、后魏、北齐皆有祠部郎，后周春官府有典祠中大夫一人，隋有祠部郎，皇朝称郎中。龙朔二年改为司禋大夫，咸亨元年复故。)员外郎一人，从六品阳上；(隋文帝置，炀帝为承务郎，皇朝复为祠部员外郎。龙朔、咸亨随曹改复。)主事二人，从九品上。祠部郎中、员外郎掌祠祀享祭，天文漏刻，国忌庙讳，卜筮医药，道佛之事。凡祭祀之名有四：一曰祀天神，二曰祭地只，三曰享人鬼，四曰释奠于先圣先师。其差有三：若昊天上帝、五方帝、皇地只、神州、宗庙为大祀，日、月、星、辰、社稷、先代帝王、岳、镇、海、渎、帝社、先蚕、孔宣父、齐太公、诸太子庙为中祀，司中、司命、风师、雨师、众星、山林、川泽、五龙祠等及州县社稷、释奠为小祀。冬至祀昊天上帝于圜丘，以高祖配焉；又祀东方青帝灵威仰、南方赤帝赤熛怒，西方白帝白招拒，北方黑帝叶光纪，中央黄帝含枢纽及大明、夜明于坛之第一等，又祀内官五十五坐于坛之第二等，又祀中官一百五十九坐于坛之第三等；又祀外官一百五坐、众星三百六十坐于内壝之内。正月上辛祈谷于圜丘，祀昊天上帝，以高祖配焉；祀五方帝于坛之第一等。孟夏之月大雩于圜丘，祀昊天上帝，以太宗配焉；又祀五方帝于坛之第一等，又祀太昊、炎帝、黄帝、少昊、颛顼于坛之第二等，又祀勾芒、祝融、后土、蓐收，玄冥于内壝之内。季秋之月大享于明堂，祀昊天上帝，以睿宗配焉；又祀五方帝、五帝、五官各于其方。夏至祭皇地只于方丘，以高祖配焉；祭神州于坛之第一等；五岳、四镇、四海、四渎、五方山林·川泽·丘陵·坟衍·原隰，凡七十坐；皆于内壝之内。(汾阴后土祠庙亦四时祭焉。)孟冬之月祭神州地只于北郊，奉太宗以配焉。立春之日祀青帝于东郊，以太昊配焉，其勾芒氏及岁星、东方三辰七宿并从祀。立夏之日祀赤帝于南郊，以神农配焉，其祝融氏及荧惑星、南方三辰七宿并从祀。季夏土王日祀黄帝于南郊，以轩辕配焉，其后土氏、镇星并从祀。立秋之日祀白帝于西郊，以少昊配焉，其蓐收氏、太白星、西方三辰七宿并从祀。立冬之日祀黑帝于北郊，以颛顼配焉，其玄冥氏、辰星及北方三辰七宿并从祀。春分之日朝日于东郊，秋分之日夕月于西郊，立春后丑日祀风师于国城东北，立夏后申日祀雨师于国城西南，立秋后辰日祀灵星于国城东南，立冬后亥日祀司中、司命、司人、司禄于国城西北。仲春上戊祭太社，以后土氏配焉，祭太稷，以后稷氏配焉。仲秋之月及腊日亦如之。四孟月及腊日大享太庙，春享则兼祭司命及户，夏享则兼祭灶。季夏之月祭中溜。秋享兼祭门及厉，冬享兼祭行。若腊享，则七祀遍祭，皆于太庙之西门内之南。凡三年一袷享，以孟冬；五年一祫享，以孟夏，皆七祀遍祭。若袷享，则配享功臣皆列于当室之前。(高祖之庙则开府仪同三司淮安王神通、礼部尚书河间王孝恭、陕东道大行台右仆射郑国公殷开山、户部尚书渝国公刘政会配飨。太宗之庙则司空梁国公房玄龄、尚书左仆射莱国公杜如晦、尚书左仆射申阂公高士廉配享。高宗之庙则司空英国公李勣、尚书左仆射北平县公张行成、中书令高唐县公马周配享。中宗之庙则侍中平阳郡王敬晖、侍中抉阳郡王桓彦范、中书令博陵郡王崔玄暐、中书令汉阳郡王张东之、中书令南阳郡王袁恕己配飨。睿宗之庙则太子少傅许国公苏瑰、尚书左丞相徐国公刘幽求配飨。)孟夏吉亥享先农于东郊，以后稷配。季春吉巳享先蚕于西郊。仲春上丁释奠于孔宣父，以颜回配，其七十二弟子及先儒并从配；(谓子渊、子骞、伯牛、仲弓、子有、子路、宰我、子贡、子游、子夏、曾参、颛孙师、澹台灭明、宓子贱、原宪、公冶长、南宫适、公暂哀、曾点、颜路、商瞿、高柴、漆雕开、公伯寮、司马牛、樊迟、有若、公西赤、巫马期、梁鳣、颜相、冉孺，曹恤、伯虔、公孙龙、冉季产、秦子南、漆雕哆、颜子骄、漆雕徒父、壤驷赤、商泽、石作蜀、任不齐、公夏首、公良孺、后处，秦冉、奚容箴、公肩定、颜辛、邬单、句井彊、罕父黑、秦商、申党、公阻子之，荣子、县成、左人郢、燕伋、郑子徒、秦非、施之常、颜哙、步叔乘、颜之仆，陈亢籍、乐欣、廉洁，颜何、叔仲会、狄黑、邦巽、孔忠、公西舆如、公西葴等，及左丘明、公羊高、谷梁赤、伏胜、高堂生、戴圣、毛苌、孔安国、刘向、郑众、杜子春、马融、卢植、郑玄、服虔、贾逵、何休、王肃、王弼、杜预、范甯等，凡九十八人。)仲秋之月亦如之。仲春上戊释奠于齐太公，以留侯张良配焉；仲秋之月亦如之。孟冬祭司寒于冰室，仲春祀马祖，仲夏享先牧，仲秋祭马社，仲冬祭马步，并以刚日，皆于大泽之中。季冬腊日前寅蜡百神于南郊，大明、夜明、神农、后稷、伊耆、五官、五星、二十八宿、十二辰、五岳、四镇、四海、四渎、五田峻、青龙、朱雀、麒麟、驺虞、玄武及五方山林·川泽·丘陵·坟衍·原隰·井泉·水·墉·坊·于菟·鳞·羽·介·毛·臝·邮·表·畷·猫·昆虫，凡一百八十七坐；若其方有灾害，则阙而不祭，祭井泉于川泽之下。立春之日，祭东岳泰山于兖州，乐镇沂山于沂州，东海于莱州，东渎淮于唐州；立夏之日，祭南岳衡山于衡州，南镇会稽山于越州，南海于广州，南渎江于益州；季夏土王日，祭中岳嵩山于河南府；立秋之日，祭西岳华山于华州，西镇吴山于陇州，西海及西渎河于同州；立冬之日，祭北岳恒山于定州，北镇医无闾于营州，北海及北渎济于河南府，各于其境内，本州长官行焉。蜀州青城丈人山，每岁春、秋二时享以蔬馔，委县令行。(侧近以三、两人洒扫。)凡三年一享帝誉氏于顿丘；享唐尧于平阳，而稷、卨配焉；享虞舜于河东，咎繇配焉；享夏禹于安邑，伯益配焉；享殷汤于偃师，尹尹配焉；享周文王于酆，太公配焉；享周武王于镐，周公、召公配焉；享汉高祖于长陵，萧何配焉，皆以仲春之月。四时仲月，享隐、章怀、憨德、节愍、惠庄、惠文、惠宣七太子庙，令其子孙主祭，有司给牲牢、乐县，太常博士相礼焉。四仲月享隋文帝、周武帝庙，酅公、介公主祭。凡州、县皆置社稷，如京、都之制，仲春上戊，州、县官亲祭；仲秋上戊亦如之。凡州、县皆置孔宣父庙，以颜回配焉，仲春上丁，州、县官行释奠之礼；仲秋上丁亦如之。凡官爵二品已上，祠四庙；五品已上，祠三庙；六品已下达于庶人，祭祖弥而已。凡国有封禅之礼，则依圜丘方泽之神位。(古封禅礼多阙而不载，其玉检文亦秘，代莫得知。开元二十三年，上封泰山，乘马直造山顶，唯一二大臣得从焉；其玉检文为苍生祈福，当时不秘，人得以知之。)若亲征，祃类昭告各依本神位焉。(车驾巡幸，路次名山大川、古昔圣帝明王·名臣将相陵墓及庙应致祭者，名山大川三十里内，圣帝明王二十里内，名臣将相十里内，并令本州祭之。)
凡国有大祭祀之礼，皇帝亲祭，则太尉为亚献，光禄卿为终献；若有司摄事；则太尉为初献，太常卿为亚献，光禄卿为终献；孔宣父庙，则国子祭酒为初献，司业为亚献，国子博士为终献；齐太公庙，则太常卿为初献，少卿为亚献，丞为终献。诸小祀唯官一献。凡大祀散斋四日，致斋三日；中祀散斋三日，致斋二日；小祀散斋二日，致斋一日，皆祀前习礼、沐浴，并给明衣。(诸大祀斋官皆于散斋日平明集尚书省受誓戒；其致斋日，三公于都省安置，所司铺设。若车驾亲行及斋官向祀祭之所，本司预告州县及金吾相知，令平明清所行之路，道次不得见诸凶秽、縗绖及闻哭泣之声。散斋日不得吊丧问疾，不判署刑杀文书，不决罚罪人。)
凡京师孟夏已后旱则先祈岳、镇、海、渎及诸山川能兴云雨者，皆于北郊望祭；又祈社稷；又祈宗庙。每七日一祈，不雨，温从岳、渎如初。旱甚则修雩。秋分已后，虽旱不雩。雨足皆报祀。若州、县，则先祈社稷及境内山川。若霖雨，则京城荣诸门，门别三日，每日一荣；不止，祈山川、岳镇、海渎；三日不止，祈社稷、宗庙。若州、县，则荣城门及境内山川而己。
凡天下观总一千六百八十七所。(一千一百三十七所道士，五百五十所女道士。)每观观主一人，上座一人，监斋一人，共网统众事。而道士修行有三号：其一曰法师，其二曰威仪师，其三曰律师。其德高思精谓之练师。而斋有七名：其一曰金录大斋，(调和阴阳，消灾伏害，为帝王国土延祚降福。)其二曰黄录斋，(并为一切拔度先祖。)其三曰明真斋，(学者自斋齐先缘。)其四曰三元斋，(正月十五日天官，为上元；七月十五日地官，为中元；十月十五日水官，为下元，皆法身自忏愆罪焉。)其五曰八节斋，(修生求仙之法。)其六曰涂炭斋，(通济一切急难。)其七曰自然斋。(普为一切祈福。)而禳谢复三事：其一曰章，其二曰醮，其三曰理沙。大抵以虚寂自然无为为宗。(其法出于老子，自云有物混成，先天地生，视之不见，听之不闻，搏之不得，湛然而存，随感应物，厥迹无常。奉其道者，咸蠲去邪累，澡雪心神，及至白日升天，长生代上。文称道者有三元、九府、百二十官，一切诸神，咸所统摄；至有化金消玉，行符敕水，奇方妙术，躯鬼役神之能，故好异者共尊事之。又言二仪之间有二十三天，一天之中三十六宫，宫有一主，最高者曰无极至尊，次曰大至真尊，次天覆地载阴阳真尊，次供正真尊。其事甚妙，故启叙其宗旨也。盖老子生于殷末，在周为守藏史，柱下史，作为道书五千言，其要在清静理国，立身之要出。至后汉，张道陵号天师，阐扬其化，周于四海者，以显其德。)
凡天下寺总五千三百五十八所。(三千二百四十五所僧，二千一百一十三所尼。)每寺上座一人，寺主一人，都维那一人，共纲统众事。而僧持行者有三品：其一曰禅，二曰法，三曰律。大抵皆以清静慈悲为宗。(释氏之源，秦、汉已前未传中土。至汉武元狩中，遣将军霍去病讨匈奴，杀休屠王，获其祭天金人，帝以为神，列于甘泉宫。金人率长丈余，不祭祀，但灯香礼拜而已。及至张骞使大夏，闻其旁有身毒国，一名天竺国，有浮屠之教。哀带元寿元年，受大月氏王使浮屠经。后汉明帝永平三年，夜梦金人，顶有日光，飞行殿庭，乃访群臣，侍中博毅始以佛对。于是，帝遣郎中蔡惜使于天竺国，写浮屠遣范。愔乃与沙门迦华摩腾让、竺法兰东还洛阳。中国有沙门及拜礼之法，自此始也。愔得佛经四十二章及释迎立像，明帝令画工图佛像，置清凉台及显节陵上。愔之还也，以白马负经，汉因立白马寺于洛城雍关西。浮屠正号曰佛陀，译之则为静觉。所谓佛者，本号释迦文，郎天竺释迦卫国王之子，于四月八日夜从母右胁而生，有三十二相。当周庄王九年，鲁庄公七年，夏四月，恒星不见夜明是也。以布施、持戒、忍辱、精进、禅定、智惠为宗，所谓六波罗密者也。自齐、梁之后，其道弥尊。)
凡道士、女道士、僧、尼之簿籍亦三年一造。(其籍一本送祠部，一本送鸿胪，一本留于州、县。)凡道士、女道士衣服皆以木兰、青碧、皂荆黄、缁坏之色。(若服俗衣及绫罗、乘大马、酒醉、与人斗打、招引宾客、占相吉凶、以三宝物饷馈官寮、勾合朋党者，皆还俗。若巡门教化、和合婚姻、饮酒食肉、设食五辛、作音乐博戏、毁骂三纲、凌突长宿者，皆苦役也。)
凡道观三元日、千秋节日，凡修金录、明真等斋及僧寺别敕设斋，应行道官给料。高祖神尧皇帝，(五月六日。)文穆皇后，(五月一日。)太宗文武圣皇帝，(五月二十六日。)文德圣皇后，(六月二十一日。)高宗天皇大帝，(十二月四日。)大圣天后，(十一月二十六日。)中宗孝和皇帝，(六月二日。)和思皇后，(四月七日。)睿宗大圣真皇帝，(六月十日。)昭成皇后，(正月二日。)皆废务。(凡废务之忌，若中宗已上，京城七日行道，外州三日行道；睿宗及昭成皇后之忌，京城二七日行道，外州七日行道。)八代祖献祖宣皇帝，(十二月二十三日。)宣庄皇后，(六月三日。)七代祖懿祖光皇，(九月八日。)光懿皇后，(八月九日。)皆不废务。六代祖太祖景皇帝，(九月十八日。)景烈皇后，(五月六日。)五代祖代祖元皇帝，(四月二十四日。)元真皇后，(三月六日。)孝敬皇帝，(四月二十五日。)哀皇后，(十二月二十日。)皆不废务，京城一日设斋。凡国忌日，两京定大观、寺各二散斋，诸道士、女道士及僧、尼，皆集于斋所，京文武五品以上与清官七品已上皆集，行香以退。若外州，亦各定一观、一寺以散斋，州、县官行香。应设斋者，盖八十有一州焉。(谓四辅、五府、六雄、十望、曹、濮、兖、齐、豫、徐、陈、青、亳、仙、凉、秦、瀛、贝、邢、恒、冀、定、赵、沧、德、深、博、易、相、梁、襄、泽、安、绵、梓、遂、眉、邛、果、彭、蜀、汉、润、越、常、苏、杭、婺、衢、湖、宣、洪、潭、广、桂、陇、邠、泾等州是也。其道士、女道士、僧、尼行道散斋，皆给香油、炭料。若官设斋，道、佛各施物三十五段，供修理道、佛，写一切经；道士、女道士、僧、尼各施钱十二文。五品已上女及孙女出家者，官斋、行道，皆听不预。若私家设斋，道士、女道士、僧、尼兼请不得过四十九人。)凡远忌日虽不废务，然非军务急切，亦不举事。余如常式。
膳部郎中一人，从五品上；(后魏职品令：太和中改定百官，都官尚书管左士郎。北齐《河清令》，改左士郎为膳部。隋亦号膳部郎，皇朝改为郎中。龙朔二年为司膳大夫，咸亨元年复故。)员外郎一人，从六品上；(隋文帝置，炀帝改为承务郎，皇朝复为膳部员外郎。龙朔、咸亨随曹改复。)主事二人，从九品上。膳部郎中、员外郎掌邦之牲豆、酒膳，辨其品数。凡郊祀天地、日月、星辰、岳渎，享祭宗庙、百神，在京都者，用牛、羊、豕、涤养之敷，省阅之仪，皆裁于厅廪牺之职焉。若诸州祭岳、镇、海、渎、先代帝王，以太牢；州、县释奠于孔宣父及祭社稷，以少牢；其祈荣，则以特牛。凡郊祀天地、日月、星辰、岳渎及享宗庙、百神在京都者，所用笾、豆、簠、簋、钘、、俎之数，鱼脯醯醢之味，石盐菜果之羞，并载于太官之职焉。若诸州祭岳、镇、海、渎及先代帝王，笾豆各十，簠、簋各二，俎三；州、县祭社稷、释奠，每坐笾、豆各八，簠、簋、俎如上，其所实之物，如京、都之制。凡祀用尊、罍，所实之制，并载于良酝之职焉。凡天下之珍异甘滋之物，多少之制，封检之宜，并载于尚食之职焉。凡非因大礼，不得献食。若因大庆，献食及所司供进，并不得用犊。若牸羊至厨生羔者，放长生。(若大斋日，皆进素食，其应用之羊亦放为长生。)凡诸陵所有进献之馔，并载于陵令之职焉。
凡亲王已下常食料各有差。(每日细白米二升，粳米、粱米各一斗五升，粉一升，油五升，盐一升半，醋二升，蜜三合，粟一斗，梨七颗，苏一合，乾枣一升，木橦十根，炭十斤，葱、韭、豉、蒜、姜、椒之类各有差。每月给羊二十口；猪肉六十斤；鱼二十头，各一尽；酒九斗。)三品已上常食料九盘，(每日细米二升二合，粳米八合，面二升四合，酒一升半，羊肉四分，酱四合，醋四合，瓜三颗，盐、豉、葱、姜、葵、韭之类各有差；木橦，春二分，冬三分五厘；炭，春三斤，冬五斤。)四品、五品常食料七盘，(每日细米二升，面二升三合，酒一升半，羊肉三分，瓜两颗，余并同三品。若断屠及决囚日，停肉，给油一合、小豆三合。三品已上亦同此。)六品已下、九品已上常食料五盘。(每日白米二升，面一升一合，油三勺，小豆一合，酱三合，醋三合，豉、盐、葵、韭之类各有差；木橦，春二分，冬三分。)凡诸王已下皆有小食料、午时粥料各有差。复有设食料、设会料，每事皆加常食料。又有节日食科。(谓寒食麦粥，正月七日、三月三日煎饼，正月十五日、晦日膏糜，五月五日粽〈米壹〉，七月七日斫饼，九月九日麻葛糕，十月一日黍臛，皆有等差，各有配食料。)蕃客在馆设食料五等。蕃客设食料，蕃客设会料，各有等差焉。
主客郎中一人，从五品上；(《汉旧仪》云： 尚书郎四人，其一主匈奴单手营部。 盖主客之任也。至魏为南主客。晋氏主客分为左、右、南、北。东晋省。宋置主客，齐、梁、陈并因之。后魏《职品令》：太和中，吏部管南主客、北主客，祠部管左主客、右主客。北齐《河清令》，改左主客为主爵，南主客为主客，掌诸蕃杂客事。隋开皇为主客郎，大业五年改为司藩郎，皇朝为主客郎中。龙朔二年改为司藩大夫，咸亨元年复故。)员外郎一人，从六品上；(隋文帝置，炀帝为承务郎，皇朝为主客员外郎。龙朔、咸亨随曹改复。)主事二人，从九品上。主客郎中、员外郎掌二王后及诸蕃朝聘之事。二王之后：酅公，(隋室杨氏。)介公。(周室宇文氏。)凡四蕃之国经朝贡已后自相诛绝及有罪见灭者，盖三百余国。今所在者，有七十余蕃。(谓三姓葛逻禄，处蜜，处月，三姓咽蔑，坚昆，拔悉蜜，窟内有姓杀下，突蹶，奚，契丹，远番靺鞨，渤海靺鞨，室韦，和解乌罗护，乌素固，达未娄，达垢，日本，新罗，大食，吐蕃，波斯，拔汗那，康国，安国，石国，俱战，提律国，罽宾国，东天竺，西在竺，南天竺，北天竺，中天竺，吐火罗，米国、火寻国，骨咄国，诃毗施国，曹国，拂菻国，谢时山屋驮国，狮子国，真腊国，尸科佛誓国，婆利国，葱岭国，俱位国，林邑国，护密国，怛没国，悒怛国，乌苌国，迦叶弥罗国，无灵心国，苏都瑟那国，史国，俱密国，于建国，可萨国，遏曜国，习阿萨般国，龟兹国，疏勒国，于阗国，焉耆国，突骑施等七十国，各有土境，分为四蕃焉。)其朝贡之仪，亨燕之数，高下之等，往来之命，皆载于鸿胪之职焉。


工部尚书一人侍郎一人
郎中一人员外郎一人主事三人令史十二人书令史二十一人计史一人亭长六人掌固八人
屯田郎中一人
员外郎一人主事二人令史七人书令史十二人计史一人掌固四人
虞部郎中一人
员外郎一人主事二人令史四人书令史九人掌固四人
水部郎中一人
员外郎一人主事二人令史四人书令史九人掌固四人
工部尚书一人，正三品；（周之冬官卿也。汉五曹尚书，其三曰民曹。后汉以民曹兼主缮修、功作、盐池、园苑之事。自晋、宋、齐、梁、陈，营宗庙则权置起部尚书，事毕省之。后周依《周官》，置大司空卿一人。隋开皇二年始置工部尚书，皇朝因之。龙朔二年改为司平太常伯，咸亨元年复为工部尚书。光宅元年改为冬官尚书，神龙元年复故。）侍郎一人，正四品下。（盖周之冬官小司空中大夫也。汉已来尚书侍郎，今郎中之任也。后周依《周官》。隋炀帝置工部侍郎，皇朝因之。龙朔二年改为司平少常伯，咸亨、光宅、神龙并随曹改复。）工部尚书、侍郎之职，掌天下百工、屯田、山泽之政令。其属有四：一曰工部，二曰屯田，三曰虞部，四曰水部；尚书、侍郎总其职务而奉行其制命。凡中外百司之事，由于所属，咸质正焉。
郎中一人，从五品上；（盖《周礼》大司空属官下大夫，郎中之任也。晋、宋、齐、后魏、北齐皆有起部郎中，梁、陈改置起部侍郎，后周置冬官小司空下大夫。隋初为工部侍郎，炀帝除 侍 字，又改工部为起部，皇朝因之。武德三年改为工部郎中。龙朔二年改为司平大夫，咸亨元年复为工部郎中。光宅、神龙并随曹改复。）员外郎一人，从六品上；（后周依《周礼》，置小司空上士，盖员外郎任也。隋开皇六年置工部员外郎、炀帝改为起部承务郎，皇朝改为工部员外郎。龙朔二年改为司平员外郎，咸亨、光宅、神龙并随曹改复。）主事三人，从九品上。郎中、员外郎掌经营兴造之众务，凡城池之修浚，土木之缮葺，工匠之程式，咸经度之。
京城左河、华，右陇坻，前终南，后九。南面三门：中曰明德，左曰启夏，右曰安化。东面三门：中曰春明，北曰通化，南曰廷兴。西面三门：中曰金光，北曰开远，南曰延平。（今京城，隋文帝开皇二年六月诏左仆射高频所置，南直终南山子午谷，北据渭水，东临川，西次澧水。太子左庶子字文恺创制规谋，将作大匠刘龙、工部尚书贺娄子干、太府少卿高龙义并充检校。至三年三月，移入新都焉，名曰大兴城。东西十八里一百一十五步。南北十五里一百七十五步，墙高一丈八尺。皇城之南，东西十坊，南北九坊；皇城之东、西各一十二坊，两市居四坊之地；凡一百一十坊。开元十四年，又取东面两坊为兴庆宫。）
皇城在京城之中。（东西五里一百一十五步，南北三里一百四十步，今谓之子城。）南面三门：中曰朱雀，左曰安上，右曰含光。（朱雀门正南当明德门，正北当承天门，门外横街正东直春明门，正西直金光门。）东面二门：北曰延喜，南曰景风。（延喜门则承天门外横街，东直通化门。）西面二门：北曰安福，南曰顺义。（安福门西直门远门。）其中左宗庙，（在安上门内之东。）右社稷，（在含光门内之西。）百僚廨署列乎其间，凡省六、寺九、台一、监四、卫十有八，（六省谓尚书，中书，门下，秘书，殿中，内侍省；九寺谓太常，宗正，司农，太府，鸿胪，卫尉，光禄，太仆，大理寺；一台谓御史台；四监谓少府，将作，国子，都水监；十八卫谓左、右卫，左、右金吾卫，左、右骁卫，左、右武卫，左、右威卫，左、右领军卫，左、右监门卫，左、右千牛卫，左、右羽林军卫。今按：中书门下凡有三所，并在宫城之内；国子监在皇城之南；左、右金吾卫在皇城之东、西；左、右羽林军在玄武门之北。）东宫官属凡府一、坊三、寺三、率府十。（一府谓詹事府；三坊谓左、右春坊，内坊；三寺谓家令，率更，仆寺；十率谓左、右卫率府，左、右清道率府，左、右司御率府，左、右内率府，左、右监门率府。）宫城在皇城之北。南面三门：中曰承天，东曰长乐，西曰永安。（承天门，隋开皇二年作。初曰广阳门，仁寿元年改曰昭阳门，武德元年改曰顺天门，神龙元年改曰承天门。）若元正、冬至大陈设，燕会，赦过宥罪，除旧布新，受万国之朝贡，四夷之宾客，则御承天门以听政。（盖古之外朝也。）其北曰太极门，其内曰太极殿，朔、望则坐而视朝焉。（盖古之中朝也。隋曰大兴门、大兴殿。炀帝改曰虔福门，贞观八年改曰太极门。武德元年改曰呔极殿。有东上、西上二合门，东、西廊，左延明、右延明二门。）次北曰朱明门，左曰虔化门，右曰肃章门，肃章之西曰晖政门，虔化之东曰武德西门。（其内有武德殿，有廷恩殿。）又北曰两仪门，其内曰两仪殿，常日听朝而视事焉。（盖古之内朝也。隋曰中华殿，贞观五年改为两仪殿。承天门之东曰长乐门，北入恭礼门，又北入虔化门，则宫内也。承天门之西曰广运门、永安门，北入安仁门，又北入肃章门，则宫内也。）两仪殿之东曰万春殿，西曰千秋殿。两仪之左曰献春门，右曰宜秋门。宜秋之右曰百福门，其内曰百福殿。百福之西曰承庆门，内曰承庆殿。献春之左曰立政门，其内曰立政殿。立政之东曰大吉门，其内曰大吉殿。两仪之北曰甘露门，其内曰甘露殿。左曰神龙门，其内曰神龙殿；右曰安仁门，其内曰安仁殿。（又有兴仁、宣猷、崇道、惠训、昭德、安礼、正礼、宣光、通福、光昭、嘉猷、华光、晖仪、寿安、绥福等门，薰风、就日、翔凤、咸池、临照、望仙、鹤翔、乘龙等殿，凌烟、翔凤等阁。）
大明宫在禁苑之东南，西接宫城之东北隅。（龙朔二年，高宗以大内卑湿，乃于此置宫。）南面五门：正南曰丹凤门，东曰望仙门，次曰廷政门，西曰建福门，次曰兴安门。（南当皇城之启夏门，旧京城入苑之北门，开皇三年开。余四门并与宫同置。）丹凤门内正殿曰含元殿，（殿即龙首山之东趾也。阶上高于平地四十余尺，南去丹凤门四百余步，东西广五百步。今元正、冬至于此听朝也。）夹殿两阁，左曰翔鸾阁，右曰栖凤阁。（舆殷飞廊相接夹殿，东有通干门，西有观象门。阁下即朝堂，肺石、登闻鼓，如承天之制。）其北曰宣政门；门外东廊曰齐德门，西廊曰兴礼门；内曰宣政殿。殿前东廊曰日华门，门东门下省，省东南北街，南直含耀门，出昭训门。宣政殿前西廊曰月华门，门西中书省，省西南北街，南直昭庆门，出光范门。宣政之左曰东上合，右曰西上合。次西曰延英门，其内之左曰延英殿，右曰含象殿。宣政北曰紫宸门，其内曰紫宸殿，（即内朝正殿也。）殿之南面紫宸门，左曰崇明门，右曰光顺门；殿之东曰左银台门，西曰右银台门，次北曰九仙门；殿之北面曰玄武门，左曰银汉门，右曰青霄门。（其内又有麟德、凝霜、承欢、长安、仙居，拾翠、碧羽、金鸾、蓬莱，含凉、珠镜、三清、含冰、水香、紫兰等殿，玄武、明义、大角等观，郁仪、结邻、承云、修文等阁也。）
兴庆宫在皇城之东南，东距外郭城东垣。（即今上龙潜旧宅也。开元初，以为离宫。至十四年，又取永嘉、胜业坊之半以置朝堂，自大明宫东夹罗城复道，经通化门磴道潜通焉。）宫之西曰兴庆门，其内曰兴庆殿；（即正衙殿。有龙池殿。）次南曰金明门，门内之北曰大同门，其内曰大同殿。宫之南曰通阳门，北入曰明光门，其内曰龙堂。通阳之西曰花萼楼，（楼西即宁王第，故取诗人棠棣之义以名楼焉。）东曰明义门，其内曰长庆殿。宫之北曰跃龙门，其内左曰芳苑门，右曰丽苑门。南走龙池，曰瀛洲门，门内曰南薰殿。瀛洲之左曰仙云门，北曰新射殿。（又有同光、承云、初阳、飞轩、玉华等门，飞伦、交泰、同光、荣光等殿。初，上居此第，其里名协圣讳，所居宅之东有旧井，忽涌为小池，周袭才数尺、常有云气，或见黄龙出其中。至景龙中，潜复出水，其沼浸广，时即连合为一，未半岁而里中人悉移居，遂鸿洞为龙池焉。盖符命之先也。）
禁苑在大内宫城之北，北临渭水，东拒川，西尽故都城，（其周一百二十里。）禽兽、蔬果，莫不毓焉。若祠礻龠尝四时之荐，蛮夷戎狄九宾之享，则搜狩以为储供焉。
东都城左成皋，右函谷，前伊阙，后邙山。南面三门：中曰定鼎，左曰长夏，右曰厚载。东面三门：中曰建春，南曰永通，北曰上东。北面二门：东曰安喜，西曰徽安。（都城，隋炀帝大业元年诏左仆射杨素、右庶子宇文恺移故都创造也。南直伊阙之口，北倚邙山之塞，东出水之东，西出涧水之西，洛水贯都，有河、汉之象焉。东去故都十八里。炀帝既好奢靡，恺又多奇巧，遂作重楼曲阁，连闼洞房，绮绣瑰奇，穷巧极丽。大业末丧乱，为王充所据。武德四年平充，乃诏焚干阳殿及建国门，废东都，以为洛州总管府。寻以宫城、仓库犹在，乃置陕东道大行台。武德九年复为洛州都督府。贞观六年改为洛阳宫。十一年，车驾始幸洛阳。明庆二年，复置为东都。龙朔中，诏司农少卿田仁汪随事修葺，后又命司农少卿韦机更加营造。光宅中，遂改为神都，渐加营构，宫室、百司，市里、郛郭，于是备矣。东面十五里二百一十步；南面十五里七十步；西面连苑，距上阳宫七里；北面距徽安门七里。郛郭南广北狭，凡一百三坊，三市居其中焉。开元十二年废西市，取厚载门之西一坊地及西市入苑。）西连禁苑，苑西四门：南曰迎秋，次曰游义，次曰笼烟，北曰灵溪。
皇城在都城之西北隅，南面三门，中曰端门，左曰左掖门，右曰右掖门；东面一门，曰宾耀；西面二门，南曰丽景，北曰宣耀。东城在皇城之东，东曰宣仁门，南曰承福门。皇城在东城之内。百僚廨署，如京城之制。
皇宫在皇城之北。（东西四里一百八十步，南北二里八十五步，周回十三里二百四十一步。）南面三门：中曰应天，左曰兴教，右曰光政。（应天门，端门，若西京承天之门。）其内曰干元门。（若西京之太极门，东廊有左延福门，西廊有右延福门。）兴教之内曰会昌，其北曰章善。光政之内曰广运、其北曰明福。干元之左曰万春，右曰千秋，其内曰干元殿。（则明堂也。证圣元年营造，上圜下方，八囟四达，高三百尺。元正、冬至，有时而御焉。）殿之左曰春晖门，右曰秋澄门。北曰烛龙门。明福之东曰武成门，其内曰武成殿；明福之西曰崇贤门，其内曰集贤殿。武成之北曰仁寿殿。集贤之北曰仙居殿，其东曰亿岁殿，又东曰同明殿。（其内又有观礼、归义、收成、光度等门，廷祥、延寿、观文、六合等殿，宜春、仙居、迎祥、六合等院也。）其西北出曰洛城西门，其内曰德昌殿，北曰仪鸾殿。德昌南出曰延庆门，又南曰韶晖门。西南曰洛城南门，其内曰洛城殿，又北曰饮羽殿。（洛城南门之西有丽景夹城，自此潜通于上阳焉。）
上阳宫在皇城之西南。（苑之东垂也。南临洛水，西拒谷水，东面即皇城右掖门之南。上元中营造，高宗晚年常居此宫以听政焉。）东面二门：南曰提象门，（即正衙门。）北曰星躔门。提象门内曰观风门，南曰浴日楼，北曰七宝阁，其内曰观风殿。（殿东面。其内又有丽春台、耀掌亭、九洲亭。）其西则有西上阳宫，（两宫夹谷水，虹桥以通往来。）北曰化成院，西南曰甘露殿，殿东曰双曜亭。又西曰麟趾殿，东曰神和亭，西曰洞玄堂。观风之西曰本枝院，又西曰丽春殿，殿东曰含莲亭，西曰芙蓉亭，又西曰宜男亭，北曰芬芳门，其内曰芬芳毁。（又有露菊亭、互春、妃嫔、仙杼、冰井等院散布其内。）宫之南面曰仙洛门。又西曰通仙门，（并在苑中。）其内曰甘汤院。次北东上曰玉京门，门内北曰金阙门，南曰泰初门。玉京之西曰客省院、荫殿、翰林院，又西曰上阳宫，宫西曰含露门。玉京西北出曰仙桃门，又西曰寿昌门，门北出曰玄武门，门内之东曰飞龙厩。
禁苑在皇都之西，北拒北邙，西至孝水，南带洛水支渠，谷、洛二水会于其间。（东面十七里，南面三十九里，西面五十里，北面二十里，周回一百二十六里。中有合璧、冷泉、高山、龙鳞、翠微，宿羽、明德、望春、青城、黄女、陵波十有一宫，芳树、金谷二亭，凝碧之池。开元二十四年，上以为谷、洛二水或泛溢，疲费人功，遂敕河南尹李适之出内库和雇，修三陂以御之，一曰积翠。二曰月陂。三曰上阳。尔后，二水无力役之患。）京、都之制备焉。凡兴建修筑，材木、工匠，则下少府、将作，以供其事。（少府监匠一万九千八百五十人，将作监匠一万五千人，散出诸州，皆取材力强壮、伎能工巧者，不得隐巧补拙，避重就轻。其驱役不尽及别有和雇者，征资市轻货，纳于少府、将作监。其巧手供内者，不得纳资，有阙则先补工巧业作之子弟。一入工匠后，不得别入诸色。其和雇铸匠有名解铸者，则补正功。凡计功程者，夏三月与秋七月为长功，冬三月与春正月为短功，春之二月。三月、秋之八月。九月为中功。其役功则依《户部式》。）
屯田郎中一人，从五品上；（汉尚书郎四人，其一人主户口垦田，盖兼屯田之任也。故泛胜之为侍郎，教田三辅是也。魏有农部郎曹，晋始置屯田郎中，东晋及宋、齐并左民郎中兼知屯田事，后魏、北齐并置屯田郎中。梁、陈、隋并焉侍郎，亦郎中之任也。炀帝曰屯田郎。后魏、北齐祠部尚书领屯田，陈左户部尚书领屯田，隋则工部尚书领之，皇朝因称郎中。龙朔二年改为司田大夫，咸亨元年复故。）员外郎一人，从六品上；（隋开皇六年置，炀帝改曰承务郎，武德三年改曰员外郎，龙朔，咸亨随曹改复。）主事二人，从九品上。屯田郎中、员外郎掌天下屯田之政令。凡军、州边防镇守转运不给，则设屯田以益军储。其水陆腴瘠，播植地宜，功庸烦省，收率等级，咸取决焉。诸屯分田役力，各有程数。（凡营稻一顷，料单功九百四十八日；禾，二百八十三日；大豆，一百九十二日；小豆，一百九十六日；乌麻，一百九十一日；麻，四百八十九日；┒黍，二百八十日；麦，一百七十七日；乔麦，一百六十日；蓝，五百七十日；蒜，七百二十日；葱，一千一百五十六日；瓜，八百一十八日；蔓青，七百一十八日；苜蓿，二百二十八日。）凡天下诸军、州管屯，总九百九十有二，（河东道大同军四十屯，横野军四十二屯，云州三十七屯，朔州三屯，蔚州三屯，岚州一屯，蒲州五屯。关内道北使二屯，盐州监牧四屯，太原一屯，长春一十屯，单于三十一屯，定远四十屯，东城四十五屯。西城二十五屯，胜州一十四屯，会州五屯，盐池七屯，原州四屯，夏州二屯，丰安二十七屯，中城四十一屯。河南道陈州二十三屯，许州二十二屯，豫州三十五屯，寿州二十七屯。河西道赤水三十六屯，甘州一十九屯，大斗一十六屯，建康一十五屯，肃州七屯，玉门五屯，安西二十屯，疏勒七屯，焉耆七屯，北庭二十屯，伊吾一屯，天山一屯。陇右道渭州四屯，秦州四屯，成州三屯，武州一屯，岷州二屯，军器四屯，莫门军六屯，临洮军三十屯，河原二十八屯，安人一十一屯，白水十屯，积石一十二屯，富平九屯，平夷八屯，绥和三屯，平戎一屯，河州六屯，鄯州六屯，廓州四屯，兰州四屯，南使六屯，西使一十屯。河北道幽州五十五屯，清夷一十五屯，北郡六屯，威武一十五屯，静塞二十屯，平川三十四屯，平卢三十五屯，安东一十二屯，长阳使六屯，渝关一十屯。剑南道州八屯，松州一屯。开元二十二年，河南道陈、许、豫、寿又置百余屯；二十五年，敕以为不便，并长春宫田三百四十余顷，并令分给贫人。）大者五十顷，小者二十顷。凡当屯之中，地有良薄，岁有丰俭，各定为三等。凡屯皆有屯官、屯副。（屯官取前资官，尝选人、文武散官等强干善农事，有书判，堪理务者充；屯副取品子及勋官充。六考满，加一阶，听选；得三上考者，又加一等。）
凡在京文武职事官有职分田，（一品一十二顷，二品一十顷，三品九顷，四品七顷，五品六顷，六品四顷，七品三顷五十亩，八品二顷五十亩，九品二顷。）京兆、河南府及京县官亦准此。（其地子应入前人、后人，皆同外官，具在户部。）凡在京诸司有公廨田，（司农寺二十六顷，殿中省二十五顷，少府监二十二顷，太常寺二十顷，京兆、河南府各一十七顷，太府寺一十六顷，吏部、户部各一十五顷，兵部及内侍省各一十四顷，中书省及将作监各一十三顷，刑部、大理寺各一十二顷，尚书都省、门下省、太子左春坊各一十顷。工部、光禄寺、太仆寺、秘书省各九顷，礼部、鸿胪寺、都水监、太子詹事府各八顷，御史台、国子监、京县各七顷，左。右卫、太子家令寺各六顷，卫尉寺、左。右骁卫、左。右武卫、左。右威卫、左。右领军卫、左。右金吾卫、左。右监门卫、太子右春坊各五顷，太子左。右卫率府、太史局各四顷。宗正寺、左。右千牛卫、太子仆寺、左。右司御率府、左。右清道率府、左。右监门率府各三顷，内坊、左。右内率府、率更寺各二顷。其有管署、局、子府，各准官品、人数均配。）皆视其品命，而审其分给。
虞部郎中一人，从五品上；（《周礼地官》有山虞、泽虞，盖虞部之职也。魏始有虞曹郎中一人，晋因之，宋、齐省，梁、陈为侍郎。后魏、北齐并有虞曹郎中，后周冬官有虞部下大夫一人，隋虞部侍郎，炀帝但曰虞部郎。梁、陈、后魏、北齐并祠部尚书领之，隋工部尚书领之，皇朝因为。武德三年加 中 字。龙朔二年改为司虞大夫，咸亨元年复故。）员外郎一人，从六品阳上；（后周依《周官》，有山虞、泽虞中士，盖今虞部员外郎之任也。隋开皇六年置，炀帝改曰承务郎，皇朝复改为虞部员外郎。龙朔、咸亨随曹改复。）主事二人，从九品上。虞部郎中、员外郎掌天下虞衡、山泽之事，而辨其时禁。凡采捕、畋猎，必以其时。冬、春之交，水虫孕育，捕鱼之器，不施川泽；春、夏之交，陆禽孕育，饣柔兽之药，不入原野；夏苗之盛，不得蹂藉；秋实之登、不得焚燎。若虎豹豺狼之害，则不拘其时，听为槛阱，获则赏之，大小有差。（谙有猛兽处，听作槛阱，射窠等，得即于官，每一赏绢四匹；杀豹及狼，每一赏绢一匹。若在牧监内获豺，亦每一赏绢一匹。子各半匹。）凡京兆、河南二都，其近为四郊，三百里皆不得弋猎、采捕。（每年五月、正月、九月皆禁屠杀、采捕。）凡五岳及名山能蕴灵产异，兴云致雨，有利于人者，皆禁其樵采，时祷祭焉。
凡殿中、太仆所管闲厩马，两都皆五百里供其刍藁。其关内、陇右、西使、北使、南使诸牧监马、牛、驰、羊皆贮藁及茭草。（高原藁支七年，茭草支四年；平地藁支五年，茭草支三年；下土藁支四年，茭草支二年。）其柴炭、木ㄅ进内及供百官、蕃客，并于农隙纳之。（供内及宫人，起十月，毕二月；供百官、蕃客，起十一月，毕正月。）
水部郎中一人，从五品上；（魏置水部郎中。历晋、宋、齐、后魏、北齐并有水部郎中，梁、陈为侍郎。后周冬官府有司水中大夫，隋文帝为水部侍郎，炀帝但曰水部郎。宋、齐、梁、陈、后魏、北齐并都官尚书领之，隋工部尚书领之，皇朝因焉。武德三年加 中 字。龙朔二年改为司川大夫，咸亨元年复故。）员外郎一人，从六品上；（后周冬官府有小司水上士，则水部员外郎之任也。隋开皇六年置，炀帝改为承务郎，皇朝复为水部员外郎。龙朔、咸亨随曹改复。）主事二人，从九品上。水部郎中、员外郎掌天下川渎、陂池之政令，以导达沟洫，堰决河渠。凡舟楫、溉灌之利，咸总而举之。凡天下水泉三亿三万三千五百五十有九，其在遐荒绝域，殆不可得而知矣。其江、河自西极达于东溟，中国之大川者也；其余百三十有五水，是为中川者也；（桑钦水经所引天下之水百三十七，江、河在焉。）其千二百五十有二水，斯为小川者也。（郦善长注水经，引其枝流一千二百五十二。）若渭、洛、汾、济、漳、淇、淮、汉，皆亘达方域，通济舳舻，徙有之无，利于生人者矣。其余陂泽，鱼龟、莞蒲、粳稻之利，盖不可得而备云。
凡水有溉灌者，碾不得与争其利；（自季夏及于仲春，皆闭斗门，有余乃得听用之。）溉灌者又不得浸人庐舍，坏人坟隧。仲春乃命通沟渎，立堤防，孟冬而毕。若秋、夏霖潦，泛溢冲坏者，则不待其时而修葺。凡用水自下始。
凡天下造舟之梁四，（河三，洛一。河则蒲津；大阳；盟津，一名河阳。洛则孝义也。）石柱之梁四，（洛三，灞一。洛则天津、永济、中搞，灞则灞桥也。）木柱之梁三，（皆渭川也。便桥、中渭桥、东渭桥，此举京都之冲要也。）巨梁十有一，皆国工修之。其余皆所管州县随时营葺。（河阳桥所须竹索，令宣、常、洪三州役工匠预支造，宣、洪二州各大索二十条，常州小索一千二百条。大阳、蒲津竹索，每年令司竹监给竹，令津家、水手自造。其供桥杂匠，料须多少，预申所司，其匠先配近桥人充。浮桥脚船，皆预备半副；自余调度，预备一副。河阳桥船于潭、洪二州造送；大阳、蒲津桥于岚、石、隰、胜、慈等州采木，送桥所造。河阳桥置水手二百五十人，大阳桥水手二百人，仍各置木匠十人，蒲津桥一十五人。孝义桥所须竹索，取河阳桥退者以充。）其大津无梁，皆给船人，量其大小难易，以定其差等。（白马津船四艘，龙门、会宁、合河等阙船并三艘，渡子皆以当处镇防人充；渭津关船二艘，渡子取永丰仓防人充；渭水冯渡船四艘，泾水合泾渡、韩渡、刘控坂渡、眭城坂渡、覆篱渡船各一艘，济州津、平阴津、风陵津、兴德津船各两艘，洛水渡口船三艘，渡子皆取侧近残疾、中男解水者充。会宁船别五人，兴德船别四人，自余船别三人。薪州江津渡、荆州洪亭松滋渡、江州马颊檀头渡船各一艘，船别六人；越州。杭州浙江渡、洪州城下渡、九江渡船各三艘，船别四人，渡子并须近江白丁便水者充，分为五番，年别一替。）